MALTA DEBATES TAL-KAMRA TAD-DEPUTATI (Rapport Ufficjali u Rivedut) ID-DISA' PARLAMENT Seduta Nru. 75 It-Tnejn, 15 ta' Marzu, 1999 Stampat fl-Ufficcju ta' l-Iskrivan Kamra tad-Deputati MALTA Prezz Lm1 ID-DISA' PARLAMENT Seduta Nru. 75

It-Tnejn, 15 ta' Marzu, 1999

Il-Kamra tad-Deputati ltaqghet fil-Kamra tal-Parlament, il-Palazz, il-Belt Valletta, fis-6.10 p.m.

Talba

SEDUTA NRU.

It-Tnejn, 15 ta' Marzu, 1999

WERREJ

MINUTI 735

MISTOQSIJIET - TWEĠIBIET ORALI 735

TQEGĦID TA' KARTI 739

ORDNIJIET TAL-ĠURNATA ABBOZZ TA' LIĠI LI JEMENDA L-ORDINANZA DWAR SELF LOKALI (STOCK U TITOLI REĠISTRATI) (IT-TIENI QARI) LOCAL LOANS (REGISTERED STOCK AND SECURITIES) (AMENDMENT) BILL (SECOND READING) 740 ABBOZZ TA' LIĠI DWAR SELF LOKALI (NRU.2) (IT-TIENI QARI) LOCAL LOAN (No.2) BILL (SECOND READING) 751

AĠĠORNAMENT 759

MISTOQSIJIET GĦAL TWEĠIBIET ORALI MWIEĠBA BIL-MIKTUB 763

MISTOQSIJIET MOGĦTIJA TWEĠIBA BIL-MIKTUB 796

MINUTI

Il-Minuti tas-Seduta Nru. 74 li saret fl-10 ta' Marzu, 1999 ġew konfermati.

MISTOQSIJIET - TWEĠIBIET ORALI

JUVENTUS - SPONSORSHIPS

L-ONOR.

SILVIO PARNIS staqsa lill-Ministru għat-Turiżmu: Jista' l- Ministru jgħid fuq liema kriterji ngħatat somma ta' flus bħala sponsorship lill-promoturi li organizzaw iż-żjara tal-Juventus f'Malta?

Jista' l- Ministru jgħid min kienu dawn il-promoturi?

Jista' l-Ministru jgħid kemm kienet tammonta s-somma mogħtija u mil-liema fond ġiet mogħtija?

Jista' l-Ministru jgħid kemm-il laqgħa saret, ma' min saret u fejn saret qabel ġie deċiż, li jingħata dan l-isponsorship?

Jista' jgħid x'forma ta' ftehim intlaħaq u meta u min innegozjah?

Jista' jgħid jekk sarx ftehim bil-miktub u jekk huwiex se jpoġġi kopja tiegħu fuq il-Mejda tal-Kamra?

ONOR.

MICHAEL REFALO (Ministru għat-Turiżmu): Il-logħba bejn it-team tal- Juventus u selezzjoni Maltija ġiet meqjusa bħala opportunita' biex il- gżejjer tagħna jingħataw pubbliċita' estensiva barra minn Malta.

Fil-fatt, minbarra li l-logħba intweriet fuq l-istazzjon Taljan Rai Tre, din ixxandret ukoll fuq l-istazzjon tal-cable ġewwa Franza, l-AB Sports, l- Egypt TV ta' l-Eġittu, kif ukoll il-JCS ta' l-Iżrael.

Din it-tip ta' promozzjoni għal Malta kienet tassew cost-effective meta wieħed iqis li huwa stmat li madwar 15-il miljun telespettatur raw din il-logħba, kif ukoll l-ispots pubbliċitarji dwar Malta li ppreparat l-NTOM u li ntwerew fl- intervall tal-logħba.

Il-promozzjoni ta' dan l-avveniment ġiet kordinata mill-head office ta' l- NTOM u l-uffiċċji tagħna f'Milan u Pariġi, flimkien mal-Juventus F.C. L- ispiża totali ta' din l-inizjattiva għall-NTOM ġiet tammonta għall- Lm11,000.

Kienet il-kumpannija Robert Arrigo & Sons Ltd li ressqet il- proposta oriġinali u, kif ingħad qabel, l-avveniment tqies sew mid- diriġenza ta' l-NTOM kif ukoll minni li kien ta' siwi promozzjonali għal Malta.

Il-ftehim dwar il-partita sar mill-promoturi u l-Juventus u għaldaqstant mhuwiex proprjeta' pubblika iżda ninforma lill-Onor.

Interpellant li bħala kontro-partita għall-isponsorizzazzjoni, Malta kisbet il-vantaġġi u d- drittijiet pubbliċitarji, fosthom dak li ssemma aktar 'l fuq.

MR SPEAKER (Onor. Anton Tabone): L-Onor.

Carmelo Borg, mistoqsija supplimentari.

ONOR.

CARMELO BORG: Veru hija ħaġa sewwa li nirriklamaw lil pajjiżna barra minn Malta pero' rridu noqogħdu attenti wkoll li pajjiżna norganizzawh aħjar.

Per eżempju, fl-Imġarr Għawdex għad m'hemmx waiting area għat-turisti, ħaddiema u passiġġieri oħra li jkunu jridu jaqsmu bejn iż-żewġ gzejjer.

Din il-ħaġa tagħmel riklam ħażin għall-barranin, kemm fis- sajf minħabba s-sħana u iktar u iktar fix-xitwa.

Jista' l-Ministru jara jkunx hemm rimedju għal dan?

MR SPEAKER: Il-Ministru.

ONOR.

MICHAEL REFALO: Bħall-Onor.

Interpellant, jien ukoll napprezza l- ħtieġa li jkun hemm post għad-dell jew inkella biex wieħed jistkenn mix- xita.

M'huwiex il-kompitu ta' dan il-ministeru li jwettaq proġett bħal dan, pero' dan is-suġġeriment se nressqu lilll-ministru responsabbli mill- ambjent.

MR SPEAKER: L-Onor.

Joseph Cuschieri, mistoqsija supplimentari.

ONOR.

JOSEPH CUSCHIERI: Peress li meta kienu ġejjin il-Juventus, f'sezzjoni ta' l-istampa ġie rrapportat illi se tingħata somma ta' Lm30,000 lill-promoturi, u peress li fit-tielet parti tad-domanda l-Onor.

Interpellant mingħajr tlaqliq staqsa kemm tammonta s-somma mogħtija u minn liema fond ingħatat, jista' l-Ministru jgħid x'forma ta' ftehim intlaħaq mal-promoturi biex jingħataw din is-somma u jgħid ukoll jekk sarx ftehim bil-miktub?

Jekk hemm xi ftehim bil-miktub, jista' l-Ministru jpoġġih fuq il-Mejda tal-Kamra?

MR SPEAKER: Il-Ministru.

ONOR.

MICHAEL REFALO: Id-domanda li saret lili kienet: X'ħallas il- ministeru għall-isponsorizzazzjoni?

Jiena naf ukoll li kien hemm oqsma oħra tal-gvern li taw kontribut u ottjenew sponsorizzazzjoni.

Għal dak li responsabbli għalih jien, kulma nista' ngħid huwa li l-NTOM nefqet l- Lm11,000 u dawn nefqithom mhux biex tixtri r-riklamar.

Mhijiex il-partita as such li kienet riklam imma anke l-pubbliċita' li saret permezz tar- riklamar fl-intervall, kif ukoll f'riklamar ieħor madwar l-stadium.

L-Onor.

Cuschieri staqsieni biex jekk hemm xi ftehim inpoġġih fuq il- Mejda tal-Kamra.

Jien għadni kif għidt li l-ftehim dwar il-pubbliċita' sar permezz ta' ittra mad-ditta Robert Arrigo & Sons Ltd.

Din id-ditta kellha tidħol fi ftehim mat-team tal-Juventus u dak il-ftehim ma nistax inpoġġih fuq il-Mejda tal-Kamra għax la hu tal-Gvern Malti u lanqas ta' l-NTOM, jiġifieri m'huwiex proprjeta' pubblika.

MR SPEAKER: L-Onor.

Cuschieri.

ONOR.

JOSEPH CUSCHIERI: Il-Ministru jiċħad illi ngħatat is-somma ta' Lm30,000 lill-promoturi?

Dan qed nistaqsih għax b'pompa kbira f'sezzjoni ta' l-istampa ntqal li se tingħata s-somma ta' Lm30,000.

MR SPEAKER: Il-Ministru.

ONOR.

MICHAEL REFALO: Jew nifhmu l-affarijiet jew ma nifhmuhomx!

Id- domanda saret lili u jiena nirrispondi x'ingħata min naħa tat-turiżmu.

Daqshekk nista' ngħid!

Issa jekk l-Onor.

Interpellant huwa daqshekk interessat, jagħmel domanda lil ministri oħra u dawn iweġbuh.

Għal dak li għandu x'jaqsam mar-responsabbilta' tiegħi - jien ma niċħadx li ħadu Lm30,000, forsi ħadu iktar u forsi ħadu inqas - mit-turiżmu tħallsu Lm11,000.

MR SPEAKER: L-Onor.

Carmelo Abela, mistoqsija supplimentari.

ONOR.

CARMELO ABELA: Rigward is-somma ta' Lm30,000 li ssemmiet anke fil- gazzetti tal-Partit Nazzjonalista, naħseb li l-Ministru jaf minn min ingħataw ġaladarba qed jgħid li ma ngħatawx mill-ministeru għat-turiżmu?

MR SPEAKER: Il-Ministru.

ONOR.

MICHAEL REFALO: Jien la eskludejt u lanqas ċħadt li ngħataw flus għal promozzjoni.

Jekk wieħed jara l-artiklu tal-gazzetta jsib li fil-press conference - u hawn qed nitkellem mill-memorja - barra minni kien hemm ministri oħrajn u kien hemm ukoll rappreżentanti ta' banek u rappreżentanti ta' l-Air Malta.

Jekk tagħmlu domanda lil min hu responsabbli mill-Air Malta jista' jwieġeb.

Jekk tagħmlu domanda lil min hu responsabbli mill- banek jista' jwieġeb ukoll.

Jiena weġibt għal dak li huwa fir- responsabbilta' tiegħi.

MR SPEAKER: Il-Kap ta' l-Oppożizzjoni, mistoqsija supplimentari.

ONOR.

ALFRED SANT (Kap ta' l-Oppożizzjoni): Jista' jekk jogħġbu l- Ministru jilluminana jekk huwiex veru li f'dik il-konferenza stampa hu qal li l-gvern qed jagħti s-somma ta' Lm30,000?

MR SPEAKER: Il-Ministru.

ONOR.

MICHAEL REFALO: Jien m'għandix it-test quddiemi ta x'intqal u ma ntqalx.

Ma neskludix li jiena jew xi ħadd ieħor qal dan pero' l-punt li qed nagħmel f'din il-Kamra hu li jien responsabbli mill-ministeru għat-turiżmu - taħti jaqa' wkoll l-NTOM - u jekk issir domanda lili m'iniex se noqgħod immur nistaqsi lill-oħrajn li kienu hemmhekk dwar x'taw u x'ma tawx.

Jiena ma eskludejtx li dawn taw imma għidt li taw.

MR SPEAKER: L-Onor.

Cuschieri.

ONOR.

JOSEPH CUSCHIERI: Jista' l-Ministru, jekk hu possibbli, ipoġġi dik l-ittra fuq il-Mejda tal-Kamra?

Jista' jgħid meta saru l-laqgħat mal- promoturi, fejn saru u ma min saru?

Huwa veru li l-ftehim ta' l- isponsorship sar over the phone?

MR SPEAKER: Il-Ministru.

ONOR.

MICHAEL REFALO: L-ewwel kuntatt li sar miegħi veru sar over the phone minn barra minn Malta imma ma ssemmiet l-ebda sponsorship.

Lil Robert Arrigo għidtlu biex meta jiġi lura Malta jagħmilli proposta u nressaqha għax din hija kbira wisq biex jeħodha t-turiżmu waħdu.

Dwar kemm saru laqgħat nista' ngħid li forsi kien hemm tnejn jew tlieta.

Fid-diary m'għandix imniżżel u għalhekk ma nistax ngħid eżatt.

Ir- responsabbilta' tiegħi kienet biss li ngħaddi din il-proposta għall- konsiderazzjoni ta' l-NTOM biex dawn jaraw x'vantaġġ pubbliċitarju nistgħu nieħdu minnha.

Jiena kont naħseb li seta' jittieħed vantaġġ pubbliċitarju u dwar dan qablet miegħi l-NTOM ukoll.

Meta saret il-partita bejn Malta u l-Juventus jiena lanqas biss kont hawn Malta.

Voldieri ma kienx l-iskop li nara lit-team tal-Juventus jilgħab Malta, allavolja nżomm magħhom.

MR SPEAKER: L-Onor.

Cuschieri.

ONOR.

JOSEPH CUSCHIERI: Jiġifieri l-Ministru qed jiċħad li ftiehem fuq Lm30,000 bħala sponshorship over the phone minn Turin?

MR SPEAKER: Il-Ministru.

ONOR.

MICHAEL REFALO: Is-somma li ssemmiet f'Turin kienet ħafna iktar minn Lm30,000.

MR SPEAKER: Il-Kap ta' l-Oppożizzjoni.

ONOR.

ALFRED SANT: La qegħdin fuq dan is-suġġett, jista' l-Ministru jispjega kif jara l-vantaġġ għat-turiżmu li joħroġ minn din iż-żjara tal- Juventus hawn Malta, li evidentement ġiet finanzjata mill-fondi li ħallsu l- ispettaturi Maltin li marru l-ground?

X'inhu l-vantaġġ li l-NTOM joħorġu l- flus biex jisponsorjaw żjara kummerċjali bħal din?

MR SPEAKER: Il-Ministru.

ONOR.

MICHAEL REFALO: Indipendentement jekk hijiex partita, jekk huwiex kunċert jew jekk hijiex xi ħaġa oħra, jekk tista' għandek tieħu vantaġġ minnha għal pubbliċita' tat-turiżmu.

Jiena rajt li mhux għat-turiżmu biss seta' kien hemm opportunita' imma anke għal affarijiet oħra.

Wieħed irid jiftakar li l-Juventus ġabu magħhom id-diretturi kollha hawn Malta, li huma kollha negozjanti kbar u dawn kellhom kuntatti hawn Malta.

Anke l-fatt li fil-half-time ġiet trasmessa pubbliċita' għal Malta fuq l- istazzjon televiżiv RAI kien ta' vantaġġ.

Dakinhar inzertat ukoll ġurnata sabiħa u hija ħaġa tajba li fid-29 ta' Diċembru tkun qed turi x-xemx f'pajjiżek, għax dak huwa mod kif tattira t-turiżmu.

MR SPEAKER: Il-Kap ta' l-Oppożizzjoni.

ONOR.

ALFRED SANT: Jiġifieri kien hemm żewġ vantaġġi pprospettati minn din iż-żjara u li għalihom tħallsu Lm30,000 - għax ġew id-diretturi tal- Juventus hawn Malta u waqt li kienet qed tiġi trasmessa l-partita fuq it- televiżjoni kien hemm pubbliċita' fuq Malta.

Din il-pubbliċita' tħallset minn dawk it-Lm30,000 jew kien hemm ħlasijiet extra?

Jista' l-Ministru jgħid fuq liema stazzjonijiet televiżivi ġiet trasmessa din il-partita u jekk kienx hemm xi ħlasijiet extra fuq is-somma ta' Lm30,000 li ġiet sponsorjata?

MR SPEAKER: Il-Ministru.

ONOR.

MICHAEL REFALO: Mr Speaker, nerġa' ngħid illi l-pagament li nħareġ għall-vantaġġ ta' l-industrija tat-turiżmu kien ta' Lm11,000 biss.

Il-flus l-oħra nħarġu għal raġunijiet kummerċjali u min ħariġhom kellu r- raġunijiet tiegħu biex ħariġhom.

L-istazzjonijiet televiżivi kienu r-RAI 3, li xandar il-partita, kif ukoll l-istazzjonijiet tal-cable ġewwa Franza, l-"AB" Sports, l-Egypt TV u l-JCS ta' l-Iżrael.

MR SPEAKER: L-Onor.

Abela.

ONOR.

CARMELO ABELA: Jiġifieri l-NTOM ħallset Lm11,000 sabiex tagħmel riklamar fuq dawn l-istazzjonijiet li semmejt?

Jew inkella kellu jkun hemm ħlasijiet minn dawn l-istazzjonijiet għad-drittijiet tal-logħba?

Jekk kien hekk, dawn tħallsu lill-promoturi privati?

Għax imbagħad tiġi li l-gvern, permezz ta' l-NTOM, ħareġ il-flus għal dan ir-reklamar u fl-istess ħin il- promoturi privati daħħlu l-flus!

MR SPEAKER: Il-Ministru.

ONOR.

MICHAEL REFALO: Sur President, irrid ngħid - u forsi żvijajt lill- Kamra jien - li l-ammont li ħarġet l-NTOM ma kienx ta' Lm11,000 imma Lm10,000.

L-Lm1,000 l-oħra kienu production costs ta' l-ispot li saret biex tintwera fil-half-time u fil-ħinijiet kollha.

Jiena naf li ma tħallas xejn lil ħadd talli ntwerew dawk l-ispots u talli l-logħob intwera fuq iċ-channels l-oħra li semmejt.

Dawn kienu free.

Lilna kien jaqblilna, bħala turiżmu, li niżguraw illi jidhru l-ispots televiżivi favur Malta.

AFM - PALAZZ TAL-PRESIDENT

L-ONOR.

SILVIO PARNIS staqsa lill-Prim Ministru: Jista' l-Prim Ministru jgħid jekk hemmx il-ħsieb li s-suldati li jkunu on duty ħdejn il- bieb tal-Palazz issirilhom partition pulita biex ikunu għall-kenn, l-aktar fil-ġranet kesħin tax-xitwa?

ONOR.

GUIDO de MARCO (Aġent Prim Ministru u Ministru għall-Affarijiet Barranin): Ninsab informat li f'Jannar 1997 - meta l-armata kienet għadha responsabbli għas-sigurta' fil-parlament - l-armata kienet intalbet tikkonsidra din il-possibbilta'.

Madanakollu kien ġie deċiż mill-armata li ma titpoġġiex xi forma ta' sentry box fid-daħla prinċipali tal-Palazz.

Waħda mir-raġunijiet għal dan kienet li s-suldat li jkun qed jaqdi dmirijiet ta' sigurta' fil-Palazz huwa obbligat li joqgħod fil-bieb prinċipali tal-Palazz u allura ma kienx ikun jagħmel sens li titpoġġa sentry box meta s-suldat ma jistax joqgħod fiha.

Tajjeb li jingħad ukoll li s-suldat li jkun għassa fil-bieb prinċipali jitbiddel ma ieħor minn ħin għal ħin.

MR SPEAKER: L-Onor.

Parnis, mistoqsija supplimentari.

ONOR.

SILVIO PARNIS: Nixtieq inħeġġeġ lil ngħid illi min hu responsabbli biex jerġa' jiltaqa' mas-suldati għaliex jiena nħoss illi fil-ġranet kesħin tax-xitwa għandu jkun hemm xi forma ta' kenn għalihom.

Jiena naħseb li jkun att umanitarju min-naħa tagħna jekk isir dan.

Fil-ġranet tax-xitwa hawnhekk kulħadd ikun imlibbes bil-kowtijiet u malli noħorġu daqsxejn nibdew intertru bil-bard.

Dawk is-suldati u l-pulizija ikollhom dejjem joqogħdu għassa hemmhekk fil-kesħa u fil-maltemp u għalhekk inħeġġeġ illi jsiru laqgħat biex din it-talba ssir realta' u forsi f'dan il-parlament verament nibnu fiduċja.

MR SPEAKER: L-Aġent Prim Ministru.

ONOR.

GUIDO de MARCO: Napprezza ħafna l-osservazzjoni ta' l-Onor.

Parnis.

MR SPEAKER: Grazzi.

Il-ħin tal-mistoqsijiet għadda.

Ngħaddu issa għal Tqegħid ta' Karti.

L-Aġent Prim Ministru.

TQEGĦID TA' KARTI

ONOR.

GUIDO de MARCO: Sur President, inqiegħed fuq il-Mejda tal-Kamra:-

Tagħrif dwar photocopy machines fid-dikasteru li għalih jien responsabbli bħala ministru għall-affarijiet barranin, bi tweġiba għall-mistoqsija parlamentari numru 3614; u

f'isem il-Prim Ministru nqiegħed fuq il-Mejda tal-Kamra:-

Memorandum u rapport dwar l-effiċjenza milħuqa mill-kunsilli lokali għall-perjodu bejn Ottubru u Diċembru 1998.

MR SPEAKER: Grazzi.

Il-Ministru Gonzi.

ONOR.

LAWRENCE GONZI (Ministru għall-Politika Soċjali u Kap tal-Kamra tad- Deputati): Mr Speaker, inqiegħed fuq il-Mejda tal-Kamra:-

Tagħrif dwar photocopy machines fid-dikasteru li għalih jien responsabbli, bi tweġiba għall-mistoqsija parlamentari numru 3615;

Tagħrif dwar impressed drivers u l-vetturi tagħhom fid-dikasteru li għalih jien responsabbli, bi tweġiba għall-mistoqsija parlamentari numru 4884;

Tagħrif dwar kuntratti mogħtija għal xogħol f'ġonna pubbliċi f'housing estates, bi tweġiba għall-mistoqsija parlamentari numru 5106;

Tagħrif dwar tenders b'valur aktar minn Lm10,000 approvati mill- ministeru bejn il-5 ta' Settembru, 1998 u l-24 ta' Frar, 1999, bi tweġiba għall-mistoqsija parlamentari numru 5109;

Tagħrif dwar persuni li tilfu x-xogħol minħabba redundancy matul Frar 1999, bi tweġiba għall-mistoqsija parlamentari numru 5133; Tabella li turi l-għadd ta' persuni jirreġistraw għax-xogħol fuq it- tieni parti tar-reġistru fil-31 ta' Diċembru, 1998 - maqsuma skond l- eta' u n-natura tax-xogħol li qed jirreġistraw għalih - bi tweġiba għall-mistoqsija parlamentari numru 5608.

MR SPEAKER: Grazzi.

Il-Ministru Dalli.

ONOR.

JOHN DALLI (Ministru tal-Finanzi): Mr Speaker, inqiegħed fuq il- Mejda tal-Kamra:-

Kopja tat-terms of reference tal-privatisation unit imwaqqaf mill- gvern, bi tweġiba għall-mistoqsija parlamentari numru 5389.

MR SPEAKER: Grazzi.

Il-Ministru Zammit Dimech.

ONOR.

FRANCIS ZAMMIT DIMECH (Ministru għall-Ambjent): Mr Speaker, inqiegħed fuq il-Mejda tal-Kamra:-

Kopja ta' pjanta li turi l-proġett ta' Pjazza Santa Margerita, Bormla, bi tweġiba għall-mistoqsija parlamentari numru 5481.

MR SPEAKER: Grazzi.

Il-Ministru Ċensu Galea.

ONOR.

ĊENSU GALEA (Ministru għat-Trasport u Komunikazzjoni): Mr Speaker, inqiegħed fuq il-Mejda tal-Kamra:-

Kopja tar-rapport dwar it-toroq f'żewġ volumi titolat "Master Plan for the Roads of Malta and Gozo", bi tweġiba għall-mistoqsija parlamentari numru 5460.

MR SPEAKER: Grazzi.

Il-Ministru Bonnici.

ONOR.

JOSEF BONNICI (Ministru għas-Servizzi Ekonomiċi): Mr Speaker, inqiegħed fuq il-Mejda tal-Kamra:-

Kopja tal-ftehim iffirmat fit-13 ta' Awissu, 1998 bejn il- Korporazzjoni Enemalta u La Compagnie de Tresorerie Benjamin de Rothschild S.A. dwar xiri ta' żejt b'kuntratt għal sena, flimkien ma' dettalji dwar fixed price, floating price u l-ammont dovut għal Frar 1999, bi tweġiba għall-mistoqsija parlamentari numru 5556.

MR SPEAKER: Grazzi.

Il-Ministru Tonio Borg.

ONOR.

TONIO BORG (Ministru ta' l-Intern): Mr Speaker, inqiegħed fuq il- Mejda tal-Kamra:-

Tagħrif dwar applikazzjonijiet għal żvilupp quddiem l-awtorita' ta' l- ippjanar u applikazzjonijiet pendenti li se jiġu determinati fit-8 ta' April 1999, bi tweġiba għall-mistoqsija parlamentari numru 4882.

MR SPEAKER: Grazzi.

Il-Ministru Deguara.

ONOR.

LOUIS DEGUARA (Ministru tas-Saħħa): Mr Speaker, inqiegħed fuq il- Mejda tal-Kamra:-

Tabella li turi l-għadd u l-grad ta' ħaddiema fid-dipartiment tas- saħħa li qalgħu aktar minn Lm100 f'overtime f'Novembru 1998, bi tweġiba għall-mistoqsija parlamentari numru 5468.

MR SPEAKER: Grazzi.

Stqarrijiet Ministerjali?

Mozzjonijiet?

Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI LI JEMENDA L-ORDINANZA DWAR SELF LOKALI (STOCK U TITOLI REĠISTRATI)

LOCAL LOANS (REGISTERED STOCK AND SECURITIES) (AMENDMENT) BILL

L-Ordni għat-Tieni Qari ġie moqri Ikompli mill-10 ta' Marzu 1999 Il-mistoqsija reġgħet tqiegħdet

MR SPEAKER: Il-Ministru Dalli huwa in possession.

ONOR.

JOHN DALLI: Mr Speaker, f'din l-ewwel okkażjoni li għandna minn nhar il-Ħadd 'il hawn, naħseb li nkun qiegħed ninterpeta s-sentimenti tiegħi u ta' sħabi u tal-membri kollha ta' din il-Kamra li nawgura lill- Prim Ministru fejqan ta' malajr u nawguralu li jkun magħna f'din il-Kamra, li dejjem attenda b'tant assidwita', mill-aktar fis.

Mr Speaker, inkompli fejn ħallejt l-aħħar darba, fejn spjegajt li t-teżi li qegħdin iġibu sħabna tan-naħa l-oħra li t-tneħħija tas-sinking funds tista' b'xi mod tiġi interpretata bħala l-liberalizzazzjoni tal-politika ta' self mill-gvern huwa argument assolutament li ma jreġix.

Li wieħed jgħid li n-nuqqas ta' sinking funds ifisser li l-gvern donnu jista' jissellef kemm irid u kif ifettillu hija xi ħaġa li ma ssegwix.

Jien spjegajt li fis-sitwazzjoni preżenti ta' pajjiżna - u fuq dak li għamlu pajjiżi żviluppati mad-dinja kollha - il-gvern huwa meqjus bħala garanzija biżżejjed għal dawn il-fondi biex jiġi mħallas lura d-dejn u n-normalita' hi li jkun hemm rolling-over kull meta d-dejn jiġi biex jitħallas.

Huwa għalhekk li s-sinking funds wieħed jista' jsejħilhom daqsxejn ta' anakroniżmu, minħabba li meta tkun qed tipprovdi għal dawn is-sinking funds dan trid tagħmlu permezz ta' self u allura tiġi f'pożizzjoni li tissellef biex tfaddal u dik hija ħaġa li ma tagħmilx sens.

Normalment gvern jissellef b'rata ogħla milli jkun qed ifaddal u allura operazzjoni bħal dik tiġi tiswik il-flus.

Għalhekk jagħmel aktar sens li nadottaw l-istess policy li teżisti f'ħafna pajjiżi fejn m'hemmx l-obbligu li dawn is- sinking funds isiru.

Fil-liġi m'aħniex ngħidu li qed neliminaw il-bżonn tas- sinking funds imma qed ngħidu li qed neliminaw l-obbligu li s-sinking funds isiru bilfors.

Fil-fatt jien spjegajt li qed inkunu ftit konservattivi, fis- sens li fuq djun fuq munita barranija aħna qegħdin nagħmlu sinking funds kompleti sabiex meta jiġi ż-żmien tal-ħlas il-flus, f'munita barranija jkunu available.

Mr Speaker, ngħaddi issa biex nagħmel xi kummenti fuq xi punti li tqajmu minn diversi kelliema dwar l-andament ekonomiku u dwar il- kwestjoni ta' l-Unjoni Ewropea.

Meta smajt lil tan-naħa l-oħra jitkellmu fuq l-ekonomija stħajjilt li dawn donnhom insew li sa ftit xhur ilu kienu huma fil-gvern u kienu huma responsabbli għall-andament ekonomiku.

Qed niskanta, Mr Speaker, kif in- naħa l-oħra illum jitkellmu f'termini ta' ekonomija ġġamjata meta kulħadd jaf li l-ekonomija ġġamjat f'dawk ix-xhur li għamlu fil-gvern.

L-ekonomija x'inhi?

Jien kemm-il darba kelli l-okkażjoni nitkellem dwar l-ekonomija f'dan il-parlament.

Aħna m'għandniex nippruvaw inkunu akkademiċi imma għandna nkunu saqajna fl-art u prattiċi.

L-ekonomija mhijiex xi ħaġa ta' xjenza li trid tkun għaref ħafna biex tifhimha imma hija xi ħaġa prattika ħafna u bażikament hija l-kumulu tad-deċiżjonijiet li qegħdin jieħdu t- 380,000 persuna li jgħixu, jaħdmu u jaħsbu f'Malta.

Għalhekk meta dawn in- nies individwalment kienu skussjati matul 20 xhar bi kriżijiet kontinwi, dawn ma setgħux jingranaw u jaħdmu b'mod pożittiv biex jiġġeneraw il-ġid li suppost ġie ġġenerat fil-pajjiż.

Dak huwa li wassal għall-iġġamjar fl- ekonomija.

Kienu kriżijiet ta' aspettattivi, kriżijiet politiċi u mishandling ta' l-ambjent politiku li affettwaw il-fiduċja f'dan il-pajjiż, Mr Speaker.

Jien skantajt meta smajt lill-Onor.

Mangion jitkellem b'mod li beda jieħu l-affarijiet biċ-ċajt u beda jgħid: U din il-fiduċja x'inhi!

Qal: Il-fiduċja m'intix se tmur il-bank biha u ssarrafha!

Niskanta għaliex fir- realta' dan it-tip ta' diskors juri li għadna naħsbu li l-ekonomija ssir f'xi sala ta' l-ippjanar ta' xi organu ċentrali fil-pajjiż.

Donnhom tan- naħa l-oħra għadhom jaħsbu - għalkemm illum suppost li qegħdin jippriedkaw il-market economy u jagħmlu ħafna asserzjonijiet fuq il-free trade - li l- ekonomija tiddependi min kif jippjanaw xi nies li jkunu miġbura madwar xi mejda.

Dak iż-żmien ilu li għadda u l-ekonomija hija mmexxija mid- deċiżjonijiet individwali tal-poplu tagħna.

U dawn id-deċiżjonijiet jiddependu minn kif iħossu kull wieħed u waħda mill-poplu tagħna.

U dak li jħoss il-poplu jiddependi mill-fiduċja li għandu fil-futur u fil-pajjiż.

Għalhekk ma nistgħux nieħdu l-kwestjoni tal-fiduċja biċ-ċajt imma għandna neħduha b'serjeta' kbira.

Meta wieħed jibda jistaqsi kif inhi sejra l- ekonomija u jibda jgħid li għadha ma qabditx ritmu tajjeb irid jifhem fil- fatt x'inhu jiġri.

Per eżempju, wieħed mill-ħafna kummenti li tajt lill-istampa u lir- radjijiet li jċemplu kontinwament - kollha moħħhom biex iġibu storja differenti wieħed mill-ieħor - kien li element ta' realta' li rridu neħduh in konsiderazzjoni huwa l-fatt li f'pajjiżna hawn ħafna iktar outlets tal-kummerċ milli qatt kien hawn qabel.

Dawn l-outlets tal-kummerċ huma mifruxa ħafna iktar milli qatt kienu qabel.

Spiċċa ż-żmien li biex tmur tixtri xi ħaġa trid bilfors tmur il-Belt jew Tas-Sliema għax illum inħolqu ħafna ċentri kummerċjali f'ħafna bliet.

Per eżempju, jekk tmur il- Mosta dan huwa ċentru kummerċjali ta' ċertu livell; it-triq prinċipali ta' Ħal Qormi hija mimlija bil-ħwienet, wieħed ħdejn l-ieħor, u tistħajlek għaddej minn Triq ir-Repubblika fil-Belt.

Meta tara t-total ta' x'inhu jiġri ikollok tammetti li fir-realta' l-affarijiet mexjin.

Per eżempju, jekk tara x'importajna minn barra f'dawn ix-xahrejn ta' Jannar u Frar kontra x-xahrejn ta' Jannar u Frar ta' l-1998 issib li l-importazzjoni fil- fatt żdiedet f'dawk li huma consumables minn Lm33 miljun għal Lm38 miljun.

Kien hemm qabża sostanzjali wkoll f'dik li hija żieda fl-importazzjoni ta' oġġetti industrijali, fejn minn Lm92 miljun tlajna għal Lm129 miljun.

F'dan il-każ wieħed jista jinterpreta din iż-żieda bħala l-effett tar-ri- introduzzjoni tal-VAT.

Kontra dak li ppruvaw jagħtu x'wieħed jifhem min- naħa l-oħra, li b'xi mod il-VAT hija ta' detriment għan-negozju, effettivament l-industrija ppreferiet li tnaqqas l-importazzjoni tal- materja prima f'Novembru u Diċembru tas-sena l-oħra u żżid l-importazzjoni wara li tidħol il-VAT.

Mr Speaker, dan huwa argument reali u prattiku u mhuwiex veru li l-VAT iġġamjat l-ekonomija.

Assolutament mingħajr ebda prova dawn jgħidu li l-VAT iġġamjat l-ekonomija pero' l-fatti juru li r- rota ta' l-ekonomija bdiet iddur b'ritmu ftit iktar milli kienet qed iddur fis-sena ta' qabel.

Aħna rridu li dan ir-ritmu jkompli jiżdied għax jidher ċar li l-konsum fil-pajjiż għadu kajman.

Mr Speaker, issa anke meta nitkellmu fuq il-konsum irridu noqogħdu attenti.

Jiena niftakar li meta kont ministru tal-finanzi fl-1995/96 - u dan huwa ddokumentat - kont nitkellem apertament kontra l-konsumiżmu esaġerat u kont ngħid li hemm bżonn li nieħdu l-miżuri neċessarji biex ma nħallux dan il-konsumiżmu jaċċellera żżejjed għaliex jista' jkollok overheating fl-ekonomija, li finalment jista' jkun detrimentali għal dak li trid tilħaq in the long term.

Dan naturalment ma jfissirx li għandek tieħu miżuri li twaqqaf il-konsum għal kollox u jiena ma nistax nifhem kif tan- naħa l-oħra qishom għamlu xi rebħa kbira għaliex fl-20 xahar li damu fil- gvern il-konsum f'Malta kkollassa kważi għal kollox.

M'għamilna l-ebda rebħa b'daqshekk imma ħloqna l-problemi.

Dan ma jfissirx li rridu nagħmlu affarijiet li mill-banda l-oħra nixegħlu l-ġamar tal-konsum u nrewħuh b'mod li jsir ħuġġieġa li tibda tikkonsma l-enerġiji tagħna biex nipproduċu affarijiet oħra.

(Interruzzjonijiet)

MR SPEAKER: Onor. Dalli, ippermettili ninterrompik imma għandek bżonn leave of House biex tkompli bl-intervent tiegħek.

Hawn permess?

(Onor. Membri: Iva)

Il-permess ingħata.

ONOR.

JOHN DALLI: Nirringrazzja lill-Kamra għall-estensjoni li tatni.

Mr Speaker, iċ-ċifri ta' l-1995 rajthom u ta' l-1996 rajthom ukoll u huwa faċli ħafna nispjega l-affarijiet lill-Onor.

Geroge Vella.

Fl-1995 qlibna s- sistema mid-dazju għall-VAT.

Ġara li fl-1995 l-istatistika tal-gvern - u jekk hawn min irid jara l-affarijiet b'mod oġġettiv dawn iċ-ċifri wieħed jista' jarahom ukoll - marret xi ftit haywire, fis-sens li parti mill-black economy inqabdet fl-istatistika uffiċjali.

Per eżempju, rajna moviment qawwi f'dawk li huma impjiegi, fis-sens li 4,000 ruħ f'daqqa waħda kellhom jirregolarizzaw il-pożizzjoni tagħhom u kienu kostretti jagħmlu l-ktieb tax- xogħol.

Dawn qabel lanqas biss kienu jirreġistraw għax-xogħol, jiġifieri ma kenux nies li kienu qegħdin jidhru fil-lista tal-qgħad imma f'daqqa waħda nqabdu fl-istatistika.

Il-qabża li kien hemm bejn is-sistema ta' tassazzjoni ta' l-1994 u ta' l-1995 - u li ma rrepetietx ruħha issa - kienet qabża drammatika u qabża drastika.

Konna qed nitkellmu fuq tibdil minn dazji ta' importazzjoni ta' 30%, 40% u 50% - u xi kultant anke ta' 130% u 140% - għal VAT ta' 15%.

Ġara li matul l-aħħar ta' l-1994 id- diskussjoni fuq il-VAT kienet damet għaddejja x-xhur u allura n-negozjant - u bir-raġun - kellu ż-żmien u l-ħin biex jaġġusta l-pożizzjoni tiegħu.

Minħabba f'hekk l-importazzjoni tbaxxiet drastikament għaliex meta n- negozjanti kienu jafu li bis-sistema tal-VAT se jieħdu r-refund, naturalment min ma kellux bżonn jimporta ma mportax biex jibni l-istocks.

Allura kellna sitwazzjoni fejn l-importazzjoni fl-1994 niżlet ħafna u anke l-konsum tan-nies niżel ħafna.

In-nies irraġunat - u bir-raġun - li kellu jkun hemm aġġustament fil-prezz ta' dawk il-prodotti li tnaqqsitilhom it- taxxa minn 40% għal 15% u minħabba f'hekk il-konsum fl-1994 waqa'.

Jekk, per eżempju, wieħed iħares lejn il-kontijiet tal-bank ċentrali jara li fl-aħħar ta' l-1994 spiċċajna b'riżervi m'ogħla s-smewwiet.

Ir-riżervi barranin li kellna fl-1994 għolew b'mod astronomiku għaliex kellna tnaqqis sostanzjali fl-importazzjoni.

Fl-1995 is-sitwazzjoni bdiet terġa' taġġusta ruħha biex jimtlew l-istock levels li kienu tbaxxew deliberatament min- negozjanti fl-1994 u anke biex tkun tirrifletti ċerti spending patterns.

Ladarba minn fuq ċerti prodotti tneħħew it-tariffi projbittivi, allura dawn ġew iktar within reach tal-poplu Malti.

Ovvjament in-nies bdiet tixtri iktar u allura l-importazzjoni reġgħet bdiet tiela'.

Dak li ġara fl-1995.

Kellna bidla fis-sistema ta' tassazzjoni li ġabet magħha stock adjustment min-naħa tan-negozjant u tibdil fil-purchasing patterns min-naħa tal- konsumatur, pero' ġabet ukoll tibdil fl-istatistika tal-gvern għax mix-xejn tfaċċaw 4,000 ruħ gainfully occupied, li dan kollu allura ma setax ma jirriflettix ruħu fil-produttivita' u fil-konsum.

Niftakru li fl-1995 konna rrapportajna GDP growth ta' xi 11%.

Din ma kenitx xi ħaġa ordinarja.

Min jaqra ċ-ċifri b'mod li jġib rispett lilu nnifsu - u jien dejjem ninsisti f'din il-Kamra li ċ-ċifri għandna naqrawhom b'dan il-mod - jifhem li dawk iċ-ċifri ma jagħtux l-istorja ta' x'jiġri normalment f'sena imma hemm imwaħħlin magħhom aġġustamenti straordinarji li ġraw f'dik is-sena biss.

Ovvjament il-growth fl-1996 kien inqas mill- growth ta' l-1995 pero dan ma jfissirx li wieħed għandu jinterpreta dan qisu li fl-1996 bdejna xi triq għan-nizla.

Qabel ma tagħmel dak il-ġudizzju trid - jekk trid tkun veru oġġettiv - tinnewtralizza l-ġrajja li affettwat iċ-ċifri ta' l-1995 b'mod straordinarju.

Meta tneħħi l-istraordinarjeta' miċ-ċifri ta' l-1995 u tikkomparahom maċ-ċifri ta' l-1996 tara li fl-1996 bqajna għaddejjin b'livell ta' growth simili għal dak li kellna fl-1994 u fl-1995 f'dak li huwa konsum.

Dik hija l-istorja ta' l-1995 u l-1996 fis- settur ekonomiku.

Imma nerġgħu niġu lura għall-VAT, Mr Speaker.

Jien ngħid anke lin-naħa l-oħra biex ma nibqgħux nippruvaw ngħidu li l- VAT iġġamjat l-ekonomija.

Il-VAT f'pajjiżna ġiet ippruvata li hi l-aħjar sistema - u jien nixtieq li sħabna tan-naħa l-oħra jibdew japprezzawha din - u ġiet aċċettata mill-poplu Malti li hi l-aħjar sistema.

Fil-pajjiż irridu ndaħħlu l-mentalita' li din trid tkun simili għall-income tax, li kulħadd jipprova jagħmilha aħjar u b'mod li tiġi amministrata aħjar.

Jistaqsu wkoll dwar kif sejra l-VAT u jagħmlu ħafna pronostiċi u jgħidu li sejrin lura fir-revenue tal-gvern.

Jiena ma nafx kif jistaqsu dan meta għadna fl-ewwel xahrejn.

U min qalilhom li sejrin lura fir-revenue tal- gvern?

Malli nagħti eżempju ta' x'ġara f'Jannar.

Kien hemm item ta' Lm10 miljun mis-Central Bank li normalment jidħol fl-aħħar ta' Jannar iżda din is-sena, flok daħal fl-aħħar ta' Jannar daħal fl-ewwel ta' Frar.

Allura b'daqshekk ngħid li l-gvern daħħal inqas?

L-Lm10 miljun flok se jidhru fl- accounts ta' Jannar se jidhru fl-accounts ta' Frar.

Issa b'daqshekk waqgħet id-dinja?

L-importanti huwa kif nispiċċaw is-sena.

L-istess jiġri fl- allokazzjoni ta' ċerti funds.

Per eżempju, ċerti funds ta' l-1997 daħlu fl- 1998.

Dawn ġew accounted for b'mod tajjeb, jiġifieri mhux qed ngħid li saret xi ħaġa ħażina.

Din is-sena l-funds daħlu qabel.

Flok daħlu fl-1999 daħlu fl-1998 imma aħna ma għidniex: Mela issa dawn infaddluhom u nitfgħuhom fl-1999!

Dawn tfajnihom fl-1998 u allura qed nagħmlu accounting tagħhom fl-1998.

Allura dan ifisser li qed indaħħlu iktar jew qed indaħħlu inqas?

Dawn huma fl-istess flow ta' flus li fir-realta' jidħlu x'ħin jidħlu.

Meta qed nitkellmu fuq cash accounting jiġri li jkollok dawn it-tip ta' cut-offs li qatt m'inti ċert minnhom.

Mr. Speaker, meta tkellem lin-nies fuq l-istaġnar ekonomiku jgħidulek li hawn cash crunch.

Issa l-cash crunch f'xi elementi ġrat minħabba overtrading, u dik hija wkoll culture change li rridu nagħmlu f'pajjiżna.

Parti mir-raġuni għaliex tinħoloq il-cash crunch hi minħabba leverage ħażin.

Il-leverage huwa l-proporzjon ta' kemm tissellef kontra l-kapital li fil-fatt għandek inti bħala flus tiegħek fil-proġett.

Dan għandu jkun wieħed realistiku u mhux biex tagħmel proġett ta' Lm1 miljun titfa' Lm5,000 minn tiegħek u tipprova tissellef Lm995,000 mingħand il-bank!

Dak huwa leverage ħażin u rridu ndaħħlu l-kultura li aħna rridu leverage tajjeb għaliex parti mill-cash crunch ġiet minħabba f'hekk, imma parti oħra ġiet minħabba l-falza stikka li ħa l-gvern ta' qabilna meta werwer lil kulħadd bil-miżura tal-capital assets declaration.

U meta aħna għidna lill-gvern ta' dak iż-żmien li kien qed jibgħat messaġġ ħażin u li dak li kien qed jipproponi l-gvern ma setax jitħadem dawn daħku bina pero' meta mbagħad ġew biex jimplimentaw dik il-miżura raw li kellna raġun.

Ma setgħux jimplimentawha u tefgħuha fil-ġenb pero' l-ħsara kienu diġa' għamluha.

Mr Speaker, smajna wkoll dwar it-turiżmu, meta anke hawnhekk it-turiżmu jidher li miexi tajjeb.

Il-bieraħt lura irċevejt l-istatistika fuq it- turiżmu, bħalma naħseb irċevewha l-membri kollha ta' din il-Kamra, u minn dan l-istatement jirriżulta li f'Jannar u fi Frar in-numru ta' turisti li ġew f'pajjiżna kien ta' 104,000 kontra 94,000 li ġew fl-istess perijodu tas- sena l-oħra, żieda ta' 10%.

Meta nitkellmu ma' l-operaturi turistiċi jgħidulna li kellhom perijodu tajjeb - good luck to them u good luck għall-pajjiż kollu! - u l-indikazzjonijiet huma li se jkollna perijodu tajjeb fit-turiżmu din is-sena wkoll.

Nawgura li dan javvera ruħu.

Imma hawn nieqaf naqra u ngħid li m'għandniex noqogħdu ngħidu li t-turiżmu sejjer aħjar mis-sena l-oħra għar-raġuni li issa hawn Gvern Nazzjonalista u li aħna għamilna xi miraklu.

Dan ma jagħmilx sens, bħalma ma tagħmilx sens il-ħrafa li jgħidu li fl-1997 ġew aktar turisti għaliex tnaqqset ir- rata tal-VAT fuq it-turiżmu.

Hija ħrafa għaliex kulħadd jaf li l-prezzijiet li jkunu bbukkjaw dawk it-turisti li ġew fl-1997 kienu prezzijiet inclusive of VAT.

Barra minn hekk, jiena niggarantixxi li fl-ebda każ ma sar aġġustament fil-prezz tal-pakkett tat-turisti li ġew fl-1997 u lanqas fl- 1998.

Ħafna drabi meta titkellem ma' l-operaturi tat-turiżmu jgħidulek li dawn iridu sentejn biex jaġġustaw il-pricing structures tagħhom.

Wieħed jassumi li bħalma dejjem jikkontendu u naturalment jilmentaw meta jogħlielhom xi ħaġa, naħseb li bl-istess mod ma jkunux jistgħu jaġġustaw il- prezzijiet meta dawn jonqsu.

Qalulna wkoll li saru ħafna lukandi fl-1997 u fl-1998.

Veru li nfetħu ħafna lukandi imma jien nistaqsi: Id-deċiżjonijiet biex jinbnew dawn il- lukandi meta ttieħdu, fl-1997 jew fl-1998?

Dawn bnewhom qishom b'xi lampa ta' Aladin, li togħrokha tliet darbiet u tgħid li trid lukanda u din issir?

L-affarijiet ma jsirux hekk.

Dawk il-lukandi li fetħu fl-1997 u fl-1998 kienu proġetti li kienu ilhom għaddejjin u żgur li mhux mertu tal-Gvern Laburista ta' dak iż-żmien.

Id-deċiżjoni ta' l-investiment għal dawn il- lukandi saret fl-1995 u fl-1996 u qed ngħid dan kollu mhux biex noqogħdu nitfgħu dawn l-affarijiet fuq il-miżien imma biex forsi xi darba ma nibqgħux ngħidu li dak sar fi żmieni u dak sar fi żmienek.

Hawnhekk għandna nibdew nippruvaw immorru fuq riżultati li jkunu riżultati realistiċi u riżultati veri.

Mr Speaker, nixtieq ngħid xi ħaġa wkoll dwar il-privatizzazzjoni.

Din konna ilna li bdejna fuqha u konna mexjin b'ċertu pass.

Hija wkoll ħaġa pożittiva li fil-perijodu 1997/1998 il-Partit Laburista - dakinhar fil- gvern - għamel statement pożittiv fuq il-privatizzazzjoni.

Mhux qed naqblu fid-dettal imma dan għamel statement pożittiv fuq il-privatizzazzjoni u bilkemm ma qalilniex ukoll li huwa missier il-privatizzazzjoni f'Malta!

Jiena ma rridx nidħol fil-polemika tal-paternita' tal-privatizzazzjoni pero' llum għandna sitwazzjoni fejn iż-żewġ partiti naqblu fuq il-kunċett tal-privatizzazzjoni.

Li għamilna aħna huwa li issa waqqafna grupp ta' nies - u llum kelli l-okkażjoni li nwieġeb mistoqsija ta' l-Onor.

Brincat fejn tajt it-terms of reference kollha li għandu dan il-grupp - li jridu jikkonsidraw u jistudjaw il-metodu tal-privatizzazzjoni.

Dawn in-nies m'humiex hemmhekk biex jaqbdu u jbiegħu.

F'dan il-pajjiż ma jistax jiġi l- ministru tal-finanzi fl-aħħar tas-sena u jgħid: Is-sena d-dieħla għandi bżonn daqshekk miljuni, li ma rridx niġborhom mit-taxxa imma rrid niġborhom mill-bejgħ ta' kumpanniji.

Ma nistgħux naħdmu b'dan il-mod u aħna qed ngħidu li rridu nagħmlu programm li fih ikollna d-dettalji ta' liema huma l- entitajiet li jridu jiġu pprivatizzati.

Irridu naraw l-istat ta' kull entita' li trid tiġi pprivatizzata u rridu naraw li l-entitajiet jiġu ppreparati għall-privatizzazzjoni biex kemm jista' jkun ikollna operazzjoni smooth kemm finanzjarjament, kemm ekonomikament kif ukoll soċjalment.

Waħda mill-aktar affarijiet li jien insistejt fuqha ma' dan il-unit huwa li l-proċess ta' privatizzazzjoni ma jridx ikun misjuq minn konsiderazzjoni finanzjarja biss imma iktar importanti jrid ikun misjuq minn konsiderazzjoni ekonomika.

Irridu naraw kemm l-entita' li tkun se tiġi pprivatizzata se tkun iktar effiċjenti u kemm se tagħti servizz aħjar lill- konsumatur.

Irridu naraw ukoll kemm se tkun rilevanti fl-ekonomija tagħna u rridu naraw kif din il-privatizzazzjoni tgħin biex iżżomm lill-kumpannija konċernata fi stat ta' teknoloġija avvanzata li tibqa' tiġi mġedda fil- futur.

Dan il-unit mhux qiegħed hemm biex il-privatizzazzjoni nagħmluha bl- addoċċ imma biex nagħmluha bil-ħsieb u b'pass meqjus.

Jien ma naqbilx - u din għedtha fil-pubbliku - mal-mod kif saret il-privatizzazzjoni tal- Maltacom.

At this stage mhux se nidħol fid-dettal pero' ma naħsibx li kien sewwa li kulma kien jinteressah il-gvern kien biss kemm se jinbiegħu x- shares u full stop.

Lanqas stajt nifhem kif għamilna x-shares f'Malta u dawk barra minn Malta bi prezz differenti u ħloqna arbitraġġ tremend.

Min ivvintaha din?

Kif tagħmel prezz differenti meta qed tixtri l-istess share!

Jien ma nistax nifhem kif u għalfejn saru dawn l-affarijiet!

Kien intqal ukoll li kienet se tinbiegħ l-MIA pero' fir-realta' ħafna mill-konsiderazzjonijiet li kienu meħtieġa li jittieħdu ma kenux ittieħdu.

Per eżempju, hemm il-fatt li l-MIA qed tamministra l-uniku ajruport li għandna f'pajjiżna.

Dan wieħed irid jikkonsidrah.

Hemm ukoll fatturi ta' security, hemm fatturi ta' aċċessibbilta' u hemm ħafna fatturi oħra.

Inti ma tistax tgħid li se tbiegħ l-MIA qisek qiegħed tbiegħ xi kumpannija bħall- Maltacom.

Aħna qed ngħidu li dan il-unit li waqqafna jrid ikun il-unit li jidħol f'dawn id-dettalji kollha.

Hawnhekk ġejna kkritikati li ċ-chairmen tal-korporazzjonijiet ma nvolvejnihomx.

Jiena rrid ngħid li dan il-unit se jkun qed jagħmel il-macro planning u meta niġu biex nidħlu fil-micro planning, jiġifieri fil-pjanifikazzjoni tal-privatizzazzjoni tal-kumpanniji individwali imbagħad naturalment iridu jidħlu wkoll in-nies responsabbli minn dawk il-korporazzjonijiet speċifiċi.

Mr Speaker, nixtieq nagħmel ftit kummenti fuq l-affari ta' l-Unjoni Ewropea.

F'dan id-dibattitu smajna ħafna fuq l-Ewropa.

Id-diskors prinċipali min-naħa ta' l-oppożizzjoni kien id-diskors li għamel il-Kap ta' l-Oppożizzjoni meta tkellem fuq l-Ewropa.

Meta wieħed jaqra dan id-diskors - u fil-fatt erġajt qrajtu l-bieraħ fil-gazzetta tal-Partit Laburista - wieħed jibda jgħid li fih messaġġ pożittiv. l-Onor Sant qal li meta kien qiegħed f'Milan kien qagħad jisma' l-affarijiet li kienu qed jgħidulu sħabu s-Soċjalisti Ewropej.

Tajjeb li tisma' u tajjeb li titgħallem - u l-Kap ta' l-Oppożizzjoni qal li lest li jisma' u li jipprova jifhem u jaqbel - u peress li fi statement ieħor l-Onor.

Sant qal li meta jinbidlu ċ- ċirkostanzi l-Partit Laburista mhux se jiddejjaq jistqarr li l-affarijiet ikunu nbidlu, jiena nawgura li l-Partit Laburista jirrealizza li ċ- ċirkostanzi qegħdin jinbidlu b'mod mgħaġġel u lill-Kap ta' l-Oppożizzjoni nħeġġu biex jirrikonsidra l-pożizzjoni tiegħu vis-a-vis l-Ewropa għall ġid tal-partit stess u iktar u iktar għall-ġid tal-pajjiż.

Il-Kap ta' l-Oppożizzjoni qalilna wkoll li hemm triq oħra.

Jien ma rajt imkien spjegat din it-triq l-oħra fil-fatt fejn se teħodna.

Il-Kap ta' l- Oppożizzjoni joqgħod jistaqsi ħafna affarijiet bħal: Imma min jaf il- kondizzjonijiet ta' l-Ewropa ikunux tajbin għalina?

Imma kif se taffettwa t-training u l-ħtieġa ta' training qawwi li għandu bżonn pajjiżna?

Imma kif se taffettwa l-prezzijiet?

Mr Speaker, fl-opinjoni tiegħi rridu nkunu inqas retoriċi minn hekk u iktar definittivi fit-triq li rridu nfasslu għall-pajjiż.

Jekk qed nitkellmu fuq l-impatt ta' l-Ewropa u fuq il- kapaċita' produttiva ta' pajjiżna, ma nistgħux nieqfu biss fuq x'għandna llum u kemm dawn se nkunu kapaċi nbiegħuhom f'Malta u barra minn Malta, imma rridu wkoll nitfgħu l-viżjoni tagħna fil-futur u ngħidu x'jista' jkollna ġdid f'pajjiżna u b'liema mod se nattiraw il-ġdid f'pajjiżna.

Il- ġdid ifisser attivitajiet ekonomiċi li jutilizzaw il-kapaċitajiet tal- Maltin; u kapaċitajiet għandna ħafna li nafu bihom u għandna ħafna li nistgħu niġu mħarrġa għalihom aħna l-Maltin.

Ma nistgħux nieqfu fuq il- biċċa li għandna u m'għandniex nitwerwru jekk xi ħadd jipprova jxellef xi rokna minn din il-biċċa.

Mr Speaker, irridu nħarsu b'fiduċja fil-kapaċita' tagħna bħala poplu u rridu nħarsu 'l quddiem.

Il-kapaċita' produttiva ta' pajjiżna tiġi affettwata għax f'pajjiżna nistgħu niżviluppaw oqsma ġodda u nistgħu nġibu investiment ġdid u dan huwa iktar possibbli li ġġibu jekk tkun tagħmel parti mill-Unjoni Ewropea.

Qed ngħid dan mhux għaliex l-istilel ta' l- Ewropa se jiddu iktar fuqna imma għaliex jekk tkun parti mill-Unjoni Ewropea, Malta tibda tidher fuq il-mappa ta' l-Ewropa.

Jiena naf x'jiġri meta kumpanniji kbar jinvestu għax kont parti minn dan il-proċess ta' deċiżjoni.

Jekk xi ħadd irid jinvesti fl-Ewropa, dan se jistaqsi lil ta' taħtu: Għiduli fejn huma l-pajjiżi fl-Ewropa?

U meta ssir dik il- mistoqsija, Mr Speaker, Malta ma tidher imkien.

Meta aħna nkunu parti mill- Unjoni Ewropea - u anke meta nkunu fil-proċess għad-dhul - imbagħad Malta tibda tidher.

Dik, Mr Speaker, hija li tagħmel id-differenza kollha.

Huwa inutli li Malta toqgħod tmur tippriedka kullimkien - bħalma ppruvajna nagħmlu ħafna drabi - u tfiehem bl-association agreement li għandna u x'vantaġġi dan jagħti.

Jekk tagħmel hekk m'intix se tilħaq dawk l-eluf ta' kumpanniji li qed jagħmlu dawn id-deċiżjonijiet ta' investiment.

Jekk fuq l- internet inti tkun fuq l-iscreen ta' l-Ewropa bħala membru jew bħala kandidat, inti qiegħed hemmhekk il-ħin kollu u din il-ħaġa tagħmel id- differenza kollha.

Meta wieħed jiġi biex jagħmel deċiżjoni, Malta se jkun pajjiż li jista' jikkonsidrah jekk inkunu parti mill-Ewropa.

U din hija r- realta' prattika.

Mr Speaker, u din hija r-risposta tiegħi għal meta l-Kap ta' l-Oppożizzjoni jistaqsi dwar x'impatt se jkollha l-Ewropa fuq il- kapaċita' produttiva ta' pajjiżna.

Sħubija fl-Unjoni Ewropea tkun pożittiva wkoll mil-lat ta' effiċjenza akbar fil-kumpanniji li għandna.

Din kienet id-direzzjoni ġenerali li fiha kienu mexjin il-kumpanniji tagħna u kont tieħu gost, Mr Speaker, tara li l- ideal tagħhom kien li jkunu konformi ma' l-istandards ta' produttivita' u ma' l-istandards ta' kwalita' li hemm fl-Ewropa.

Dawn huma standards tajbin li rridu nilħquhom anke għall-interess tagħna lkoll.

Finalment huwa dan li jagħmlek kompetittiv għaliex meta inti jkollok il-kwalita' b'livell ta' effiċjenza tkun tista' tikkompeti.

Iva, ikun hemm ċerti fabbriki li rridu nirristrutturaw imma dwar ir-ristrutturizzazzjoni nitkellem aktar 'l quddiem.

Jien ma nafx għalfejn qed tbeżżagħna daqshekk il-kelma ristrutturazzjoni.

Ir-ristrutturazzjoni f'pajjiżna bdiet fl-1987 u kellha riżultati qawwija.

Dan għamilnih f'atmosfera ta' social peace li kienet l- għira ta' ħafna.

Il-mistoqsija l-oħra kienet dwar kif se nimmodernizzaw l-istrutturi ta' tmexxija f'pajjiżna.

Ma nistgħux nieqfu hemm u l-mistoqsija tiegħi hija differenti.

Jiena ngħid: Għandna bżonn nimmodernizzaw l-istrutturi ta' tmexxija ta' pajjiżna?

Il-Kap ta' l-Oppożizzjoni qal ukoll li hemm triq oħra, imma t-triq l-oħra x'inhi?

Aħna f'pajjiżna għandna nieħdu xi triq li biha nkunu nistgħu nżommu l-ineffiċjenza?

Dik hija triq vijabbli għalina?

Hemm xi triq f'pajjiżna li in aeternum tippermettielna nkomplu nħaddmu n- nies mingħajr ma jipproduċu b'kemm jitħallsu?

Dik tkun triq vijabbli għal pajjiżna?

Hemm xi triq li tipprovdi li l-work ethic għandha tkun medjokri fis-settur pubbliku meta kkomparata mas-settur privat?

Dik xi triq li nistgħu nibqgħu ngħixu fiha sa l-eternita', Mr Speaker?

Hemm xi triq li lilna tħallina b'xi mod ngħixu fuq ħin misluf u neżerċitaw sistema ta' welfare li m'hijiex sostennibbli?

Dik triq?

Jgħidu li t-triq ta' l-Ewropa hija triq li tridna nkunu effiċjenti u li tridna nneħħu l-monopolji.

Imma dawn mhux affarijiet li rridu nagħmluhom bilfors, Ewropa u mhux Ewropa?

Imma hemm xi triq vijabbli li tgħidilna: Ibqgħu tridu l-aħjar f'kollox mingħajr ma tħallsu xejn għalih?

Dik triq vijabbli għal pajjiżna?

Hawn xi triq vijabbli f'pajjiżna li tgħidilna li l-azjendi pubbliċi nagħmluhom dipartimenti tal-gvern?

U ftit ilu qrajt kumment rigward il-freeport.

Xi ħadd staqsa jekk il-freeport għandux jitmexxa fuq bażi kummerċjali.

Mela fuq liema bażi jrid jitmexxa l-freeport?

Id-djun li hemm fil-freeport kif se jitħallsu u minn min se jitħallsu?

Mhux mill-vijabilita' li jrid ikun hemm fil-freeport stess jekk jitmexxa fuq bażi kummerċjali?

Imma f'dan il- pajjiż għandna xi choice ta' triq li żżommna ineffiċjenti?

Dik hija l- viżjoni għall-futur ta' pajjiżna?

Għaliex qisu qed nibżgħu nbiddlu u nirranġaw biex inkunu b'saħħitna bħal ħaddieħor?

Jekk jiġi xi ħadd u jgħidli biex nagħmel xi tip ta' eżerċizzju fiżiku, dan ikun qed jgħidli xi ħaġa ħażina?

U jekk jiena nagħmel xi eżerċizzju fiżiku, dan inkun qed nagħmlu b'rispett tiegħu?

Nagħmlu b'rispett tiegħi għaliex finalment is-saħħa lili se tiżdied u mhux lilu.

Dan huwa l- eżerċizzju kollu li qed inħarsu lejh, Mr Speaker.

Jekk aħna fl-ekonomija nagħmlu l-eżerċizzji li hemm bżonn biex insaħħu l-kultura tagħna ta' effiċjenza u l-kultura tagħna ta' produttivita', dan inkunu qed nagħmluh għall-wiċċ l-Ewropew u għal wiċċ Santer?

Jew inkunu qegħdin nagħmluh għal wiċċna u għal wiċċ uliedna, biex inħallulhom pajjiż b'sinews b'saħħithom u li bihom inkunu nistgħu nibqgħu mexjin 'il quddiem?

Dan qed ngħidu għaliex jiena ma nafx għalfejn qed nibżgħu minn dan ir-restructuring.

Ir- restructuring f'pajjiżna ilu li beda mill-1987.

Niftakru t-tip ta' ekonomija - u dan qed ngħidu mhux biex inkun polemikuż - li writna fl-1987 u jiena se nsemmi ftit ċifri biex nuri li din il-biża' mir- ristrutturizzazzjoni hija biża' infondata u biża' mill-babaw li qed jipprova jiżra min huwa ta' fidi żgħira, min m'għandux fidi fil-pajjiż u min ma jemminx fil-kapaċita' ta' rinnovament li għandu pajjiżna.

Mr Speaker, jiena se nagħmel comparison bejn l-1987 u l-1996.

Iċ-ċifri li se nsemmi juru li f'dan il-perjodu f'pajjiżna sar restructuring kbir u dan sar f'atmosfera ta' paċi industrijali, f'atmosfera ta' aċċettazzjoni soċjali u f'atmosfera t'armonija.

Dan it-tip ta' ristrutturar ikkonverta għalih ukoll l-Onor.

Sant għax qal li huma jridu jaraw li meta jagħmlu t- tibdil dan ikun aċċettat f'kuntest soċjali tal-pajjiż.

Qisna erġajna skoprejna l-Amerika!

Dan diġa' sar bejn l-1987 u l-1996.

Meta aħna konna naħdmu b'dak il-mod kien jgħajjarna gradwalisti, qisna xi eretiċi tas- sistema kapitalista.

Issa wara kollox din is-sistema aħna m'aħniex xi dixxipli assidwi tagħha pero' huma kienu jużaw il-kelma gradwalist bħala xi aġġettiv ta' min jistmerru.

Xi jfisser gradwaliżmu?

Gradwaliżmu jfisser li tibdel l-affarijiet bil-mod u b'pass li l-pajjiż ikun jiflaħ għalih soċjalment.

Il-Kap ta' l-Oppożizzjoni kellimna fuq ir-Rumanija u l- Bulgarija.

Dażgur li għandhom problemi dawn.

Xi ftit seduti ilu f'dan il- parlament jien kont tkellimt fuq l-IMF u għidt li ċerti pajjiżi kienu mġiegħla jagħmlu tibdiliet b'pass mgħaġġel iktar milli kienu jifilħu u minħabba f'hekk dawn għajruni fil-gazzetti tagħhom li jien kontra l-IMF.

Din hija r-realta' u issa l-Kap ta' l-Oppożizzjoni skandalizza ruħu għaliex il-Bulgarija u r-Rumanija għandhom l-inkwiet soċjali.

Mr Speaker, f'April ta' l-1992 sar l-ewwel meeting tal-EBRD fl-Ungerija u jiena kont għamilt diskors qasir ta' żewġ minuti - għax hemmhekk ma ndumux nitkellmu bħalma ndumu nitkellmu hawn pero' xorta tgħid li għandek tgħid - u kont għedtilhom biex joqogħdu attenti għaliex jekk huma jirriformaw b'pass iktar mgħaġġel milli jiflaħ jassorbi l-pajjiż tagħhom se joħolqu reazzjoni li se tikolhom.

Dak iż-żmien kien għad hawn l-ewforija tat-twaqqigħ tal-ħajt ta' Berlin u kulħadd kien qiegħed ibiddel u jagħmel ir-riformi.

U hekk ġara, Mr Speaker, u dan ma għedtux għax jien xi profeta, xi filosofu jew xi bniedem bravu ħafna pero' għax hija xi ħaġa ta' sens komun.

Issa f'pajjiżna għamilna r- restructuring b'mod gradwali u ma nħolqulniex dawn il-problemi pero issa ħalli nsemmi xi ċifri.

L-ewwel ċifra li nixtieq insemmi tirrigwarda impjiegi fil-market services.

Minn 36,000 fl-1987 dawn telgħu għal 57,000 fl-1996.

Fl-1987 l- impjiegi fis-settur tas-servizzi kienu jammontaw għal 30% ta' l-impjiegi kollha f'pajjiżna u fl-1996 telgħu għal 41%.

Minn 6,700 ruħ jaħdmu telgħu għal 9,500 jaħdmu full-time fit-turiżmu u dan mingħajr ma ngħoddu l-part- timers.

It-turisti minn 745,000 turist telgħu għal 1,053,000.

Id-dħul mit- turiżmu minn LM135 miljun tela għal Lm229 miljun.

Per capita kull turist fl- 1987 kien jonfoq Lm114 u fl-1996 beda jonfoq Lm217.

Fit-turiżmu rnexxielna wkoll nagħmlu shift ftit iktar lejn ix-xitwa għax fl-1987 konna nġibu 122,000 turist u fl-1996 konna nġibu 205,000 turist fix-xitwa, jiġifieri fl- 1987 kienu jiġu fix-xitwa 16% tat-turisti u fl-1996 kienu jiġu 19%.

Jekk nieħdu s-settur finanzjarju insibu li l-GDP minn 4.8% tela' għal 8.4%.

Dan huwa settur li nvestjena fih, irridu nkomplu ninvestu fih u rridu nkomplu nsaħħuħ u nespanduh.

Fis-settur industrijali, l-esportazzjoni minn Lm239 miljun fl-1987 telgħet għal Lm755 miljun, darbtejn u nofs iktar.

L-impjiegi fis-settur privat baqgħu qisu l-istess tal-manifattura pero' l- esportazzjoni u l-produttivita' telgħet.

Fil-qasam tat-tessuti minn 9,000 impjegat fl-1987 inżielna għal 5,500.

Dan ifisser li waqt li fl-1987 is- settur tat-tessuti f'Malta kien jieħu 7.5% ta' l-impjiegi, fl-1996 dan is- sehem niżel għal 4%.

Fil-qasam industrijali, is-settur pubbliku kien jimpjega 5,100 ruħ u fl-1996 dan niżżilnih għal 1,000 ruħ.

Dik restructuring!

Illum jgħidu li fl-industrija hemm xi 3,500 ruħ żejda u rridu naraw fejn se jiġu re-deployed, qisa se taqa' x-xita tan-nar mis- sema!

Din it-triq diġa' għaddejna minnha with flying colours f'dan il- pajjiż.

Nixtieq insemmi wkoll xi ċifri dwar is-settur parastatali.

Fit-tarznari, minn 6,667 impjegat fl-1987 inżielna għal 4,237 fl-1996.

Niftakar li meta sirt segretarju parlamentari għall-industrija fl-1987 kellna mal-100 kumpannija parastatali.

Dawn kienu jħaddmu 6,300 ruħ bejniethom.

Illum f'dan is-settur parastatali għandna 4,000 ruħ inqas għax hemm jaħdmu 2,100.

Mr Speaker, dan huwa restructuring veru!

U dan m'huwiex ħolm jew suppożizzjonijiet imma huma affarijiet li ġraw f'dan il-pajjiż.

Dawn tant ġraw bil-għaqal, bil-kalma u bil-kwiet li ma nafux li ġraw.

Issa waqt li dan kien qed isir, kien hawn ħafna kummenti u tgħajjir.

Kienu jgħidu li John Dalli kien qed jgħidilhom biex jagħlqu l-fabbriki u li kulħadd qed jispiċċa jibki u jixher imma kemm ġew isibuni nies wara biex jgħiduli li mn'Alla mbuttajthom jien biex jibdew jesportaw u biex jibdew jaħsbu ħalli jipproduċu xi ħaġa differenti u biex ikunu aktar effiċjenti.

U waqt li konna qed nagħmlu dan ir-ristrutturar, Mr Speaker, aħna għamilna ħafna affarijiet oħra.

Għamilna, per eżempju, l-industrial development tag biex ngħinu l-investiment lokali u barrani.

Għamilna l-METCO biex ngħinu l- esportazzjoni.

Għamilna il-MIMCOL biex din tara li l-privatizzazzjoni u r- ristrutturar fil-qasam tas-settur pubbliku jsir b'mod strutturat u b'mod tajjeb.

Għamilna l-insurance għall-esportazzjoni.

Bnejna ċ-ċentru finanzjarju u għamilna l-freeport u ħafna affarijiet oħra.

Dik ristrutturizzazzjoni fil-pajjiż, Mr Speaker!

Altru milli qal il-Kap ta' l- Oppożizzjoni li hu se jibda r-ristrutturizzazzjoni għax qal li l-oħrajn kienu jlabalbu biss.

Kellu bżonn it-tlablib tiegħu jsarraf daqs kemm sarraf it-tlablib tagħna!

Aħna għamilna ristruturizzazzjoni vera u ġibna r- riżultati.

Naturalment ma wasalniex sa l-aħħar għad baqgħalna x'nimxu.

Issa wara li mxejna din it-triq kollha qegħdin insibu lil min jaqtgħalna qalbna għall-biċċa triq li fadal.

X'naqtgħu qalbna, aħna nagħmlu aktar kuraġġ għaliex nafu li t-triq li kellna nimxu fil-passat imxejniha!

Mr Speaker, niġi issa għall-konsiderazzjoni tat-triq ta' żona ta' kummerċ ħieles u fuq dan nistgħu ngħidu ħafna kliem.

Jiena rajt il-minuti ta' laqgħa li kellhom fuq il-free trade zone tan-naħa l-oħra meta kienu fil- gvern bħala parti mid-diskussjonijiet li kellhom ma' l-Ewropa.

Hawnhekk tara li dawn il-ħafna affarijiet li llum jgħidu n-naħa ta' l-oppożizzjoni kienu biss xewqat għaliex ma kien hemm entendre xejn.

Il-Kap ta' l- Oppożizzjoni wżalna din il-kelma entendre li tfisser understanding.

Intqal li kien hemm ukoll entendre li l-agrikoltura tibqa' barra mill-agreement.

L- entendre min-naħa waħda kien u biex ikollok entendre dan irid ikun miż-żewġ naħat mhux min-naħa waħda.

U min-naħa ta' l-Unjoni Ewropea jidher ċar li ma kien hemm entendre xejn.

MR SPEAKER: L-Onor.

George Vella.

ONOR.

GEORGE VELLA: Mr Speaker qiegħed nieħu gost nisma' lill-kollega tiegħi jagħti l-verżjoni tiegħu ta' l-istorja pero' m'għandu l-ebda dritt u m'għandu l-ebda bażi fuqiex jagħmel statements kategoriċi dwar dak li skond hu ma kienx jeżisti.

Hu ma kienx fl-istorja, ma jafx x'kien hemm u ma jistax jagħti l-verżjoni tiegħu.

Jiena ma nistax ngħid x'hemm għaddej bħalissa meta m'inix qiegħed fil-biċċa tax-xogħol li għaddejja bejnhom u bejn l-Unjoni Ewropea.

Nixtieq ngħidlu wkoll li mhux entendre kien hemm imma entente.

MR SPEAKER: Il-Ministru.

ONOR.

JOHN DALLI: Mid-dokumentazzjoni li rajt jidher ċar li ma kienx hemm understanding ta' din il-pożizzjoni li qegħdin jgħidu li kien hemm.

Mr Speaker, qalu wkoll li l-avis jgħid li għandu jkollna għaqda doganali.

Imma forsi l-free trade zone ma kenitx se tagħtina għaqda doganali?

Ma konniex se nimxu wkoll bil-free trade zone fuq it-tieni pass ta' l- association agreement?

(Interruzzjonijiet) Imma safejn naf jien dawn l- affarijiet huma ddokumentati.

MR SPEAKER: L-Onor.

Vella.

ONOR.

GEORGE VELLA: Mr Speaker, il-Ministru għandu jġib il-joint declaration u jaqraha verbatim.

Il-joint declaration titkellem ċar u hawnhekk għandna ngħidu l-verita' u mhux nippruvaw nagħtu interpretazzjoni kif jaqbel lilna.

Ejjew inkunu serji!

MR SPEAKER: Il-Ministru.

ONOR.

JOHN DALLI: Qed jgħidu li jekk ikollna free trade zone nistgħu nagħmlu d-dazji tagħna.

Meta jkollok free trade zone trid toqgħod ukoll fuq il-preferential agreement li għandek ma' l-Ewropa u ma tistax taqbad u tagħmel id-dazji li trid.

Anke taħt il-VAT system għamilna d-dazji tagħna!

Kellna l-common external tariff, li biha konna nintaxxaw prodotti li jiġu min barra l-Ewropa, kif kien ikollhom jagħmlu wkoll kieku daħlet il-free trade zone.

Is-sinjuri tan-naħa l-oħra anke meta qalbu għas-CET kellhom iżommu il-common external tariff u fuq prompting ta' l-Unjoni Ewropea dawn żiduha biex ineħħu d-diskriminazzjoni bejn il-pożizzjoni li kien hemm taħt il-VAT u l-pożizzjoni li daħħlu.

MR SPEAKER: L-Onor.

Vella.

ONOR.

GEORGE VELLA: Mr Speaker, allura issa meta tiġu biex tagħmlu customs union u bilfors ikollok tadatta t-taxxa komuni li għandha l-Unjoni għal dawk il-prodotti li jkunu deħlin min pajjiżi terzi, dan il-pass tagħmlu fuq il-prompting ta' ħaddieħor?

Mhux kwestjoni ta' prompting u mhux prompting għax jekk kemm-il darba l-Unjoni Ewropea tagħmel taxxa ta' 10%, ikollok tagħmel taxxa ta' 10%.

MR SPEAKER: Il-Ministru.

ONOR.

JOHN DALLI: Mr Speaker, fl-1995 aħna diġa' kellna dik is-sistema.

Din is-sistema huma żammewha bid-differenza li għollewha b'minimu ta' 8%.

Issa meta kienu se jdaħħlu l-famuża taxxa fuq il-manifattura lokali, kien se jkun hemm tibdiliet oħra biex jiġu konformi mal-pożizzjoni Ewropea.

Dawn huma spjegazzjonijiet li ngħataw f'dokumenti u f'diskussjonijiet li kien hemm bejn uffiċjali Maltin u dawk Ewropej.

Qalulna wkoll li jekk nidħlu fl-Ewropa nitilfu l-GSP ta' l-Amerika.

Hawnhekk tajjeb li nispjega li l-GSP ilna ħafna ingawduha u se nibqgħu ingawduha sakemm fil-GDP tagħna ma naqbżux ċertu livell.

Aħna m'għandna l- ebda garanzija li l-GSP se nibqgħu ingawduha għal dejjem imma se ngawduha sakemm il-GDP per capita jibqa' taħt ċertu livell.

Ma rridx inkun kategoriku imma jiena xettiku ħafna dwar kemm tista' tagħmel dak li qal il- Kap ta' l-Oppożizzjoni li jekk ikollna l-free trade zone ma' l-Unjoni Ewropea nkunu nistgħu nagħmlu free trade zone oħra ma' l-Amerikani.

Imbagħad l-agreement tal-preferred nation li jkollna ma' l-Ewropa nitfgħuh il-baħar?

Kif tista' tagħmel preferred nation ma' l-Unjoni Ewropea u tagħmel preferred nation ma' l-Amerika wkoll!

Jiġifieri dan huwa anakroniżmu li mhuwiex spjegabbli.

Mr Speaker, din hija d-direzzjoni li rridu nieħdu.

Mhux għax l-Ewropa hija xi ġenna jew xi makna perfetta pero' rridu nersqu lejn il-pożizzjoni fejn pajjiżna juri li jemmen li għandu l-kapaċita' li jkun bħal ħaddieħor, li jkun daqs ħaddieħor u li m'hu inferjuri għal ħadd.

Aħna pajjiż li kapaċi nilqgħu għall-isfidi u kapaċi nirbħu l-isfidi u għandna bżonn li nkunu nafu dawn l-isfidi x'inhuma.

(Interruzzjonijiet) Lill-Onor.

Vella ngħidlu li huwa kompitu tagħhom li minflok jippruvaw b'kull mod jgħidu l-ħmerijiet basta mingħalihom jagħtu l-gambetti - bħal, per eżempju, li r-referendum ma jagħtux kasu jekk isir - aħjar juru li aħna kapaċi naraw flimkien li jkollna l-aħjar kondizzjonijiet.

Grazzi, Mr Speaker.

MR SPEAKER: Grazzi.

Il-mistoqsija hi l-Abbozz ta' Liġi msejjah "Att biex jemenda l-Ordinanza dwar Self Lokali (Stock u Titoli Reġistrati) Kap 161" jkun moqri t-Tieni Darba.

Dawk favur?

(Onor. Membri: Aye) Dawk kontra?

(Onor. Membri: No) Carried.

ONOR.

MEMBRU: Division.

MR SPEAKER: Id-division tittieħed min hawn u għoxrin minuta oħra.

Fis-7.52 p.m.billi ntalbet votazzjoni l-Kamra kienet sospiża u rriżumiet 20 minuta wara.

MR SPEAKER: Se nerġa' npoġġi l-mistoqsija.

Dawk favur?

(Onor. Membri: Aye) Dawk kontra?

(Onor. Membri: No) Carried.

ONOR.MEMBRU: Division

VOTAZZJONI NRU.

FAVUR : 33

L-Onor.

|Agius Francis |Galea Mario | |Asciak Michael |Galea Pace | | |Victor | |Azzopardi |Gatt Austin | |Frederick | | |Azzopardi Jason |Gonzi Lawrence | |Bonnici Josef |Hyzler George | |Bonnici Michael |Mifsud Bonnici | | |Antoine | |Borg Joe |Mifsud Bonnici | | |Carmelo | |Borg Tonio |Mugliett Jesmond| |Cristina Dolores |Muscat Claude | |Dalli John |Pullicino George| |D'Amato Helen |Pullicino | | |Orlando Jeffrey | |De Marco Guido |Refalo Michael | |Debono Giovanna |Vassallo Edwin | |Deguara Louis |Vella John | |Farrugia Jean |Zammit Ninu | |Pierre | | |Galea Censu |Zammit Dimech | | |Francis | |Galea Louis | | | | |

KONTRA : 29

L-Onor. | | | |Abela Carmelo |Farrugia Michael| |Agius Chris |Farrugia Noel | |Attard Montalto |Gulia Gavin | |John | | |Bartolo Evarist |Herrera Jose' | |Borg Karmenu |Law Rita | |Brincat Leo |Mangion Charles | |Buhagiar Charles |Mizzi Joe | |Buhagiar Louis |Parnis Silvio | |Cardona Chris |Refalo Anton | |Chircop Karl |Sammut Joseph | |Cilia Joe |Sant Alfred | |Cuschieri Joseph |Vassallo Adrian | |Dalli Helena |Vella George | |Debono Grech Joe |Vella Karmenu | |Farrugia Angelo | |

Il-mozzjoni għaddiet u l-Abbozz ta' Liġi nqara t-Tieni Darba.

ABBOZZ TA' LIĠI DWAR SELF LOKALI (NRU.2)

LOCAL LOAN (No.2) BILL

MR SPEAKER: It-tieni item fuq l-aġenda huwa t-Tieni Qari ta' l-Abbozz ta' Liġi dwar Self Lokali (Nru.2).

Il-Ministru tal-Finanzi.

ONOR.

JOHN DALLI: Mr Speaker, għandi messaġġ tal-President.

MR SPEAKER: Se naqra l-Messaġġ tal-President.

UGO MIFSUD BONNICI PRESIDENT

Il-President wara li kien informat dwar is-suġġett ta' l-Abbozz ta' Liġi "biex jawtorizza li somma ta' mhux iżjed minn mitt miljun lira Maltija tinġabar b'self f'Malta sabiex tkopri nefqa akbar mid-dħul fil- Fond Konsolidat matul is-sena 1998 u n-nefqa li hi mistennija sseħħ matul is-sena 1999", jirrakomandah għall-konsiderazzjoni tal-Kamra tad- Deputati.

1 ta' Diċembru, 1998

MR SPEAKER: Il-Ministru tal-Finanzi jekk jogħġbu jressaq it-Tieni Qari.

ONOR.

JOHN DALLI: Mr Speaker, nipproponi t-Tieni Qari ta' l-Abbozz ta' Liġi msejjaħ l-Att ta' l-1998 dwar Self Lokali (Nru. 2)

MR SPEAKER: Min jissekonda?

ONOR.

MARIO GALEA: Nissekonda.

ONOR.

JOHN DALLI: Mr Speaker, permezz ta' din il-liġi qegħdin infittxu l- awtorizzazzjoni tal-parlament biex nissellfu somma li ma taqbiżx il-Lm100 miljun li biha rridu nibbilanċjaw id-deficit tas-sena l-oħra u parti minn dak li huwa meħtieġ biex niffinanzjaw l-iżbilanċ għal din is-sena.

Il- livell ta' l-iżbilanċ huwa livell li m'huwiex sostenibbli u naħseb li kulħadd jaqbel li għandna nagħmlu l-almu tagħna kollu biex nikkontrollawh u nniżżluh.

Fis-settur tal-finanzi ġew stabiliti kriterji internazzjonali li jagħtu indikazzjoni ta' kemm għandu jkun deficit li jista' jissejjaħ sostenibbli.

Meta l-pajjiżi ta' l-Unjoni Ewropea waslu għal qbil f'Maastricht taw indikazzjoni li għalihom id-deficit m'għandux jaqbeż it-3% tal-GDP.

Din iċ- ċifra hija relatata ħafna ma' kemm kien qiegħed jiġi stmat li se jiżdied il- ġid tal-pajjiżi li r-rappreżentanti tagħhom kienu qegħdin madwar dik il- mejda u bejn wieħed u ieħor kienu qed jistmaw li l-GDP kellu jiżdied b'rata ta' 3%.

Dawn kienu qed jargumentaw li d-deficit m'għandux jiżdied b'rata ogħla mir-rata ta' tkattir tal-ġid.

Kien bażikament minħabba din il- konsiderazzjoni li stabilixxew dawn il-kriterji.

F'pajjiżna aħna qegħdin nimmiraw għal growth rate sostanzjalment ogħla minn 3% pero' xorta waħda l- mira tagħna għandha tkun li d-deficit ma għandux ikun aktar minn 3% tal- GDP.

Irrid ngħid ukoll li meta nitkellmu fuq deficits vis-a-vis il-kriterja ta' Maastricht inkunu qed nitkellmu fuq id-deficit wara li wieħed ikun ħa in consideration il-grants li jieħu l-pajjiż u d-dħul minn bejgħ ta' isħma.

Mr Speaker, meta ppreżentajna l-aħħar budget biddilna l-format ta' kif nirrapportaw il-qagħda finanzjarja tal-gvern.

Dan biddilnih biex nitgħallmu nikkonsidraw il-flow tad-dħul u l-ħruġ tal-gvern bħalha dik li hi.

Minħabba f'hekk qsamna l-flow tad-dħul u l-ħruġ li jsir minn-sena għall-oħra, bħall- flow ordinarju tad-dħul u n-nefqa rikorrenti li ssir, minn man-nefqa kapitali li prattikament tiġi allokata kull sena.

Minnha ħriġna l-ammont ta' dak li sejjaħnilu deficit strutturali, jiġifieri l-ammont li joħroġ min din il-flow ordinarja tad-dħul u ħruġ tal-gvern.

Imbagħad urejna kif dan is- self jista' u għandu jiġi ffinanzjat.

Għedna li parti minnu se jiġi ffinanzjat minn grants u parti minnu għandu jiġi ffinanzjat mis-sale of shares.

Meta wieħed jieħu dawk in consideration, allura joħroġ id-deficit li jrid jiġi ffinanzjat minn self li jrid jagħmel il-pajjiż minn barra jew inkella minn ġewwa il pajjiż.

Mr Speaker, huwa fatt li l-livell tad-deficit li għandna huwa livell għoli.

Huwa livell ħafna iktar għoli milli għandu jkun u aħna rridu nieħdu l-miżuri meħtieġa biex naraw li minn sena għal sena nibdew innaqqsu dan id- deficit.

Illum id-dħul m'huwiex qiegħed ikopri l-ħruġ rikorrenti tal-gvern u allura qegħdin f'pożizzjoni li qegħdin nissellfu biex nieklu.

Qegħdin nissellfu biex inħallsu l-pagi, biex inħallsu l-pensjonijiet, biex nagħtu s- sussidji u qegħdin nissellfu wkoll biex nagħmlu dawk il-programmi ta' fejda li għandna.

Aħna m'aħniex qed nitkellmu b'mod li bih inkunu qegħdin innaqqsu l-importanza ta' miżuri, programmi, inizjattivi ta' solidarjeta' ta' wieħed ma' l-ieħor li għandu l-gvern.

Illum il-livell ta' solidarjeta' tellajnih għal livelli għolja u kulmin jemmen fis-solidarjeta' jrid ukoll jirrealizza li huwa importanti li m'għandniex nieqfu ma' xulxin illum jew għada biss imma rridu npoġġu l-istruttura biex inkunu nistgħu nagħmlu dan għall-għexieren ta' snin li ġejjin.

Mr Speaker, irridu nikkontrollaw id-deficit u dan nikkontrollawh billi nagħmlu żewġ affarijiet.

M'aħniex se niskopru l-Amerika imma hemm bżonn li nżidu d-dħul u hemm bżonn li nikkontrollaw il-ħruġ.

Jgħiduli: Ma tridx tmur l-universita' biex tgħid dan il-kliem.

Dażgur li le!

Dan huwa l-ovvju, dan huwa s-sens komun imma issa rridu naraw kif se npoġġu dan is-sens komun fil-prattika.

Irridu nżidu id-dħul billi fis-sistema ta' tassazzjoni li għandna niġbru dak li għandna niġbru u dan għandu jkun l-ewwel oġġettiv li rridu nilħqu.

Għandna sistemi ta' taxxi differenti għax għandna t-taxxa indiretta u għandna taxxa diretta.

Jidher li lħaqna consensus fuq it- taħlita ta' taxxi diretti u taxxi indiretti u m'għadniex nisimgħu dibattiti sħan fuq taxxi diretti u taxxi indiretti għaliex iż-żewġ partiti l-kbar f'Malta wrew li l-politika fiskali tagħhom hija bbażata fuq taħlita bejn taxxi diretti u taxxi indiretti.

Illum kulħadd jirrealizza li ma tistax tibbaża biss fuq taxxa diretta għaliex dik tkun kontro-produttiva.

Lanqas ma tista' tmur biss fuq taxxa indiretta għax inkella tkun qiegħed titlef xi ftit mill-progressivita' fil-qafas tat-tassazzjoni.

M'għandniex nagħtu l- impressjoni li min jiflaħ l-iktar qed iħallas l-iktar meta nafu li fil- prattika ftit li xejn jaħdmu hekk l-affarijiet.

Għalkemm it-teorija tgħidlek li fit-taxxi diretti se jħallas iktar min jaqla' iktar pero' fil- verita' dan iseħħ sa ċertu punt.

Fuq it-taxxa indiretta, Mr Speaker, erġajna daħħalna s-sistema tal-VAT li biha nistgħu nikkontrollaw b'mod aħjar.

Din is-sistema tagħtina ingranaġġi aħjar fis-sistemi l-oħra ta' tassazzjoni biex inkunu iktar effettivi fil- ġbir tagħhom.

Hawnhekk jiena rrid nerġa' nirrepeti dak li għedt ftit ilu meta kont qed nagħlaq il-liġi l-oħra, li jiena nħoss li huwa importanti ħafna li f'dan il-pajjiż nagħtu sens ta' stabilita' lil din it-taxxa.

M'għandniex nerġgħu ndaħħlu xi ħsieb f'moħħ xi ħadd li din it-taxxa hija waħda temporanja.

Hemm bżonn li jkun hemm il-feeling li s-sistema ta' taxxa indiretta mhux se terġa' tinbidel.

Hemm bżonn ukoll li din it-taxxa tkun affermata mill-politiċi biex kulħadd ikun jista' jaħdem biex jissodaha kemm jiflaħ, biex jagħmilha iktar robusta u biex jagħmilha aktar effiċjenti.

Almenu qbilna fuq il-ħtieġa li jingħataw l-irċevuti fiskali u hawnhekk irridu nerġgħu nagħmlu l-appell tagħna lill-poplu Malti kollu u ngħidulu li bis-sistema ta' l-irċevuta fiskali aħna daħħalnieh responsabbli li jara li ma jkunx hawn evażjoni ta' taxxa.

L-introduzzjoni ta' l-irċevuta fiskali hija xi ħaġa li fuqha jaqblu ż-żewġ partiti f'Malta u minn hawnhekk qegħdin ngħidu lill-poplu Malti: Isma', inti llum għandek leħen u għandek il-possibbilta' ta' azzjoni biex taħdem, biex timmilita' u biex issostni li jitħallas dak li għandu jitħallas lilek għaliex wara kollox il-gvern huwa inti.

U għandna bżonn li nkomplu nagħfsu u nedukaw fuq il-ħtieġa li kulħadd jagħti u jitlob l-irċevuta fiskali.

Mr Speaker, f'dan il-qasam għad hawn problemi.

Naturalment is-sistema għadha tibda u għadha qed tingrana u iktar ma mmorru iktar se ningranaw, pero' mir-rapporti li qed nirċievu diġa' jidher li fejn għandu x'jaqsam is- settur tal-provvista ta' oġġetti - jiġifieri l-ħwienet - il-proċess ta' l- irċevuti miexi fuq ritmu ħafna aħjar milli qatt mexa qabel.

Dan ma jfissirx li m'hemmx problemi u li kulħadd qed jagħti l-irċevuta mmarkata kif suppost pero' s-sistema miexja ħafna iktar milli kienet qabel.

Il-feedback li għandi jgħidli wkoll li fil-qasam tas-servizzi għad għandna setturi li għadhom jikkumbattu l-ħtieġa li jimxu sewwa.

Naturalment il-kompitu tagħna bħala gvern huwa li nagħmlu ħilitna kollha biex nassiguraw li kulħadd jimxi sewwa, anke dawk li jipprovdu servizzi.

U kulma jmur qegħdin norqmu l- metodi tagħna ta' kif nagħmlu s-sorveljanza biex kemm jista' jkun inkopru lil kulħadd.

Qegħdin ukoll nagħmlu benchmarks li ma jkunux tassattivi ma' kulħadd.

Mhux se ngħidu li dak li jkun bilfors irid jaqla' daqshekk jew bilfors irid ikollu dak it-turnover imma qed nagħmlu benchmarks realistiċi biex inkunu nistgħu nkejlu dak li qed jirrapportaw ħafna nies.

Per eżempju, ma jistax ikun li mill-irċevuti li jibgħat tabib jirriżulta li dan ikun qed jara biss pazjent wieħed kuljum.

Ma jistax ikollok spiżjar li jirriżulta li jiftaħ biss ħames minuti kuljum.

Dawn huma affarijiet li bil-mod il-mod ninsabu mexjin fuqhom u l-appell tiegħi hu biex kulħadd jimxi sew.

Mhuwiex fl-interess tal-gvern li jagħmilha tal-bojja imma l-interess tal-gvern hu li jkollna sistema li timxi u li tiġi segwita tajjeb minn kulħadd.

Pero' jkun tajjeb li ngħid li mhux se jibqgħu jiġu ttollerati aġiri arroganti li jsiru f'wiċċ kulħadd, fejn dak li jkun ma jħallasx it-taxxa dovuta jew jaħbi kemm jaqla' biex ma jħallasx l-income tax.

Ċertament li fejn tidħol l-income tax irridu nagħtu ħafna iktar kredibbilta' lid-dipartiment tat-taxxi interni u jiena għalhekk tkellimt fuq ir-re-engineering ta' dan id-dipartiment.

Dan huwa dipartiment li sfortunatament għal ħafna raġunijiet ma jitteħidx bis-serjeta'.

Aħna rridu nikkoreġu din is-sitwazzjoni u nagħmlu dipartiment li kulħadd jieħdu bis- serjeta'.

Qegħdin nippreparaw miżuri - nispera li nkunu nistgħu noperawhom sa minn din is-sena - li bihom inkomplu bir-riforma li konna bdejna fl- 1995/1996.

B'dan qed infisser li rridu nagħmlu l-pass loġiku u naqilbu għas- sistema ta' self-assessment, kif hemm f'pajjiżi oħra żviluppati.

Bil-final settlement system ħafna nies mhux se jkollhom għalfejn jimlew il-karta ta' l-income tax, kif konna nimlewha qabel, għaliex it-taxxa jħallsuha meta jaqilgħu l-flus at source.

Dawk li jridu jimlew il-karta li fiha nagħmlu l- kont tat-taxxa kemm jiġi, dak se jibda jkun obbligu li nimlewha.

B'dan il- mod inkunu nistgħu naqtgħu wkoll il-bżonn li l-assessment joħorġu d- dipartiment.

Ir-return stess ta' l-individwu tkun assessment fiha nfisha meta tasal fid-dipartiment.

B'dan il-mod id-dipartiment ikun jista' jiġi ri- orjentat u ri-organizzat f'dipartiment li jinvestiga.

Naturalment hemmhekk ukoll irridu nkunu zero based, jiġifieri nibdew mill-qiegħ, u jiena għalhekk qed nitkellem fuq re-engineering u mhux fuq riforma.

Biex issir din il-ħaġa se jkun hemm bżonn professjonijiet li forsi llum m'humiex daqshekk apparenti fil-dipartiment ta' l-income tax.

Se jkun hemm bżonn supply tajba minnhom ħalli jkunu jistgħu jeżaminaw iċ-ċifri b'mod intelliġenti, jitkellmu mat-taxpayers b'mod tajjeb, ifehmu l-pożizzjoni tad- dipartiment, jagħmlu każ intelliġenti għad-dipartiment u jipprovaw jaslu mat-taxpayer.

Aktar u aktar dawn għandhom jgħinu biex f'pajjiżna tinħoloq il-kultura li t-taxxa trid titħallas.

Din hi l-bidla li verament għandu bżonn dan il-pajjiż.

Bħalissa s-sitwazzjoni qegħda li jekk hemm xi taxxa nipprovaw naħarbuha u jekk ma nistgħux naħarbuha nipprovaw nitolbu eżenzjoni minnha.

Dan kollu jrid jispiċċa.

Wara li tkellimt fuq id-dħul, Mr. Speaker, nixtieq ngħid xi ħaġa wkoll fuq il-ħruġ u nibda billi ngħid li hemm bżonn li nikkontrollaw il-ħruġ.

Ma nistgħux nibbażaw biss li nżidu d-dħul imma rridu nikkontrollaw ukoll il- ħruġ.

Jiena fil-budget tkellimt fuq triggers u llum se nerġa' nitkellem fuq triggers.

Ma jistax ikun li l-gvern jiġi f'pożizzjoni li jżid in-nefqa tiegħu, ħafna drabi b'mod straordinarju, minħabba deċiżjonijiet li ma jeħux hu imma li jieħu xi ħadd, anke barra mill-gvern kompletament.

Dawn id- deċiżjonijiet jgħollu l-ispiża tal-gvern bil-miljuni.

Jiena rrid li jkollna sitwazzjoni fejn il-ministru tal-finanzi, ikun min ikun, jekk irid jagħmel budget għas-sena d-dieħla, sentejn oħra, tliet snin oħra, dan ikun jaf li dawk iċ-ċifri għandu kontroll fuqhom.

M'għandux ikun li dan jagħmel budget waqt li jkun jaf li ċ-ċifri jistgħu jisparawlu b'mod astronomiku minħabba deċiżjonijiet li ma jkunx qed jieħu l-gvern imma li jkun qed jieħu xi ħadd ieħor li m'għandux x'jaqsam mal-gvern.

Mr. Speaker, irrid ngħid ukoll li għadna kemm spiċċajna l-ewwel fażi ta' eżerċizzju dwar kif qed jitħallsu s-servizzi soċjali.

Illum għandna dik li nsejħula welfare map, fejn nafu l-combination ta' welfare items li jieħdu l- individwi kollha.

Illum nafu kemm il-tip ta' servizz soċjali qed jirċievi kull individwu.

Issa rridu mmorru għat-tieni fażi u nagħmlu grouping ta' dawn l-individwi biex inkunu nafu eżattament x'inhu l-welfare tagħna.

Il- welfare tagħna huwa welfare jew huwa xi ħaġa oħra?

U miċ-ċifri li rajt s'issa ma jidhirx li għandna xi estravaganza fil-welfare, għalkemm ċerti elementi jridu jiġu ċċekkjati.

U permezz ta' dan l-eżerċizzju sibna li għandna numru ta' persuni li jieħdu combination ta' benefiċċji u għandna numru ieħor li jieħdu combination oħra ta' benefiċċji.

Jiġifieri hawn min, per eżempju, jieħu benefiċċju mod, benefiċċju mod ieħor u benefiċċju ieħor, kollha f'daqqa.

Wieħed jistaqsi jekk dawn għandhomx jibqgħu jeħduhom f'daqqa.

Issa jekk il-Bambin irid se ngħaddu għat-tieni fażi.

Bdejna wkoll eżerċizzju fis-sistema edukattiva biex naraw kemm iqumulna l- iskejjel waħda waħda, x'inhu l-cost per pupil u x'comparison hemm bejn il- cost per pupil fi skola u l-cost per pupil fi skola oħra.

Dawn il-costs jiġu l-istess, jiġu qrib xulxin jew hemm xi differenzi enormi?

Jekk hemm differenzi, dawn huma spjegabbli jew le?

Jien m'inix qed ngħid li jekk f'Ħal Qormi qed nonfoq lira u f'Ħaż-Żebbuġ qed nonfoq żewġ liri, allura hemm xi ħaġa ħażina bilfors għax jista' jkun hemm spjegazzjoni.

Jista' jkollok raħal żgħir li għandu school population żgħira li bilfors għandu livell ta' fixed cost li wieħed irid jagħmel tajjeb għalih.

Minħabba f'hekk jista' jkun li l-cost per student ikun ogħla b'mod raġunat.

Li rrid ngħid hu li aħna bdejna dan l-eżerċizzju biex nispjegaw kif il-gvern qed jonfoq il-flus.

Irridu nenfasizzaw ukoll - u dan diġa għidtu b'daqsxejn enfasi meta kont qed nagħlaq il-liġi ta' qabel din - li rridu mmorru fuq sistema ta' cost benefit.

Ma nistgħux nibqgħu naħsbu li aħna nistgħu nibqgħu nieħdu l-aħjar b'xejn, li jekk se nibnu xi ħaġa rridu nagħmluha to the highest specifications li hawn fid-dinja mbagħad neħduha b'xejn u jekk se nagħmlu xi makkinarju dan irriduh mill-aktar modern imma b'xejn!

Hemm bżonn li din il-kultura nibdluha.

Hemm bżonn li l-ħaddiema jifhmu li kulħadd irid jagħti l-ġurnata tax-xogħol u li ma jistax ikun li s-sistema ddur skond il- bżonnijiet tagħhom.

Ma jistax ikun li jgħidulek: Jien ma nistax immur nagħmel dak ix-xogħol hemmhekk għaliex irrid nirkeb żewġ karozzi tal-linja!

Jien ħdimt f'pajjiżi fejn biex imorru għax-xogħol in-nies xi kultant jieħdu sagħtejn jew tliet sigħat.

Ma jistax ikun li ngħidu: Għaliex qlajt transfer!

Darba niftakar li ġiet persuna għandi u qaltli li qalgħet transfer.

Jiena staqsejtha: Fejn kont taħdem.

Qaltli: Kont naħdem l-inland revenue.

Għedtilha: Fejn bagħtuk?

Qaltli: Le, l-inland revenue għadni.

Għedtilha: Allura xi transfer qlajt?

Qatli li kienet taħdem f'kamra fi block 6 u li b'vendikazzjoni bagħtuha f'kamra oħra fl-istess block u minħabba f'hekk din il-persuna tilfet lil ħbiebha.

Dik vendikazzjoni!

Ma jistax ikun li dan il-pajjiż nibqgħu mmexxuh fuq din il-bażi, ma jistax ikun li pajjiż jitmexxa skond il-kumdita' ta' kulħadd.

Hawnhekk m'aħniex nitkellmu fuq xi miżuri straordinarji imma qed ngħidu li min huwa impjegat mal-gvern fis-settur pubbliku jrid jifhem li jrid jagħmel ix-xogħol li hemm bżonn jagħmel.

Ħaġa oħra li smajt riċentement hi - u tajjeb li nkunu nafu bihom dawn l- affarijiet - li kien hemm xi deċiżjoni ta' l-ombudsman li jekk bniedem jagħlaq 55 sena ma tistax tittrasferih minn job għal ieħor fid-dwana.

Imma din realta' f'dan il-pajjiż?

Issa din il-ħaġa saret f'post bħad- dwana u fil-każ tad-dwana jiena dejjem tajt struzzjonijiet biex kultant żmien ikun hemm tibdil biex ħadd ma jibqa' fl-istess post għal żmien twil.

Ma nafx għaliex li kif iddawwar lil xi ħadd qisek qtiltlu lill-ommu.

Ħadd ma jrid jiċċaqlaq minn fejn qiegħed jew għax għandu l-allowances jew għax għandu l-overtime jew għax qiegħed qrib id-dar.

Mr Speaker, meta qed nitkellmu fuq riformi f'dan il-pajjiż qegħdin nitkellmu fuq dawn il- kulturi.

Jekk qegħdin naħdmu aħna rridu nadattaw ruħna għax-xogħol u mhux ix-xogħol jadatta ruħu għalina.

U din hija d-differenza bażika meta jiena nitkellem fuq il-work ethic bejn is-settur privat u s-settur pubbliku.

Kulmin ħadem bħali fis-settur privat jaf li inti trid tadatta ruħek għax- xogħol.

U kulħadd jadatta ruħu għax-xogħol mingħajr problema.

Mur ġibek fis-settur privat tgħidlu: Le, ma tarax ma noqgħodx hemm!

Jew: Lil dik se tpoġġili ħdejja meta ma nkellimhiex!

Mur ara kif iqabbżek il-bieb ta' barra kieku tgħidlu hekk!

Mr Speaker, jekk irridu nikkontrollaw id- deficit f'dan il-pajjiż irridu nitkellmu fuq dawn l-affarijiet ukoll.

Imbagħad hemm ukoll il-kwestjoni tal-livell ta' produttivita' fis-settur pubbliku.

Jekk tipprova żżid daqsxejn produttivita' f'dipartiment tal- gvern malajr jiġi xi kap ta' union u jordnalek xi go slow meta suppost li dawn bħalissa qegħdin jitkellmu fuq il-bżonn li nneħħu t-tax evasion.

Kulħadd jaf jippriedka x'għandu jagħmel ħaddieħor!

Aħna l-politiċi kommessi li niġbru t-taxxa pero' m'għandniex niġbru t-taxxa biex imbagħad nisparpaljawha fuq l-irjus.

Aħna niġbru t-taxxa biex nużawha għall- benefiċċju tal-poplu tagħna u mhux biex ikun hawn xi wħud li mingħalihom għandhom xi dritt ta' xi renta mill-erarju biex jagħmlu li jridu.

Ma nistgħux inkomplu niffinanzjaw l-għaks, l-għażż u l-akkarija.

Irridu ninvestu fix-xogħol u dan huwa l-messaġġ li rridu nagħtu bl-akbar qawwa u bl-iktar leħen għoli ħalli żgur iwassal ma kullimkien.

Meta nitkellem b'dan il-mod ħafna drabi jkun hawn min ikollu interess li joqgħod jagħmel it-timbri.

Ħallihom ħa jagħmlu t-timbri imma din hija r- realta' li rridu ngħixu u din hija l-linja li rridu naqtgħu.

Din hija t- triq li rridu nimxu jekk irridu nissanaw il-qagħda u fuq dan hemm bżonn li nkunu vuċi waħda.

L-iżbilanċ jonqos jekk naħdmu, it-taxxi jinġabru jekk l- ekonomija tkun qed iddur u l-ekonomija ddur jekk naħdmu.

Irridu naħdmu ħalli nonfqu u rridu nitgħallmu li naħdmu l-ewwel, jekk naħdmu naqilgħu u meta naqilgħu nonfqu.

Meta naslu f'dik is-sitwazzjoni allura jkollna ekonomija b'saħħitha.

Mr Speaker, hemm bżonn ukoll li nallokaw ir-riżorsi b'mod aħjar.

Irridu li jkollna prijoritajiet iktar studjati.

Anke hawnhekk qed nagħmlu riforma oħra fil-mod kif jiġi ppreparat il-budget biex nibdew l-analisi tal-proċess baġitarju ħafna aktar kmieni milli s-soltu jsir.

Qed nagħmlu dan biex fis- sitwazzjoni preżenti li għandna nkunu nistgħu nanalizzaw l-effetti ekonomiċi tan-nefqa li qed nagħmlu, tat-taxxi li qed niġbru u tad-dħul li qed nippretendu b'aktar reqqa u b'aktar studju.

Hemm bżonn ukoll li nkunu nistgħu nipperfezzjonaw il-metodi tagħna ta' forecasting pero' iktar u iktar bir-riżorsi li għandna bilfors irridu nillimitaw ruħna fin-nefqa.

Irid ikun hemm ammont ta' nfiq li ngħidu: Daqshekk, no more!

U dak id- daqshekk irridu ż-żmien biex naraw li qed nallokawh bl-aħjar prijoritajiet għal pajjiżna.

U dak hu l-proċess li qed nibdew minn din is-sena biex il- budget mhux isir fi tliet ġimgħat imma jkun jista' jiġi ppjanat f'tul ta' żmien.

Mr Speaker, is-self ukoll irid jiġi amministrat aħjar.

Minħabba f'hekk il- gvern ta' qabilna kien ħoloq public debt management advisory board.

Ftit ilu erġajna waqqafna dan il-board b'kompożizzjoni differenti milli kien hemm imma l-konċett żammejnih.

Fil-fatt dan il-board illum huwa kompost mill-ministeru, mit-teżor u mill-bank ċentrali.

Neħħejna minnu l-banek u l- brokers minħabba konflitt ta' interess li jista' jkun hemm għax dawn huma nies li jinvestu u li jagħtu pariri fuq dawn il-bonds.

(Interruzzjonijiet) L-istock exchange huwa parti minn dan id-debt management advisory board.

(Interruzzjonijiet) Neħħejna lil dawk li jisselfu minnu mhux għax kienu qed jagħmlu xi ħaġa ħażina imma għax b'hekk tkun qed taqta' l-possibbilta' ta' konflitt ta' interess li jista' jkollhom.

Qed nenfasizzaw ukoll li naħdmu fuq cash flow management reali.

Mhux qed ngħidu li ġejna darba f'sena u ssellifna pero' rridu nissellfu fuq il- bżonnijiet ta' cash flows reali li għandu l-gvern, anke jekk ikollna nisselfu ammonti iżgħar b'mod iktar frekwenti.

Qegħdin naħsbu wkoll fuq metodi differenti biex nagħmlu dan.

Kif għedt fil-budget, aħna m'aħniex neskludu l-possibbilta' li minflok noħorġu straight bonds kif ħriġna s'issa nibdew nagħmlu auctions ta' bonds fejn inħossu li l-gvern jista' jkollu deal aħjar.

Qed nistudjaw ukoll il-possibbilta' - dejjem b'kuntatt u b'pariri kontinwi tal-bank ċentrali - fuq il-possibbilta' li nieħdu vantaġġ mir-rati baxxi ta' imgħax li hawn fil-qasam internazzjonali u noħorġu issues f'munita barranija.

Mhux qed ngħid li se nagħmlu hekk pero' dawn huma possibbiltajiet li qegħdin nistudjaw biex minn banda nikkontrollaw l- exposure li għandu l-gvern u mill-banda l-oħra nkunu qegħdin innaqqsu kemm jista' jkun id-debt servicing li huwa meħtieġ minn sena għall-oħra.

Mr Speaker, jiena nikkonkludi din l-introduzzjoni tiegħi għal dan l- abbozz billi nerġa' nirrepeti li s-sitwazzjoni tad-deficit fil-pajjiż hija waħda li rridu naħdmu fuqha.

Hija sitwazzjoni li sakemm tibqa' teżisti trid tiġi ffinanzjata u din il-liġi se tagħti fakulta' lill-gvern biex jiffinanzja l-bilanċ tad-deficit li kien hawn is-sena l-oħra u jibda jiffinanzja l-iżbilanċ li huwa maħsub għal din is-sena.

Grazzi.

Mr Speaker.

THE DEPUTY SPEAKER (Onor. Michael Bonnici): Grazzi.

Aktar rimarki?

L- Onor. Leo Brincat.

ONOR.

LEO BRINCAT: Mr Speaker, l-ewwelnett kif għamel il-Ministru Dalli fil-winding-up fuq il-liġi preċedenti, jiena wkoll nawgura lill-Prim Ministru fejqan ta' malajr u nittamaw li fi żmien qasir ikun jista' jirriżumi d-dmirijiet tiegħu f'din il-Kamra b'mod assidwu kif kien jagħmel qabel fuq bażi regolari.

THE DEPUTY SPEAKER: Is-Sedja tieħu l-opportunita' biex tassoċja ruħha ma' dak li qal il-Ministru Dalli kif ukoll ma' dak li qed jgħid l-Onor.

Brincat.

Il-Kamra kollha tixtieq il-fejqan ta' malajr lill-Prim Ministru ħalli nerġgħu narawh fostna.

(Onor. Membri: Hear, hear)

ONOR.

LEO BRINCAT: Mr Speaker, niġi issa għall-kritika tiegħi għal-liġi li għandna quddiemna llum.

Meta qed nitkellmu fuq din il-leġislazzjoni, li qed tersaq sitt xhur wara l-aħħar elezzjoni ġenerali, ma nistgħux ma neħdux bħala punt ta' tluq fuq liema platform tela' l-Gvern Nazzjonalista f'Settembru ta' l-1998.

Fil-manifest elettorali, biss-slogan "Ġid, Fiduċja u Direzzjoni", kellna l-wegħda li l-Partit Nazzjonalista mill-ġdid fil- gvern kien se jibda jieħu miżuri biex inaqqas id-dejn esaġerat li ħalla warajh Alfred Sant.

Mela hawnhekk kellek impenn li d-dejn jonqos u issa, wara sitt xhur, qed naraw li dan id-dejn se jiżdied b'Lm100 miljun.

F'dan il-manifest intqal ukoll li l-Partit Nazzjonalista ssellef l-aktar għal investimenti kapitali li maż-żmien kellu jirrendi biżżejjed biex id- dejn jitħallas.

L-istess kif għamel il-ministru meta elabora fuq il- kriterji ta' Maastricht, dan il-manifest qal ukoll li l-miri tal-Partit Nazzjonalsita huma li d-dejn tal-gvern ma jkunx aktar minn 60% tal-ġid nazzjonali u l-iżbilanċ kull sena ma jkunx aktar minn 3% tal-ġid nazzjonali.

Dawn huma targets li m'hemmx għalfejn tkun favur sħubija fl- Unjoni Ewropea biex taqbel magħhom.

Naħseb li l-Maastricht criteria huma kriterji li għandu jaspira għalihom kull gvern, irrispettivament mill- orjentament tiegħu f'dik li hija politika barranija.

Il-benchmark ta' kull gvern għandha tkun kemm se jilħaq dawn il-miri f'termini effettivi jew le u jiena naħseb li f'dan id-dibattitu għandna ninkwadraw jekk il-gvern huwiex se jkun on target jew le, jekk il-gvern għandux ċans li jkun on track u jekk il-gvern jidhirx li se jmur żmerċ fil-miri li ntrabat magħhom fil- manifest elettorali li rebaħ l-elezzjoni fuqhom.

Fil-manifest intqal ukoll - u qed nirriferi għall-manifest tal-Partit Nazzjonalista għax inħoss li dan għandu jkun verament il-punt ta' tluq tad- diskussjoni li għandna quddiemna - li dawn it-targets jistgħu jintlaħqu billi tiżdied il-ħidma ekonomika għax aktar ma jkun hemm attivita' ekonomika aktar ikun hemm dħul għall-gvern u aktar ma tistaġna l-ekonomija - kif jiġri meta l-gvern jiżra l-inċertezzi - anqas ikun id-dħul għall- gvern.

Ma' dan inżid il-catchphrase li kien hemm f'dan il-manifest, fejn intqal li l-ispinta li jaf jagħti l-Partit Nazzjonalista fil-gvern hija għodda qawwija biex ma negħrqux aktar fid-dejn.

Tajjeb li dan il-kliem kollu mhux biss nifluh imma nqabbluh ukoll mas-sitwazzjoni attwali li tkellem fuqha b'ċerta karenza l-ministru fl-introduzzjoni tiegħu.

Mr. Speaker, meta naraw dak li ntqal fil-manifest Nazzjonalista ma nistgħux ma niftakrux fil-qagħda tad-dejn li kienet tipprevali meta kien għad hemm amministrazzjoni Nazzjonalista qabel l-elezzjoni ta' l-1996.

Il- paraguni mhux se nagħmilhom biss bejn Gvern Laburista u Gvern Nazzjonalista iżda se nagħmilhom ukoll bejn snin differenti taħt amministrazzjoni Nazzjonalista ħalli nuri kif il-Partit Nazzjonalista mhux veru ddejjen għall-proġetti kapitali biss - u dan huwa l-kuntrajru għal dak li hemm implikat fil-manifest tal-Partit Nazzjonalista - imma li ħafna mis-self sar mill-korporazzjoniiet infushom aktar milli mill-gvern ċentrali.

Fl-1990, meta l-Partit Nazzjonalista kien ilu fil-gvern sentejn u nofs jew tlieta, id-dejn tal-gvern kien ilaħħaq Lm174 miljun u dak tal-korporazzjoniiet kien ta' Lm146.6 miljun, b'kollox total ta' Lm320.6 miljun.

Meta saret il-bidla fil-gvern f'Ottubru ta' l-1996, id-dejn tal-gvern kien sploda għal LM514.5 miljun filwaqt li dak tal-korporazzjoniiet kien tela' għal LM462.7 miljun, total ta' LM977 miljun.

L-investimenti fi proġetti kapitali ma sarux minn dak li l-gvern issellef imma saru mill-korporazzjonijiet infushom, jiġifieri mill-Lm462.7 miljun.

Mela l-Lm514.5 miljun l-oħra l-gvern issellifhom għall-ħajja ta' kuljum.

Dan kollu, flimkien ma' Lm100 miljun oħra li l-gvern se jawtorizza lilu nnifsu li jissellef permezz ta' dan l- abbozz ta' liġi, fil-fehma tiegħi juri l-qerq u l-ingann politiku li fuqu nbena l-manifest elettorali tal-Partit Nazzjonalista.

Mr Speaker, jiena se nkompli nsemmi l-figuri.

Fl-1987 id-dejn kien biss ta' Lm62.9 miljun.

Dan huwa ammont baxx u nofsu kien jitħallas lura b'imgħax baxx minħabba li kien self minn pajjiżi ħbieb barranin.

Apparti dan, parti sew minnu kien kopert b'sinking funds.

M'hemmx għalfejn tkun matematiku jew xi ekonomista biex tinduna li dan kollu jfisser li f'għaxar snin in-Nazzjonalisti fil-gvern kabbru d-dejn bi tmien darbiet.

Għalkemm taħtna kompla kiber, irridu nfissru li dan kiber għax kellna niffinanzjaw deficit ta' Lm70 miljun ta' l-1996 tal-Partit Nazzjonalista fil-gvern.

Fl-1996 kellna nagħmlu tajjeb għall-ispejjeż li għabba fuq il-pajjiż il-Gvern Nazzjonalista, kif ukoll għall-imgħaxijiet u pagamenti ta' djun li wikkewna bihom.

Fil-fatt parti sewwa mid-dejn li għamel il-Gvern Laburista kien proprju biex iħallas l-imgħaxijiet fuq id- dejn ta' Gvern Nazzjonalista.

U hawnhekk ma nistgħux ma nqabblux dan kollu mal-manifest li kkwotajt minnu, li ta l-impressjoni li dawn in-nies kienu se jirriduċu d-dejn billi jissellfu inqas u billi jmexxu lil pajjiżna permezz ta' espansjoni ekonomika li suppost kellhom jibdew jiġġeneraw fil- pajjiż.

Jiena għidt u nerġa' ngħid li skond il-figuri mhux kontestati li ppreżenta l-Kap ta' l-Oppożizzjoni - meta kien qed iwieġeb għad-diskors tal- budget - ħareġ ċar li f'din is-sena finanzjarja mhux talli d-deficit mhux se jonqos, talli f'termini reali l-gvern qed jagħmel budgeting għal żieda ta' 7% f'dak li huwa deficit reali tal-pajjiż.

Min-naħa l-oħra, filwaqt li fil-manifest qalulna li d-deficits mhux se jkunu aktar minn 3% tal-ġid nazzjonali, jekk naraw il-kalkoli ta' l-istess gvern għas-snin li ġejjin naraw li se jkollna nistennew sas-sena 2004 - jiġifieri wara li tkun għaddiet l-elezzjoni li jmiss - biex id-deficit forsi jkun niżel għal medja ta' 4%.

Issa ma rridux ninsew li hawnhekk qed nitkellmu biss fuq il-miri tal-gvern tal-ġurnata.

Mela f'temp ta' sitt xhur mhux biss inkixfu l- maskri politiċi iżda rajna b'mod ċar li mhux veru li tal-Partit Nazzjonalista kellhom xi soluzzjoni effettiva biex jistabilizzaw l- ekonomija jew il-finanzi tal-pajjiż.

Jekk se jkollna ċaqlieqa din is-sena, din se tkun dovuta għall-proġetti li beda Gvern Laburista u li ma laħqux raw id-dawl tax-xemx minħabba fil-mod kif kien qed jiġi distabilizzat minn min kien mixtri biex jivvota kontra l-gvern tiegħu stess mingħajr lanqas biss kellu d-diċenza li jaqsam il-Kamra formalment u jieħu postu flimkien ma' sħabu kollaboraturi tan-naħa l-oħra.

U jiena nitkaża b'min f'"The Times" tal-ġimgħa li għaddiet qagħad jgħajjar lill-Partit Laburisa li l- leader tagħna għandu l-henchmen tiegħu u li huwa mdawwar bil-kapitalisti.

Veru li għandna d-difetti tagħna, mill-kbir saż-żgħir, imma kien fi żmien mexxejja oħra tal-Partit Laburista li kien ikollna l-henchmen, jiġifieri l- bullies mas-saqajn, u li kien ikollna lil xi ħadd imdawwar bil-kapitalisti.

Żgur li ħadd ma jista' jgħid dan il-kliem għal-leader preżenti tal-Partit Laburista.

Punt ieħor li rrid nagħmel huwa li fil-manifest elettorali tiegħu, il- Partit Nazzjonalista għamel wegħda oħra li jbaxxi l-għoli tal-ħajja.

Din toħroġ ċara ħafna jekk wieħed jifli u jgħarbel dan il-manifest.

U hija inutli l-analisi kważi xjentifika li għamel il-Ministru Dalli dwar kif imxew il-prezzijiet kemm ilha li daħlet il-VAT.

Ir-realta' hija li mhux biss rajna ċerti prezzijiet jogħlew iżda rajna jogħlew ukoll prezzijiet li kellhom jorħsu.

U jibqa' fatt innegabbli li bil-VAT II - l-istess kif kien ġara bil-VAT I fl-1995 - il-poplu Malti in ġenerali intlaqat ħażin.

Kien kollu kliem in aria meta l-ministru kien ġie fuq it-television jitkellem dwar 40,000 prodott li suppost kellhom jorħsu bl-introduzzjoni tal-VAT għax minkejja l-isfida li saret min-naħa tal-Partit Laburista, din il- lista qatt ma ġiet ippubblikata.

Din l-isfida li kien għamel il-Partit Laburista permezz ta' stqarrija lanqas biss kienet ixxandret bħala press release, minkejja l-protesti kollha li saru ma' l-awtorita' tax-xandir.

F'dan il-każ tal-PBS kienu għażlu li jinjoraw għal kollox din il-press release ta' sfida.

U din il-kwestjoni ta' l-għoli tal-ħajja mhijiex xi ħlieqa ta' l-oppożizzjoni biex nagħmlu ftit ħoss jew biex noħolqu issue, għax jekk wieħed jifli r-rapport tal-bank ċentrali - li konvenjentement tan- naħa tal-gvern kkwotaw minnu kif jaqblilhom - wieħed isib li anke l-bank ċentrali jidher li huwa daqxejn kawt fuq din il-kwestjoni ta' l-għoli tal- ħajja.

Meta dan bassar x'jista' jkun l-andament fix-xhur li ġejjin, qal li wieħed għad irid jara xi pressjonijiet fuq l-inflazzjoni jista' jkollhom il- miżuri tal-budget.

Dan meta tan-naħa l-oħra ftaħru li r-rati l-ġodda tad- dawl u l-ilma suppost li kellhom iniżżlu r-rata ta' l-inflazzjoni b'bejn 0.5% u 1%.

MR SPEAKER: Ippermettili ninterrompik Onor. Brincat imma sar il-ħin.

Tibqa' in possession?

ONOR.

LEO BRINCAT: Iva, nibqa' in possession.

Grazzi.

MR SPEAKER: Grazzi.

Sar il-ħin.

Il-Ministru Gonzi, jekk jogħġbu, iressaq l-aġġornament.

Fid-9.00 p.m. id-diskussjoni ġiet interrotta u baqgħet aġġornata.

AĠĠORNAMENT

ONOR.

LAWRENCE GONZI: Nipproponi l-aġġornament tal-Kamra għal nhar it- Tlieta 16 ta' Marzu fis-6.00 p.m. b'din l-agenda:

Ordnijiet tal-Ġurnata

Abbozz ta' Liġi dwar Self Lokali (Nru. 2) - Tieni Qari;

Abbozz ta' Liġi li jemenda l-Ordinanza dwar Self Lokali (Stock u Titoli Reġistrati) – Kumitat;

Abbozz ta' Liġi li jemenda l-Att dwar il-Ħabs - Kumitat;

Abbozz ta' Liġi li jemenda l-Ordinanza dwar il-Pensjonijiet - Kumitat;

Abbozz ta' Liġi li jemenda l-Att dwar Dazju tas-Sisa (Emenda Nru 3) - Tieni Qari;

Abbozz ta' Liġi li jemenda l-Att dwar Proprjeta' tal-Għadu - Tieni Qari;

Abbozz ta' Liġi li jemenda l-Att dwar Taxxa tar-Reġistrazzjoni ta' Vetturi bil-Mutur (Emenda Nru 2) – Tieni Qari;

Abbozz ta' Liġi li jemenda l-Att dwar il-Kodiċi ta' Organizzazzjoni u Proċedura Ċivili – Tieni Qari;

Abbozz ta' Liġi dwar is-Sekwestru u l-Kustodja ta' Minuri - Tieni Qari; u

Abbozz ta' Liġi li jemenda l-Att dwar il-Protezzjoni ta' l-Erarju - Tieni Qari (Kont.).

MR SPEAKER: Grazzi.

Rimarki, jekk jogħġobkom?

L-Onor.

Charles Mangion.

ONOR.

CHARLES MANGION: Mr Speaker, wieħed ma jistax ma jeħux l-okkażjoni biex jagħmel xi osservazzjonijiet fuq ir-riżultati ta' l-elezzjonijiet tal- kunsilli lokali li ħarġu l-bieraħ - dawn l-elezzjonijiet kienu kkaratterizzati bil-parteċipazzjoni diretta tal-Partit Laburista - u barra xi osservazzjonijiet wieħed irid ukoll iħares lejn kif se jiżviluppa aktar dan il-proċess li issa ilu għaddej sa mill-1993.

Qabel kollox naħseb li huwa f'waqtu li nifraħ lill-kunsilliera eletti, b'mod partikolari lil dawk il-kunsilliera eletti taħt il-lista tal-Partit Laburista.

Jiena ninkoraġġixxi lill-kandidati li ma ġewx eletti u nħeġġiġhom biex ma jinqatgħux mill-parteċipazzjoni pubblika fil-lokalita' tagħhom.

Irrid ngħid ukoll li l-Partit Laburista jinsab sodisfatt bir-riżultat li ntlaħaq.

Ovvjament kulħadd jagħti l-verżjoni tiegħu imma l-figuri huma sempliċi u jista' jifhimhom kulħadd.

Wieħed malajr jinnota li f'dawn l- elezzjonijiet għandek involut terz mill-elettorat.

L-ewwelnett tajjeb li wieħed jgħid li saru elezzjonijiet fi 18 il-lokalita' f'Malta u fi tliet lokalitajiet f'Għawdex.

Fil-każ ta' Malta, il-Partit Laburista ġab maġġoranza ta' kunsilliera f'disa' minn 18-il lokalita' - f'Pembroke hemm każ interessanti fejn hemm bilanċ bejn iż-żewġ naħat - u f'Għawdex, fejn il- Partit Laburista kellu kandidati li kienu validi ħafna, in-numru ta' kandidati kien limitat.

Issa ngħaddi biex nagħti xi ċifri dwar dawn l- elezzjonijiet.

F'Malta, il-Partit Laburista ġab 47.07% tal-voti u l-Partit Nazzjonaista ġab 47.7%.

Dan juri li d-differenza kienet minima ħafna u dawn il-figuri tajjeb li wieħed iżommhom quddiem għajnejh għax dawn jispjegaw għaliex il- Partit Laburista esprima s-sodisfazzjon.

Wieħed irid jgħid ukoll li ż-żmien għall-kampanja kien qasir peress li l-konferenza ġenerali li formalment approvat il-parteċipazzjoni tal-partit direttment fil-kunsilli lokali saret fl-aħħar ta' Jannar u l-elezzjonijiet saru ftit ġimgħat wara.

F'dan iż- żmien qasir ta' ftit ġimgħat il-Partit Laburista mhux biss irnexxielu jimmobilizza lill-kandidati tiegħu - u hawnhekk irrid ngħid li dawn għamlu dmirhom sew - imma rnexxielu wkoll iġib dan ir-riżultat pożittiv.

Nixtieq ngħid ukoll li l-Partit Nazzjonalista ikkonsidra dawn l- elezzjonijiet fuq dimensjoni nazzjonali u pprova jipproġetta r-riżultat bħala vot ta' fiduċja mill-ġdid fil-Gvern Nazzjonalista.

Minn din il- perspettiva wieħed ma jistax ma jinnotax li filwaqt li ftit iktar minn sitt xhur ilu il-Partit Nazzjonaista kellu maġġoranza netta ta' kważi 52%, illum dik il-maġġoranza niżlet għal 49%.

Jekk tieħu d-dimensjoni nazzjonali - u kienu l-viċi kap u l-kelliema Nazzjonalisti li esprimew din id-dimensjoni - ir-riżultat juri li fuq livell nazzjonali l-Partit Nazzjonalista naqqas il- maġġoranza tiegħu bi 3%.

Dawn huma ċifri uffiċjali.

Huwa fatt li l-Partit Nazzjonalista naqqas mill-popolarita' u dan minkejja l-fatt li matul din il- ġimgħa l-Gvern Nazzjonalista għamel minn kollox biex jikkrea sens ta' ben essere.

Il-Ħamis kellna l-aħbar li sibna ż-żejt - u kien hemm kalkoli fuq kalkoli dwar kemm se jibbenefika pajjiżna - u l-għada ta' l-elezzjonijiet, imbierek Alla, ż-żejt nixef!

Matul l-istess ġimgħa ħabbarna li ntlaħaq ftehim ma' żewġ consortia fuq il-Kottonera u minkejja dan kollu l-poplu xorta ma tax il-maġġoranza ta' iktar minn 50% lill-Partit Nazzjonalista, dejjem jekk wieħed jieħu dawn ir-riżultati fuq dimensjoni nazzjonali.

La qed insemmi dan il-ftehim dwar il-Kottonera tajjeb li ngħid li dan il- ftehim huwa simili għal dak li kien qed jipproponi Gvern Laburista fis-sajf li għadda.

Kulma sar kien li nbidlu xi kliem, anzi mid-dehra d-99 sena se tiġi estiża għal iktar minn hekk, jekk l-informazzjoni li waslitilna hija korretta.

L-argumenti kuntrarji tas-sajf li għadda din id-darba saru tajbin!

Naturalment dan il-proġett, bħall-istorja tas-sejba taż-żejt, tħabbar biex jerġa' jagħti dik il-kick-start għall-istaġnar ekonomiku li hawn fil-pajjiż u ħalli jħeġeġ lin-nies immorru jivvotaw.

Imma ħalli nerġa mmur għall-kunsilli lokali.

Aspett pożittiv li kellna bil-parteċipazzjoni tal-Partit Laburista f'dawn l-elezzjonijiet kien li l-parteċipazzjoni fuq livell lokali żdiedet konsiderevolment, kemm fuq l-aħħar elezzjonijiet fl-istess lokalitajiet fl- 1996, kemm fuq l-elezzjonijiet ta' l-1997 kif ukoll fuq dawk ta' l-1998.

Din id-darba kien hemm madwar 6% żieda fuq dawk li ħarġu jivvutaw fl-1998.

Dan x'ifisser?

Ifisser li waqt li qabel kellna trend fejn minn darba għall- oħra n-numru ta' nies li jmorru jivvutaw kien qed jonqos, din it-trend issa ġiet irriversjata u l-parteċipazzjoni żdiedet.

Dan jikkonferma kemm ireġġi l-argument li ġab il-Partit Laburista ta' l-iżbilanċ demokratiku li kien qed jiżviluppa fil-kunsilli lokali .

Irrid ngħid ukoll li jiena segwejt il-kunsilli lokali minn meta bdew fl- 1993 u mhux biss iltqajt mal-kunsilliera u mal-kunsilli imma kelli wkoll laqgħat maċ-ċittadini fil-komunitajiet kollha.

Minn dawn il-laqgħat sibt li matul dawn il-ħames snin kienet qed tiżviluppa mentalita' fejn nofs in-nies ma kenux qegħdin jidentifikaw ruħhom mal-kunsilli lokali.

Ma kenux jikkonsidraw li l-kunsill lokali huwa l-post fejn rikjesta ġustifikata tiġi mismugħa.

Mhux darba jew tnejn konna nisimgħu l-kumment: Lili ma jagħtux kasi għax hemmhekk m'hemm ħadd li jirrappreżentani.

Dak kien messaġġ ħażin li kien qed jiżviluppa f'diversi lokalitajiet - biex ma ngħidx fil- lokalitajiet kollha - li jnaqqas il-fiduċja fil-kunsilli lokali.

Dan m'għandux ikun għax il-proċess tal-kunsilli lokali jiżviluppa biss jekk iċ- ċittadin ikollu fiduċja sħiħa.

U din hija raġuni oħra għaliex il- parteċipazzjoni tal-Partit Laburista għandha titqies bħala pożittiva u sodisfaċenti.

Minħabba f'din id-deċiżjoni aħna rnexxielna nerġgħu ndaħħlu dak is-sens ta' fiduċja fiċ-ċittadin billi dan jimpenja ruħu u jeżerċita d- dritt kostituzzjonali tiegħu li jmur jivvota biex jinfluwenza d- deċiżjonijiet fuq livell lokali.

Wara li tajt din l-istampa ikun tajjeb li wieħed jħares ftit 'il quddiem fuq il-proċess.

X'se jiġri minn issa 'l quddiem?

Il-Partit laburista għamilha ċara fil-politika tiegħu, anke meta laqqa' l- kandidati, li l-partit għandu prinċipji ġenerali pero' l-kunsilliera huma responsabbli li d-deċiżjonijiet li jieħdu jkunu deċiżjonijiet ibbażati l- ewwel u qabel kollox fuq l-interess taċ-ċittadini f'dik il-lokalita'.

Aħna nħeġġu lill-kunsilliera tagħna wkoll biex jaċċertaw li l-infiq fuq livell lokali jsir bis-serjeta' u b'responsabbilta'.

Aħna nisħqu li l-kunsilliera jġibu aktar 'il quddiem il-konċett ta' value for money.

Meta kont ministru jiena kont ninsisti li dan il-prinċipju mhux biss għandu jibda jiġi studjat - kif ġie studjat effettivament mid-dipartiment flimkien ma' l-awditur - imma jrid jiġi mfiehem lill-kunsilliera biex dawn jibdew jimplimentawh.

Meta dan il-konċett jiġi implimentat, iċ-ċittadin ikun jista' jibda jara li flusu - għax wara kollox il-flus jinġabru mit-taxxi - ikunu qed jintnefqu bl-aħjar mod u fl-aħjar interess tiegħu.

Huwa importanti wkoll li l- kunsilliera janalizzaw il-bżonnijiet fil-lokalita' u jagħtuhom prijorita'.

U l-prijorita' għandha tkun marbuta mal-fatt li b'dak l-investiment se jkunu qed jolqtu l-maġġoranza tal-membri ta' dik il-komunita', speċjalment jekk ikun hemm proġett li huwa bżonjuż soċjalment.

Punt ieħor importanti li nħeġġu lill-kunsilliera li jsegwu huwa parteċipazzjoni akbar taċ-ċittadini fil-komunita'.

Il-kunsilliera jridu jifhmu li huma l-espressjoni taċ-ċittadini fil-lokalita' tagħhom u għaldaqstant iridu jieħdu l-opinjoni tal-komunita' kontinwament.

Dawn mhux biss għandu jkollhom liaison u jaħdmu flimkien ma' l-għaqdiet mhux governattivi u għaqdiet volontarji fil-komunita' imma għandhom ukoll iħeġġu kemm jista' jkun liċ-ċittadini biex dawn jipparteċipaw.

M'għandhomx jibżgħu mill-fatt li jiġu n-nies waqt il-laqgħat u m`għandhomx jiddejqu jieħdu l- opinjoni tagħhom anzi għandhom iħeġġuhom biex jagħtu l-opinjoni tagħhom għax b'hekk huma jsibu l-appoġġ tagħhom.

Jekk issir din il-ħaġa, ix-xogħol tal-kunsilliera jiġi implimentat b'iktar faċilita' u jkun iktar effiċjenti.

Huwa importanti li l-membri tal-komunita' li jkunu fil-periferija wkoll ikollhom rappreżentanza fil-kunsill.

Waħda mil-problemi li għandhom kunsilli ta' komunitajiet kbar bħal Ħal Qormi jew Birkirkara hi li minħabba t-tibdil u l-iżvilupp demografiku, ikollok ħafna komunitajiet żgħar 'il bogħod miċ-ċentru u dawn ikunu qishom maqtugħin għalihom.

Huwa importanti li dawn il-komunitajiet ikollhom l-espressjoni tagħhom fil-kunsill.

Il- liġi tal-kunsilli lokali espressament tgħid li għandu jkun hemm kumitat li jirrappreżentahom.

L-ispirtu tal-liġi jindika wkoll li parti mir-riżorsi finanzjarji li jkollu l-kunsill għandhom jiġu allokati għal dawn il- komunitajiet li jkunu fil-periferija.

Ma jistax ikun li dawn in-nies iħossuhom maqtugħin miċ-ċentru u jgħidulek li l-kunsilli ma jagħtux kashom.

Il-komunita' jagħmluha l-membri kollha tal-lokalita' u mhux dawk li joqogħdu fiċ-ċentru biss, u huwa importanti li l-kunsilli jagħtu kas ta' dan il-punt, bħalma huwa importanti li d-devoluzzjoni tar-responsabbilta' - li minn dejjem kienet waħda mil-punti fundamentali tal-kunsilli lokali - tkun tfisser xi ħaġa.

X'irrid ngħid b'dan?

Id-devoluzzjoni tar-responsabbilta' għandha tfisser xi ħaġa, fis-sens li ċ-ċittadin għandu jħoss li dak il-poter amministrattiv li jkun qed jiġi eżerċitat fil-lokal effettivament ikun qed jiġi eżerċitat b'iktar effiċjenza, b'iktar ekonomija u b'iktar riżultat pożittiv.

Jekk dawn ir-responsabbiltajiet fdati lill-kunsilli ma jkunux implimentati b'mod aktar effiċjenti u b'mod aktar effettiv, iċ-ċittadini se jibdew jistaqsu: Imma x`inhu l-iskop tal-kunsilli lokali?

Illum nafu li l- maġġoranza tal-Maltin jissimpatizzaw mal-kunsilli lokali, imma għandna oħrajn illi huma kontra tagħhom.

Ma nistgħux naħarbuha din il-verita'.

Hawn nies li ma jaqblux li jkun hemm il-kunsilli lokali u jgħidulek li dawn huma superfluwi, saħansitra jarawhom bħala ħela wkoll.

Għalhekk waħda mill- isfidi hija li jingħeleb dan il-concept li jinsab f`moħħ xi nies u dan jista' jsir biss bil-ħidma tal-kunsilliera.

Barra minn hekk il-kunsilliera għandhom ukoll dik li jien insejħilha d-dimensjoni soċjali.

Id-dimensjoni soċjali tirrispekkja ruħha mill-fatt illi l-kunsilliera huma l-aktar nies li qegħdin qrib il-komunita'.

F'dawn l-elezzjonijiet deher fattur interessanti ħafna, fejn għandna numru konsiderevoli ta' nisa li ġew eletti bħala kunsilliera u, bħalma wieħed jaf, ħafna minn dawn in-nisa jkunu qrib il-komunita' kontinwament u allura jkunu konxji tal-bżonnijiet soċjali.

Aħna nħeġġu lill-kunsilliera kollha - Laburisti u mhux Laburisti - biex jikkonċentraw ħafna wkoll fuq il-bżonn edukattiv tal-komunita'.

Kien il- Partit Laburista li saħaq fuq l-importanza li l-manutenzjoni ta' l-iskejjel tal-gvern fil-lokalitajiet tingħata l-attenzjoni li tixirqilha u anke ħadem id f'id mal-kunsilli lokali għal dan il-għan.

Naturalment dan ix-xogħol ta' manutenzjoni sar matul ix-xhur tas-sajf biex ma jkunx hemm disruption fit- tagħlim ta' l-istudenti.

Iżda aktar milli hu aspett fiżiku, jiena nħeġġeġ ukoll biex ikun hemm kollaborazzjoni sħiħa - mingħajr ma nnaqqsu xejn mir- responsabbilta' u mill-poter eżekuttiv tagħhom - bejn it-teachers u l-l- headmasters fl-iskejjel, bejn il-kunsill tal-ġenituri u l-kunsilliera biex dawn jagħtu l-appoġġ tagħhom kollu għall-iżvilupp edukattiv taż-żgħażagħ tagħna.

Dan huwa fattur importanti ħafna u jiena nħoss li dan huwa element li għandu jieħu prijorita' għax ċertament wieħed mill-mezzi biex wieħed ikun jista' jilqa għall-isfidi tal-millennju l-ġdid hija preparazzjoni edukattiva aktar intensiva u estensiva għaż-żgħażagħ.

Ovvjament id-dimensjoni soċjali ma tiqafx hawnhekk imma fl-opinjoni tiegħi tħares ukoll kif riżorsi fil-lokalita' - kemm ir-riżorsi uffiċjali tal-gvern kif ukoll ir-riżorsi ta' organizzazzjonijiet mhux governattivi - b'kollaborazzjoni u b'inizjattiva min-naħa tal-kunsill, jintużaw fl-aħjar interess tal-komunita', kemm jekk huma għal skop sportiv, kemm jekk huma għal skop soċjali kif ukoll jekk huma għal kwalunkwe skop ieħor illi jista' jiġi ddentifikat fl-aħjar interess tal-komunita'.

Ma jistax wieħed ma jsemmix ukoll il-problemi soċjali illi wieħed ikun jaf bihom, bħal per eżempju, problemi ta' vjolenza fuq it-tfal jew vjolenza fil-familja.

Forsi l-kunsill flimkien mad-dipartiment ta' l-assistenza soċjali jkun jista' jgħin u apparti li jidentifika l-problema jitlob il-pariri kif din l-aħjar li tiġi tackled.

All in all wieħed jara kemm il-kunsilliera għandhom responsabbilta' biex ikabbru l-fiduċja fil-kunsilli lokali.

Aħna nemmnu illi aktar ma wieħed ikabbar din il-fiduċja u aktar ma jkabbar din il- kredibbilta' aktar naraw parteċipazzjoni attiva mhux biss fuq livell ta' elezzjonijiet imma wkoll f'dik li hija għajnuna illi ċ-ċittadini jagħtu lill-kunsilliera tagħhom.

Fl-aħħar mill-aħħar il-kunsillier ma jagħmilx kollox waħdu, u dan mhux biss ikollu bżonn l-għajnuna finanzjarja imma jkollu bżonn ukoll l-appoġġ popolari tal-membri tal-komunita'.

Jekk jirnexxielhom jagħmlu dan, il- fiduċja u l-prospett ta' żvilupp aktar tal-kunsilli lokali ikun jidher aktar feliċi u jkun aħjar.

Jekk il-fiduċja u l-kredibbilta' ma tikbirx, il- parteċipazzjoni tonqos mhux biss fuq livell ta' elezzjonijiet imma tonqos ukoll b`mod li l-kunsilli lokali jispiċċaw jirrendu ruħhom insinifikanti.

Jiena nikkonkludi billi ngħid li dan il-proċess jagħti espressjoni demokratika mill-aktar 'l isfel f'pajjiżna.

Il-prinċipju naqblu miegħu lkoll imma dan il-prinċipju rriduh li jiżviluppa billi ċ-ċittadini jemmnu aktar fih.

Grazzi, Sur President.

THE DEPUTY SPEAKER: Grazzi.

Sar il-ħin.

Il-Kamra hija aġġornata għal nhar it-Tlieta, 16 ta' Marzu, fis-6.00 p.m. bl-aġenda kif komunikata mill- Ministru.

Fid-9.53 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

RAĦAL ĠDID - DAR IL-WENS

L-ONOR.

SILVIO PARNIS staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jara jekk hemmx il-ħsieb li jiżdiedu l-flus għal Dar il-Wens f'Raħal Ġdid?

ONOR.

LAWRENCE GONZI: L-għotjiet ta' fondi pubbliċi lill- organizzazzjonijiet mhux governattivi mill-allokazzjoni finanzjara li tingħata lil dan il-Ministeru għal dan l-iskop, isiru fuq bażi ta' rakmandazzjonijiet li jagħmel lill-ministru responsabbli bord maħtur apposta, jiġifieri l-NGO Project Selection Committee.

Naturalment, dan il-bord irid isib bilanċ bejn ir-riżorsi allokati fl- estimi u n-numru sostanzjali ta' talbiet li jkunu saru mill-ħafna organizzazzjonijiet mhux governattivi li qed joperaw f'pajjiżna b'sens qawwi ta' dedikazzjoni.

GUDJA - TAX-XLEJLI - KUNTRATTI

L-ONOR.

SILVIO PARNIS staqsa lill-Ministru ta' l-Intern: Jista' l-Ministru jgħid jekk hux se jsiru l-kuntratti li saru fuq il-konvenji fit- 2 ta' Lulju, 1982 ta' plots tal-gvern fi Triq Dorell, il-Gudja area tax- Xlejli?

ONOR.

TONIO BORG: Ninsab infurmat li l-plots li qed jirreferi għalihom l- Onor. Interpellant għad ma jistgħux jiġu trasferiti lill-Awtorita' tad-Djar qabel ma jiġu finalizzati l-kuntratti għall-akkwist ta' l-istess art mill- gvern.

MINISTERU GĦALL-AMBJENT - IMPJEGATI

L-ONOR.

SILVIO PARNIS staqsa lill-Ministru għall-Ambjent: Jista' l-Ministru jagħti l-ismijiet tal-persuni kollha li huma fis-segretarjat privat tiegħu?

Jista' l-Ministru jgħid x'inhu x-xogħol ta' kull wieħed u f'liema impjieg kienu l-aħħar qabel ġew fis-segretarjat?

ONOR.

FRANCIS ZAMMIT DIMECH: M'għandi xejn x'inżid mat-tweġiba li tajt għall-mistoqsija parlamentari numru 3454 (Seduta 51).

RAĦAL ĠDID - TRIQ GĦAJN DWIELI - BANKINI

L-ONOR.

SILVIO PARNIS staqsa lill-Ministru għat-Trasport u Komunikazzjoni: B'riferenza għall-mistoqsija parlamentari numru 719 dwar bankini fi Triq Għajn Dwieli, Raħal Ġdid, peress li ġejt informat li s- servizzi huma mgħoddija kollha, jista' l-Ministru jgħid jekk hemmx il-ħsieb li dawn il-bankini jsiru peress li ilhom imwegħda madwar erba' snin?

ONOR.

ĊENSU GALEA: M`għandi xejn x'inżid fuq l-informazzjoni mogħtija għall-mistoqsija parlamentari numru 719.

MINISTERU GĦALL-AFFARIJIET BARRANIN - PHOTOCOPY MACHINES

L-ONOR.

JOSEPH CUSCHIERI staqsa lill-Viċi Prim Ministru u Ministru għall-Affarijiet Barranin: Jista' l-Viċi Prim Ministru jgħid kemm għandu photocopy machines kemm fil-ministeru kif ukoll fid-dipartimenti kollha li jaqgħu fir-responsabbilta' tad-dekasteru tiegħu, dipartiment b'dipartiment?

Jista' l-Ministru jgħid x'ditta huma?

Meta nxtraw?

Kemm swew fi spejjeż?

ONOR.

GUIDO DE MARCO: L-informazzjoni mitluba mill-Onor.

Interpellant tpoġġiet fuq il-Mejda tal-Kamra iktar kmieni f'din is-Seduta.

MINISTERU GĦALL-POLITIKA SOĊJALI - PHOTOCOPY MACHINES

L-ONOR.

JOSEPH CUSCHIERI staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid kemm għandu photocopy machines kemm fil-ministeru kif ukoll fid-dipartimenti kollha li jaqgħu fir-responsabbilta' tad-dekasteru tiegħu, dipartiment b'dipartiment?

Jista' l-Ministru jgħid x'ditta huma?

Meta nxtraw?

Kemm swew fi spejjeż?

ONOR.

LAWRENCE GONZI: L-informazzjoni mitluba mill-Onor.

Membru tpoġġiet fuq il-Mejda tal-Kamra iktar kmieni f'din is-Seduta.

Nerġa' ntenni li din it-tip ta' nformazzjoni ma tidher li hi ta' ebda interess pubbliku u fil-futur ma nħossx li għandi noqgħod naħli l-ħin ta' numru ta' uffiċjali f'diversi dipartimenti biex jiġbru din it-tip ta' informazzjoni.

MINISTERU TA' L-EDUKAZZJONI - PHOTOCOPY MACHINES

L-ONOR.

JOSEPH CUSCHIERI staqsa lill-Ministru ta' l-Edukazzjoni: Jista' l-Ministru jgħid kemm għandu photocopy machines kemm fil-ministeru kif ukoll fid-dipartimenti kollha li jaqgħu fir-responsabbilta' tad- dekasteru tiegħu dipartiment b'dipartiment?

Jista' l-Ministru jgħid x'ditta huma?

Meta nxtraw?

Kemm swew fi spejjeż?

ONOR.

LOUIS GALEA: Nirreferi lill-Onor.

Kollega għat-tweġibiet għall- mistoqsijiet parlamentari preċedenti ta' l-istess natura.

MINISTERU TAL-FINANZI - PHOTOCOPY MACHINES

L-ONOR.

JOSEPH CUSCHIERI staqsa lill-Ministru tal-Finanzi: Jista' l-Ministru jgħid kemm għandu photocopy machines kemm fil-ministeru kif ukoll fid-dipartimenti kollha li jaqgħu fir-responsabbilta' tad- dekasteru tiegħu dipartiment b'dipartiment?

Jista' l-Ministru jgħid x'ditta huma?

Meta nxtraw?

Kemm swew fi spejjeż?

ONOR.

JOHN DALLI: It-tagħrif mitlub huwa kif ġej:

Dipartiment Numru u Ditta Meta Nxtraw Kemm Swew Lm

Ministeru 7 Mita 1994, 95, 96, 98 9,831

Dwana 7 Sanyo 1992, 93, 94 4,770 8 Canon 1992, 93, 94 3,805 9 Olivetti 1995, 96, 97 6,707 6 Ricoh 1997 2,355 4 Mita 1998 2,100 1 Xerox 1998 1,400 1 Toshiba 1994 750 1 Konika 1994 460

Teżor 1 Mita 1994 1,695

Kuntratti 1 Canon 1994 390 1 Xerox 1986 1,236.25 1 Xerox 1996 mikrija Lm71.30 fix-xahar

Taxxi Interni 4 Triumph Adler 1996 2,124 9 Xerox 1996, 97, 98 7,050 2 Konika 1994, 95 1,250 3 Canon 1996 3,825 3 Xerox a. 1990 a. mikrija Lm76 fix-xahar b. 1995 b. mikrija Lm76 fix-xahar c. 1992 c. mikrija Lm45 fix-xahar

VAT 1 Konika 1992 890 7 Xerox 1995, 96 8,590.5 2 Ricoh 1995, 98 1,245

Lottu Pubbliku 3(Olivetti,Konika, Xerox) 1993 - 98 1,998

MINISTERU GĦALL-AMBJENT - PHOTOCOPY MACHINES

L-ONOR.

JOSEPH CUSCHIERI staqsa lill-Ministru għall-Ambjent: Jista' l-Ministru jgħid kemm għandu photocopy machines kemm fil-ministeru kif ukoll fid-dipartimenti kollha li jaqgħu fir-responsabbilta' tad- dekasteru tiegħu dipartiment b'dipartiment?

Jista' l-Ministru jgħid x'ditta huma?

Meta nxtraw?

Kemm swew fi spejjeż?

ONOR.

FRANCIS ZAMMIT DIMECH: Jien infurmat li fil-Ministeru għall- Ambjent u d-dipartimenti li jaqgħu taħtu hemm dawn il-photocopy machines:

DITTA META KEMM NXTRAW SWEW ------------------------------------------------------------------------ Ministeru għall-Ambjent Olivetti Copia 7041 1992 Lm 700.

Konica-2028 1995 Lm 1400.

Model 5334 1995 Lm 1989.50 Konica-7728 1996 Lm 3790.

Lanier-6717 1993 Lm 2920.72

Central Districts Unit Konica 2028 N/A N/A Develop 1500 N/A N/A Olivetti N/A N/A

Waste Management Minilta EP 1991 Lm 500.

Infotec 1993 Lm 950.

Mashautec 1997 Lm 552.

Building & Engineering Nashautec 1997 Lm 585.

Nashautec 1998 Lm 595.

Canon 1994 Lm 2977.

Finance & Administration Mita DC 3055 1996 Lm 1150.

Develop 1850 1995 Lm 840.

Mita 1996 Lm 1150.

Develop 1996 Lm 980.

Mita 1997 Lm 1400.

Olivetti 1993 Lm 789.

Mita 1997 Lm 1400.

Konica 1992 Lm 880.

Construction & Maintenance Develop N/A N/A Canon N/A N/A

Door Numbering Unit Konica 1993 Lm 870.

Maint. of Road Infrastructure Develop 1996 Lm 500.

Marine Nashante 1998 Lm 589.

Drainage Mita 1991 N/A Infotec 1991 Lm 800.

B.I.C.C. Mita 1997 Lm 975.

Konica 1997 Lm 3790.

Storm Water Systems Unit Konica N/A N/A

Valletta Rehab.

Project Konica 1992 N/A

Manufacturing & Servicing Konica 1015 1997 Lm 422.

Develop 3550 1997 Lm 1300.

Konica 2028 N/A N/A

Environment Protection Mita DC 4060 1998 Lm 1900.

Ricoh FT 5535 1997 Lm 1900.

P.C.C.U. Mita Dc 4060 1998 Lm 1900.

Konica 1020 1993 N/A Countryside Infotec 1992 Lm 950.

Waste Management Infotec 1995 Lm 1750.

MINISTERU TAT-TURIŻMU - PHOTOCOPY MACHINES

L-ONOR.

JOSEPH CUSCHIERI staqsa lill-Ministru tat-Turiżmu: Jista' l-Ministru jgħid kemm għandu photocopy machines, kemm fil-ministeru kif ukoll fid-dipartimenti kollha li jaqgħu fir-responsabbilta' tad- dekasteru tiegħu, dipartiment b'dipartiment?

Jista' l-Ministru jgħid x'ditta huma?

Meta nxtraw?

Kemm swew fi spejjeż?

ONOR.

MICHAEL REFALO: Nirreferi lill-Onor.

Membru għat-tweġiba li tajt għall-mistoqsija parlamentari numru 3567 fis-Seduta 67 tat-23 ta' Frar 1999.

SERVIZZ ĊIVILI - PROMOZZJONIJIET

L-ONOR.

EVARIST BARTOLO staqsa lill-Prim Ministru: Jista' l- Prim Ministru jgħid min suppost jiffirma r-riżultati wara l-għażla li ssir minn bordijiet li fihom ikun hemm rappreżentant tal-PSC biex jagħtu promozzjonijiet fis-Servizz Pubbliku?

ONOR.

EDDIE FENECH ADAMI: Jiena nfurmat li r-riżultati li għalihom għamel riferenza l-Onor.

Interpellant jiġu ffirmati mis-segretarju tal- Kummissjoni dwar is-Servizz Pubbliku.

UE - RABA' PROTOKOLL FINANZJARJU

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid x'se jsir mill-proposti li kienu ġew allokati anke fondi mir-Raba' Protokol Finanzjarju ma' l-Unjoni Ewropea dwar Kulleġġ Vokazzjonali bħala parti mir-ristrutturar ta' l-industrija li għandu bżonn pajjiżna biex jiffaċċja l-futur?

L-istess fondi se jintużaw għal dan il- kulleġġ?

X'se jilħaq isir f'dan il-qasam biex ma nitilfux il-fondi msemmija?

ONOR.

LOUIS GALEA: Peress li t-tagħrif mitlub għadu ma wasallix, tweġiba tingħata f'xi seduta oħra.

VALLETTA - WIRES FIT-TOROQ

L-ONOR.

EVARIST BARTOLO staqsa lill-Ministru għall-Ambjent: Jista' l-Ministru jgħid x'kien sar minnhom iż-Lm2 miljun miġjuba minn fondi ta' l-Unjoni Ewropea biex il-wires fit-toroq tal-Belt Valletta jgħaddu minn taħt l-art minflok jibqgħu jkerrħu l-Belt?

Kemm intnefqu minnhom?

Kemm jonqos jintnefqu minnhom?

Meta jiskadi ż-żmien sakemm jistgħu jintużaw, il- bqija jintilfu?

ONOR.

FRANCIS ZAMMIT DIMECH: Nitlob lill-Onor.

Interpellant jagħmel din il-mistoqsija lill-ministru konċernat.

SKEJJEL - DISKUSSJONIJIET

L-ONOR.

EVARIST BARTOLO staqsa lill-Ministru ta' l-Edukazzjoni: Waqt li naqbel li fl-iskejjel tagħna jkun hemm mumenti li l-għalliema u l- istudenti jiddiskutu flimkien kwestjonijiet kurrenti bħall-VAT, l-Unjoni Ewropea, eċċ., jista' l-Ministru jara li jsir appell lill-għalliema biex jippruvaw ma jitrattawx dawn is-suġġetti b'mod partiġġjan u ta' propaganda għax waqt li hemm għalliema li kapaċi jiddiskutu b'moħħ miftuħ u jgħinu lill-istudenti jkollhom moħħ miftuħ, hemm għalliema li sfortunatament jintilfu fil-passjoni partiġġjana u jkomplu jxerrdu kultura politika fqira f'pajjiżna?

ONOR.

LOUIS GALEA: Għaddejt is-suġġeriment ta' l-Onor.

Kollega għall- konsiderazzjoni tad-dipartiment konċernat fi ħdan id-Diviżjoni ta' l- Edukazzjoni.

BURMARRAD - KAPPELLA TA' SAN PAWL MILQI

L-ONOR.

EVARIST BARTOLO staqsa lill-Ministru ta' l-Edukazzjoni: Jista' l-Ministru jgħid x'inhi r-raġuni li l-Kappella ta' San Pawl Milqi ġo Burmarrad m'hijiex tinfetaħ għall-pubbliku?

X'passi qed jittieħdu biex din il-kappella tiġi mħarsa kif jixraq?

X'jista' jsir biex din il-kappella tinfetaħ għall-pubbliku għax bħalissa l-uniku mod kif taraha hu billi taqbeż iċ-ċint, kif spiss jiġri, u tidħol bil-liberta' kollha fil-post?

ONOR.

LOUIS GALEA: Jien informat li s'issa l-Kappella ta' San Pawl Milqi tinfetah għall-pubbliku kull meta jkun hemm rikjesta mill-parroċċa ta' Burmarrad.

Hekk seħħ anki fl-10 ta' Frar li għadda, liema jum kien il- festa tal-miġja ta' San Pawl.

Dwar l-aħħar żewġ partijiet tal-mistoqsija tlabt lid-Dipartiment tal- Mużewijiet jagħtini t-tagħrif u l-ispjegazzjonijiet meħtieġa.

KUMMERĊ

L-ONOR.

EVARIST BARTOLO staqsa lill-Ministru għas-Servizzi Ekonomiċi: Peress li wara żjajjar fi ħwienet fir-Rabat ta' Malta s- Segretarju Parlamentari l-Onor.

Edwin Vassallo ġie rrapportat li qal li minn studju li għandu l-gvern juri li l-kummerċ beda jirpilja, jista' l- Ministru jikkonferma li qal hekk?

Jista' jgħid għal-liema studju qed jirriferi?

Jista' jpoġġi kopja ta' l-istudju fuq il-Mejda tal-Kamra?

ONOR.

JOSEF BONNICI: Fl-okkażjoni msemmija, is-Segretarju Parlamentari tkellem dwar analiżi u mhux dwar studju.

Lanqas ir-rapporti li għalihom saret referenza ma jsemmu xi studju.

Analiżi taċ-ċifri għax-xahar ta' Jannar 1999 turi żieda ta' 22% fl- importazzjoni u ta' 27% fl-esportazzjoni.

Din iż-żieda hija indikazzjoni ta' attivita ekonomika aktar mgħaġġla.

Ukoll ir-rapport tal-Bank Ċentrali għal Diċembru 1998, fit-taqsima Business Perceptions Survey, indika stennija ta' żieda fl-attivita ekonomika fl-ewwel sitt xhur ta' l-1999.

MALTACOM - BORD TA' L-APPELLI

L-ONOR.

MARIE LOUISE COLEIRO staqsiet lill-Ministru għas-Servizzi Ekonomiċi: Jista' l-Ministru jgħid x'inhi l-pożizzjoni tal-bord ta' l- appelli (promozzjonijiet) fil-Maltacom plc kemm wara l-protesta u l- petizzjoni li xi mpjegati kienu ressqu lill-istess Ministru u kemm wara diversi rapporti li dehru fil-media?

Jista' l-Ministru jgħid min huma l- membri tal-bord, jekk il-bord hux qed jiltaqa' u jekk le, għaliex u jekk hux qed jisma' l-appelli mressqa u jekk le, meta beħsiebu jibda jismagħhom?

ONOR.

JOSEF BONNICI: Nirreferi lill-Onor.

Interpellant għat-tweġiba għall-mistoqsija parlamentari numru 4663 magħmula mill-istess Interpellant fuq l-istess suġġett.

MALTACOM - CUSTOMER SERVICE OFFICER

L-ONOR.

MARIE LOUISE COLEIRO staqsiet lill-Ministru għas-Servizzi Ekonomiċi: B'riferenza għall-mistoqsija parlamentari numru 3663, jista' l-Ministru jgħid kif il-bord ta' l-intervisti wasal biex ta l-marki lill- kandidati fil-kriterji ta' l-abilita' u mertu?

ONOR.

JOSEF BONNICI: Nirreferi lill-Onor.

Interpellant għat-tweġiba għall-mistoqsija parlamentari numru 4662 li hija identika għal din magħmula mill-istess Interpellant.

QORMI - TOROQ

L-ONOR.

MARIE LOUISE COLEIRO staqsiet lill-Ministru għat-Trasport u Komunikazzjoni: Jista' l-Ministru jgħid meta d-Dipartiment tat-Toroq se jagħti attenzjoni bis-serjeta' lill-istat diżastruż li jinsabu fih dawn it- toroq - Triq il-Ġunġlien, Triq il-Ħabbież, Triq Amleto Spiteri, Triq Ġużeppi Ciappara, Triq it-Tensiela u Triq Dun Mario, f'Ħal Qormi?

ONOR.

ĊENSU GALEA: Jien infurmat li dawn it-toroq huma diġa' asfaltati u x-xogħol tal-manutenzjoni jew resurfacing isir mill-kunsill.

PA - APPLIKAZZJONIJIET

L-ONOR.

MARIE LOUISE COLEIRO staqsiet lill-Ministru ta' l-Intern: Jista' l-Ministru jgħid kemm ilhom li ġew maħtura l-membri l-ġodda tal- bord ta' l-Awtorita' ta' l-Ippjanar?

Liema kienu l-applikazzjonijiet għal xi tip ta' żvilupp li ġew ippreżentati għall-konsiderazzjoni ta' din l- Awtorita', sew min-naħa tal-Kummissjoni għall-Kontroll ta' l-Iżvilupp kif ukoll minn sorsi oħra?

F'liema data rispettivament kull waħda minn dawn l- applikazzjonijiet ġiet imressqa quddiem l-istess bord u liema minn dawn, każ b'każ rispettivament, għadhom pendenti għal xi raġuni jew oħra?

Jekk jirriżulta li hemm każi pendenti, kif jista' jiġi jew qed jiġi ġġustifkat dan id-dewmien f'kull każ rispettivament?

ONOR.

TONIO BORG: Dwar l-ewwel parti tal-mistoqsija ninforma lill-Onor.

Interpellanti li l-bord ta' l-Awtorita' ta' l-Ippjanar, kif inhu kompost illum, inħatar fl-1 ta' Novembru, 1998.

Dwar il-kumplament tal-mistoqsija, ninsab infurmat li t-tagħrif mitlub hu kif jidher fit-tabella li tpoġġiet fuq il-Mejda tal-Kamra iktar kmieni f'din is-Seduta.

QORMI - CIMITERJU

L-ONOR.

MARIE LOUISE COLEIRO staqsiet lill-Ministru tas-Saħħa: Jista' l-Ministru jgħid jekk hux ippjanat li jespandi ċ-ċimiterju ta' Ħal Qormi (parti tal-gvern) bl-iskop li jbiegħ oqbra lill-familji Qriema?

ONOR.

LOUIS DEGUARA: Nixtieq ninforma lill-Onor Interpellant li mhux fil- ħsieb li l-parti tal-gvern fiċ-ċimiterju ta' Hal-Qormi jiġi estiż.

SERVIZZ PUBBLIKU - IMPRESSED DRIVERS

L-ONOR.

MARIE LOUISE COLEIRO staqsiet lill-Ministru għal Politika Soċjali u Kap tal-Kamra tad-Deputati: B'riferenza għall-mistoqsija parlamentari numru 4184, jista' l-Ministru jwieġeb il-parti tal- mistoqsija relevanti għall-Ministeru tiegħu kif indikat mill-Prim Ministru u cioe' f'liema dipartimenti jew korporazzjonijiet hemm impressed drivers u x'vetturi għandhom?

ONOR.

LAWRENCE GONZI: It-tweġiba li pprovda l-Prim Ministru għall- mistoqsija parlamentari numru.

4184 fil-fatt tipprovdi wkoll informazzjoni dwar liema dipartimenti u korporazzjonijiet qed jaħdmu fihom l-impressed drivers.

Li ma tipprovdix hija nformazzjoni dwar it-tip ta' vettura li qed tinkera.

Tabella li tipprovdi l-informazzjoni f'dak li għandhom x'jaqsmu d- dipartimenti u l-organizzazzjonijiet l-oħra li jaqgħu taħt id-dekasteru tiegħi tpoġġiet fuq il-Mejda tal-Kamra iktar kmieni f'din is-Seduta.

Irrid niċċara li fit-tweġiba għall-mistoqsija parlamentari numru.

4184, in-numru (8) ta' impressed drivers li jidhru taħt social security issa qed nurihom taħt żewġ dipartimenti (Servizzi Korporattivi u Sigurta' Soċjali) waqt li dawk (6) li jidhru taħt Social and Family Affairs issa wkoll qed nurihom taħt żewġ Dipartimenti (Kura ta' l-Anzjani u Ħarsien tal-Familja).

KAPPELLA TA' SANTA LUĊIJA - MANUTENZJONI

L-ONOR.

CARMELO MIFSUD BONNICI staqsa lill-Ministru ta' l- Edukazzjoni: Jista' l-Ministru, in vista tad-domanda parlamentari numru 4051, jinforma lill-Kamra jekk tistax issir manutenzjoni tal-Kappella ta' Santa Luċija li qiegħda fit-triq minn ħdejn tal-Barrani għar-raħal tal- Gudja?

ONOR.

LOUIS GALEA: Jien informat li l-Kappella ta' Sana Luċija m'hijiex responsabbilta' tad-Dipartiment tal-Mużewijiet iżda tal-Kapitlu tal- Katidral.

PINTO WHARD - RESTAWR TA' KAPPELLA

L-ONOR.

CARMELO MIFSUD BONNICI staqsa lill-Ministru ta' l- Edukazzjoni: Jista' l-Ministru, in vista tad-domanda parlamentari numru 4050, jinforma lill-Kamra jekk id-dipartiment konċernat ħax ħsieb li ssir il-manutenzjoni neċessarja għall-bieb u l-intern tal-Kappella tal-Ħarba lejn l-Eġittu f'Pinto Wharf?

ONOR.

LOUIS GALEA: Informat li din hija materja tal-Valletta Rehabilitation Committee u għalkemm ma nsibx diffikulta' li ngħaddi l- mistoqsija għall-attenzjoni tagħhom, ikun aħjar jekk l-Onor.

Ħabib tiegħi jirrivolġi ruħu għall-ministru konċernat.

MDINA - PALAZZ TAL-GRAN MASTRI - RESTAWR

L-ONOR.

CARMELO MIFSUD BONNICI staqsa lill-Ministru ta' l- Edukazzjoni: Jista' l-Ministru, in vista tad-domanda parlamentari numru 4025, jgħid u jinforma lill-Kamra dwar liema xogħol ta' restawr għandu jsir fuq il-Palazz tal-Gran Mastri fl-Imdina fejn hemm il-Mużew ta' l-iStorja Naturali tul din is-sena?

ONOR.

LOUIS GALEA: Informat li mill-mistoqsija parlamentari numru 4025 'l hawn, diġa' beda xi xogħol ta' tindif fuq is-swar tan-naħa tal-lvant tal- Palazz Vilhena.

Meta dan jitlesta għandu jingħata konkos biex titnaqqas il- possibbilta' illi s-swar ta' dik in-naħa jiġrilhom aktar ħsara.

Minn naħa l-oħra din is-sena għandu jibda wkoll ix-xogħol ta' restawr fuq il-faċċata prinċipali ta' dan il-Palazz, speċjalment fuq il-lavur tal- kolonni, statwi, dekorazzjonijiet, u twieqi li ħafna mill-ġebel tagħhom tmermer u huma ta' periklu.

Dan ix-xogħol huwa proġettat u ffinanzjat mis- sezzjoni tar-restawr fi ħdan il-Ministru tax-Xogħlijiet Pubbliċi u Kostruzzjoni: Biss l-armar meħtieġ biex isir ix-xogħol se jiġi fornut mid- Dipartiment tal-Mużewijiet.

Huwa maħsub ukoll illi din is-sena jitbajjdu l-kurituri prinċipali li jiċċirkondaw il-bitħa interna u wkoll jitbiddlu xi travi ta' l-injam fis- sala li kienet tintuża bħala kappella fiż-żmien meta l-Mużew kien sptar.

Dan ix-xogħol se jiġi esegwit mill-ħaddiema ta' l-iskola tal-bini li qegħda fi ħdan il-Ministeru ta' l-Edukazzjoni u l-materjal se jkun fornit mid- Dipartiment tal-Mużewijiet.

MTIEĦEN - ŻVILUPPI

L-ONOR.

CARMELO MIFSUD BONNICI staqsa lill-Ministru ta' l- Edukazzjoni: Jista' l-Ministru, in vista tad-domanda parlamentari numru 3773, jinforma lill-Kamra dwar jekk kemm-il darba hemmx il-ħsieb li jsiru żviluppi fuq ir-rapport ippreżentat mill-mibki Perit Joseph Huntingford rigward l-istat ta' l-imtieħen ġewwa Malta u Għawdex?

ONOR.

LOUIS GALEA: Jien informat li m'għandniex kopja ta' dan ir- rapport billi qatt ma ġie ppreżentat lid-Dipartiment tal-Mużewijiet.

Ser inkompli nindaga dwar il-materja.

DIPARTIMENT TA' L-AGRIKOLTURA - IMPJEGATI

L-ONOR.

CARMELO MIFSUD BONNICI staqsa lill-Ministru għall- Agrikoltura u Sajd: Jista' l-Ministru, in vista tad-domanda parlamentari numru 3686, jinforma lill-Kamra b'kemm hemm ħaddiema fid-Dipartiment ta' l- Agrikoltura li jieħdu ħsieb il-bżonnijiet tat-tieni distrett?

ONOR.

NINU ZAMMIT: Id-Dipartiment ta' l-Agrikoltura għandu 13 il-ħaddiem jaħdmu full-time f'dan id-distrett.

Hemm ukoll team ta' wieħed u 20 ħaddiem li jagħmel parti mix-xogħol f'parti mit-tieni distrett.

Min-naħa l- oħra x-xogħol ta' żabra jitwettaq minn parti ta' sezzjoni ta' 20 persuna li tieħu ħsieb Malta kollha.

DIPARTIMENT TA' L-ARTIJIET - KIRJIET U ĊNUS

L-ONOR.

CARMELO MIFSUD BONNICI staqsa lill-Ministru ta' l-Intern: Jista' l-Ministru jinforma lill-Kamra b'kemm hemm kirjiet u ċnus mogħtija mil-Lands Department lill-pubbliku in ġenerali li huma 'l fuq minn Lm500 iżda li ma jaqbżux l-Lm2000 bħala ħlas fis-sena?

ONOR.

TONIO BORG: Ninsab infurmat li n-numru ta' kirjiet u ċnus mogħtija mil-Lands Department lill-pubbliku in ġenerali li huma l'fuq minn Lm500 iżda li ma jaqbżux l-Lm2,000 hu ta' 586.

PTA - TRASPORT PUBBLIKU

L-ONOR.

NOEL FARRUGIA staqsa lill-Ministru għat-Trasport u Komunikazzjoni: Jista' l-Ministru jinforma lill-Kamra liema kienu l- kunsilli lokali ta' Malta li talbu lill-Awtorita' dwar it-trasport pubbliku sabiex testendi servizz ġdid tat-trasport fil-lokalitajiet rispettivi matul dawn l-aħħar ħames snin sena b'sena?

Liema rotot ġodda ġew approvati?

Fuq liema kriterji l-awtorita' ma kkonsidratx dawn it-talbiet?

ONOR.

ĊENSU GALEA: Jien infurmat li matul l-aħħar sentejn l-Awtorita' dwar it-Trasport Pubbliku naqsulha diversi impjegati amministrattivi mingħajr ma ddaħħal ħaddiehor flokhom u billi t-tagħrif mitlub mill-Onor.

Interpellant jirrikjedi ħin twil ħafna u riżorsi biex jinġabar peress li dan l-eżerċizzju jfisser li trid tara kull file ta` kull kunsill lokali, nitlob lill-Onor.

Interpellant biex jekk jixtieq it-tagħrif mitlub dwar xi kunsill jew kunsilli lokali partikolari jinformani.

DISTRETT NRU.12 - DAWL

L-ONOR.

NOEL FARRUGIA staqsa lill-Ministru għas-Servizzi Ekonomiċi: Jista' l-Ministru issa jirrispondi l-mistoqsija parlamentaru numru 4667?

ONOR.

JOSEF BONNICI: Sa l-aħħar ta' Mejju l-Enemalta pprogrammat li fl- Imġarr jitwaħħlu 19-il lampa ġdida u fil-Mellieħa 8; filwaqt li minħabba vultaġġ baxx ser jinbidlu 42 arblu fir-Rabat, 15 fl-Imġarr u 2 f'San Pawl il-Baħar.

MUŻEWIJIET NAZZJONALI - VIŻITATURI

L-ONOR.

NOEL FARRUGIA staqsa lill-Ministru ta' l-Edukazzjoni: Jista' l-Ministru issa jwieġeb il-mistoqsija parlamentari numru 4668 li saret fis-Seduta Nru. 68?

ONOR.

LOUIS GALEA: Informat li visitaturi/turisti li huma rapportati li daħlu jżuru l-mużewijiet nazzjonali li għandna fil-gżejjer tagħna matul dawn l-aħħar ħames snin, sena b'sena flimkien ma' dħul finanzjarju għal kull sena hi kif se nsemmi:

Sena Visitaturi/Turisti Dħul finanzjarju

1994 1,174,020 Lm659,555.80 1995 1,018,042 Lm609,704.70 1996 974,486 Lm633,975.02 1997 1,045,849 Lm666,875.54 1998 1,246,995 Lm918,260.00

RABAT - TRIQ G. BORG OLIVIER

L-ONOR.

NOEL FARRUGIA staqsa lill-Ministru għat-Trasport u Komunikazzjoni: Peress li laqgħat mal-Kunsill Lokali tar-Rabat u l- awtoritajiet konċernati sabiex Triq G. Borg Olivier, Rabat, Malta ssir one- way ilhom snin għaddejjin, ma jħossx il-Ministru li jkun aktar rispettabbli għar-residenti jekk mill-aktar fis possibbli jsir pjan ta' xahar ħalli wara tkun tista' tiġi evalwata s-sitwazzjoni?

Ma jħossx il-Ministru li jekk ma jsirx dan ma jkunux qed jiġu rispettati r-residenti ta' din it-triq?

ONOR.

ĊENSU GALEA: Nirreferi lill-Onor.

Interpellant għar-risposta li tajt għall-mistoqsija parlamentari numru 4281.

DJAR - BEJGĦ

L-ONOR.

KARL CHIRCOP staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid kemm saru kuntratti ta' bejgħ ta' residenzi mill-Awtorita' tad-Djar lill-inkwilini bejn l-1 ta' Ġunju, 1987 u l-31 ta' Ottubru, 1996?

ONOR.

LAWRENCE GONZI: Bejn l-1 ta' Ġunju, 1987, u l-31 ta' Ottubru, 1996, l-Awtorita' tad-Djar għamlet 691 att ta' bejgħ favur inkwilini li joqogħdu f'residenzi tal-gvern.

DJAR - XOGĦLIJIET F'ĠONNA PUBBLIĊI

L-ONOR.

KARL CHIRCOP staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħidilna jekk ingħatawx kuntratti għax-xogħol ta' ġonna pubbliċi fil-housing estates?

Jekk iva, jista' l-Ministru jelenka liema huma l-ġonna pubbliċi u lil min ingħataw il- kuntratti?

ONOR.

LAWRENCE GONZI: L-informazzjoni mitluba mill-Onor.

Interpellant tpoġġiet fuq il-Mejda tal-Kamra iktar kmieni f'din is-Seduta

IMPJIEGI - SELF-EMPLOYED

L-ONOR.

KARL CHIRCOP staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid, xahar b'xahar minn Settembru 'l hawn, kemm kien hemm nies li kienu jaħdmu għal rashom u bdew jirreġistraw għax-xogħol?

ONOR.

LAWRENCE GONZI: Dawn ta' hawn taħt huma n-nies li kienu jaħdmu għal rashom u li bdew jirreġistraw għax-xogħol, minn Settembru, 1998, sa Jannar, 1999, xahar b'xahar:

Settembru 1998 - 78 Ottubru 1998 - 68 Novembru 1998 - 63 Diċembru 1998 - 67 Jannar 1999 - 63

IMPJIEGI - SELF-EMPLOYED

L-ONOR.

KARL CHIRCOP staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid kemm kienu l-persuni 'l fuq minn 61 li kienu għadhom jaħdmu fl-aħħar ta' Jannar, 1999?

Kemm minn dawn kienu self-employed; u kemm minnhom kienu fuq bażi part-time jew full-time?

ONOR.

LAWRENCE GONZI: Fl-aħħar ta' Jannar, 1999, kien hemm 4,780 persuna, full-time u part-time li kellhom 'il fuq minn 61 sena u li kienu għadhom jaħdmu.

Minn dawn kien hemm:

1,276 persuna li kienu self-employed (full-time)

2,227 fuq bażi part-time (jinkludu wkoll is-self-employed) u

2,553 fuq bażi full-time (jinkludu wkoll is-self-employed).

MINISTERU GĦALL-POLITIKA SOĊJALI - TENDER

L-ONOR.

KARL CHIRCOP staqsa lill-Ministru għal Politika Soċjali u Kap tal-Kamra tad-Deputati: Għall-perijodu mill-5 ta' Settembru sal-lum, jista' l-Ministru jgħid kemm-il tender ta' valur akbar minn Lm10,000 ġiet approvata mill-ministeru tiegħek; x'kien il-valur ta' kull tender; lil min ġie awarded; u x'kienet in-natura (provvista, xogħol, servizz) ta' kull tender?

ONOR.

Interpellant tpoġġiet fuq il-Mejda tal-Kamra iktar kmieni f'din is-Seduta.

SAĦĦA - INFECTIOUS DISEASE

L-ONOR.

KARL CHIRCOP staqsa lill-Ministru tas-Saħħa: Jista' l- Ministru jgħid kemm kien in-numru ta' infectious diseases irrapportati fl- 1998 u matul Jannar?

X'tip ta' mard infettiv kien?

ONOR.

LOUIS DEGUARA: Nixtieq ninforma lill Onor. Interpellant li n-numru totali ta' mard infettiv rappurtat fl-1998 u matul Jannar 1999 kien ta' 1724 każ.

Dawn jinqasmu skond kif ġej:

1998 -------------------------------------------- Tip ta' Marda Nru. ta' Każi -------------------------------------------- Acute Flaccid Paralysis 8 AIDS 7 Brucellosis 4 Chickenpox 513 Shingles, Herpes Zoster 31 Creutzfield Jakop Disease 1 Viral Encephalitis, Acute 2 Erysipelas 5 Food Poisoning, Camppylobacter Każi ndividwali 22 Każi nvoluti f'outbreaks 4(1) Food Poisoning.

E. Coli Każi ndividwali 1 Każi nvoluti f'outbreaks 2(1) Food Poisoning, Salmonella Każi ndividwali 98 Każi nvoluti f'outbreaks 378(29) Food Poisoning, Toxic Każi ndividwali 1 Każi nvoluti f'outbreaks 2(1) Food Poisoning, Unspecified Każi ndividwali 104 Każi nvoluti f'outbreaks 280(24) Hepatitis A Każi ndividwali 9 Każi nvoluti f'outbreaks 8(1) Hepatitis B 3 Hepatitis C 2 Legionnaire's Disease 2 Leishmaniasis, Cutaneous 26 Leishmaniasis, Visceral 6 Malaria (exogenous) 1 Measles 3 Meningitis, (Other bacterial) 17 Meningitis, Meningococcal 10 Septicaemia, Meningococcal 19 Mumps 8 Pneumonia 3 Rubella 8 Tetanus 1 Tuberculosis, Non-Pulmonary 4 Tuberculosis, Pulmonary 12 Typhus, Murine 42 Typhus, Tick-borne 23 Whooping Cough 4 --------------------------------------- TOTAL 1674 --------------------------------------- Nota: ----- In-numri ndikati fil-parentesi juru n-numru ta' outbreaks li seħħew.

JANNAR 1999 -------------------------------------------- Tip ta' Marda Nru. ta' Każi -------------------------------------------- Chickenpox 16 Shingles, Herpes Zoster 5 Viral Encephalitis, Acute 1 Erysipelas 1 Food Poisoning, Campylobacter Każi ndividwali 2 Każi nvoluti f'outbreaks - Food Poisoning, Salmonella Każi ndividwali 4 Każi nvoluti f'outbreaks 2(1) Food Poisoning, Unspecified Każi ndividwali 8 Każi nvoluti f'outbreaks 3(1) Leshmaniasis, Cutaneous 3 Meningitis, Meningococcal 1 Septicaemia, meningococcal 1 Mumps 1 Rubella 1 Scarlet Fever 1 --------------------------------------- TOTAL 50 --------------------------------------- Nota: ----- In-numri ndikati fil-parentesi juri n-numru ta' outbreaks li seħħew.

IMPJIEGI - REDUNDANCY

L-ONOR.

JOE MIZZI staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid kemm nies tilfu x-xogħol minħabba redundancy tul Frar, 1999?

Jista' l-Ministru jgħid x'kienet l- eta' tagħhom?

Jista' l-Ministru jindika x-xogħol preċedenti tagħhom?

ONOR.

LAWRENCE GONZI: L-informazzjoni mitluba mill-Onor.

GDP - DEFICIT

L-ONOR.

JOE MIZZI staqsa lill-Ministru tal-Finanzi: Jista' l- Ministru jgħid x'miżuri ħa l-gvern tiegħu fl-aħħar sitt xhur biex jassigura li l-pajjiż jibda lejn it-triq li għandha twassal għal deficit ta' 3% tal- GDP?

ONOR.

JOHN DALLI: Il-passi li ttieħdu huma konformi ma' dawk imħabbra fil-budget ta' Novembru li għadda.

EKONOMIJA

L-ONOR.

JOE MIZZI staqsa lill-Prim Ministru: Jista' l-Prim Ministru jgħid lil din il-Kamra fuqiex ibbaża d-dikjarazzjoni tiegħu riċentement li l-ekonomija qed tirpilja?

ONOR.

EDDIE FENECH ADAMI: Nirreferi lill-Onor.

Interpellant għar- risposta li tajt għall-mistoqsija parlamentari numru 4495.

PENSJONI

L-ONOR.

NOEL FARRUGIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid kemm hu n-numru ta' Maltin u Għawdxin li jirċievu pensjoni mill-Awstralja fil-mument?

Kemm hu n-numru ta' applikazzjonijiet pendenti?

Kemm hu n-numru ta' talbiet li ġew rifjutati matul dawn l-aħħar ħames snin, sena b'sena?

ONOR.

LAWRENCE GONZI: Ninforma lill-Onor.

Interpellant li billi l- pensjonijiet Awstraljani jinħadmu u jitħallsu direttament mid-Dipartiment tas-Sigurta' Soċjali Awstraljana l-istatistika mitluba minnu ma tinżammx mid-Dipartiment tas-Sigurta' Soċjali ta' Malta.

DISTRETT NRU.

12 - BUS SHELTER

L-ONOR.

NOEL FARRUGIA staqsa lill-Ministru għat-Trasport u Komunikazzjoni: Jista' l-Ministru jara li ssir manutenzjoni tal-bus shelter tal-bliet u rħula tat-12-il Distrett?

Jekk fl-affermattiv, meta u fejn se jsiru x-xogħlijiet u meta se jitlestew?

ONOR.

ĊENSU GALEA: Jien infurmat li l-manutenzjoni tal-bus shelters issir skond il-ħtieġa u r-riżorsi finanzjari disponibbli.

Jien infurmat li tant qed ikun hemm vandaliżmu fil-bus shelters li mhux possibbli li fil- manutenzjoni u tiswija jitħejja programm.

Jekk l-Onor.

Interpellant jaf b'xi bus shelter partikolari li jeħtieġ manutenzjoni urġenti nitolbu jgħaddili l-informazzjoni biex tkun tista' tittieħed azzjoni.

PULIZIJA - LIĊENZJI TA' NEGOZJU

L-ONOR.

JOE CILIA staqsa lill-Ministru ta' l-Intern: Jista' l- Ministru jgħid kemm saru u ntlaqgħu talbiet (separatament) mill-1994 sa l- 1998, sena b'sena, biex negozji jbiddlu l-ġeneru tan-negozju tagħhom fil- liċenzji tal-pulizija?

Jista' l-Ministru jelenka l-proċedura meħtieġa ta' tali każijiet?

Kemm tieħu żmien, bħala average, talba simili biex tintlaqa'?

ONOR.

TONIO BORG: Ninsab infurmat li n-numru ta' applikazzjonijiet għal- bdil tal-genere ta' negozju fil-liċenzja maħruġa mill-Pulizija li saru fis- snin 1994, 1995, 1996, 1997, u 1998, kien ta' 54, 73, 57, 73 u 62 rispettivament, filwaqt li fl-istess snin in-numru ta' applikazzjonijiet milqugħa kien ta' 51, 40, 39, 46 u 48 rispettivament.

Ninsab infurmat ukoll illi biex isir bdil fil-genere ta' liċenzja ta' negozju trid timtela applikazzjoni fl-Uffiċċju tal-Liċenzji, fid-Depot tal- Pulizija, il-Furjana.

Ma' l-applikazzjoni jridu jiġu preżentati l-kopja ta' liċenzja jew liċenzji eżistenti flimkien ma' l-irċevuta ta' ħlas valida għas-sena kurrenti li fiha jintalab il-bdil tal-genere ta' negozju kif ukoll clearance jew permess mill-Awtorita' ta' l-Ippjanar u dokumenti oħra skond il-genere tal-liċenzja.

L-applikazzjoni mbagħad tiġi riferuta lid- dipartimenti konċernati skond il-genere tal-liċenzja.

Wara li l- applikazzjoni tkun ġiet ikklerjata (no objections) mid-dipartimenti din tintbagħat fid-distrett tal-Pulizija tal-lokal biex tinħareġ il-liċenzja.

Qabel ma jsir it-trasferiment, jista' jkun il-każ li jkun meħtieġ li jintalab il-kunsens tal-ġirien li joqogħdu f'distanza ta' 20 metru mill- post tan-negozju.

Jekk ikun hemm oġġezzjonijiet mill-ġirien, l- applikazzjoni tiġi referuta lill-Bord tal-Pariri dwar Liċenzji tal-Pulizija u f'dan il-każ l-ipproċessar ta' l-applikazzjoni jitwaqqaf sakemm il-bord jisma' l-ilmenti u jagħti l-pariri tiegħu.

Fil-każ li l-bord ikun tal- parir li l-liċenzja ma tingħatax, l-applikant jista' jagħmel appell quddiem it-Tribunal ta' l-Appelli dwar Liċenzji tal-Pulizija.

Għalhekk l-Onor.

Interpellant jifhem li mhux possibli li jingħata żmien definit li jittieħed biex isir trasferiment ta' liċenzja ta' negozju.

METCO - CHAIRMAN

L-ONOR.

LEO BRINCAT staqsa lill-Ministru għas-Servizzi Ekonomiċi: Jista' l-Ministru jgħid meta temm il-ħatra tiegħu ċ-chairman tal-METCO?

Min inħatar minfloku u meta?

ONOR.

JOSEF BONNICI: Iċ-chairman tal-METCO temm il-ħatra tiegħu b'effett mis-26 ta' Frar 1999.

Iċ-chairman il-ġdid għadu ma nħatarx.

KORPORAZZJONIJIET/AĠENZIJI - BOARDS

L-ONOR.

LEO BRINCAT staqsa lill-Ministru għas-Servizzi Ekonomiċi: Jista' l-Ministru jgħid liema boards ta' korporazzjonijiet jew aġenziji tal-gvern inħatru matul ix-xahar ta' Frar?

Minn min huma komposti?

ONOR.

JOSEF BONNICI: Matul ix-xahar ta' Frar ġie appuntat il-board tad- diretturi tal-Maltapost plc.

Dan huwa kompost miċ-Chairman, is-Sur Frank Dimech, u mid-diretturi s-Sinjuri Anthony Debono, Paula Ganado, Dr. Joseph P. Farrugia, Joseph Farrugia, George Gatt u Tony Meilaq.

SERVIZZI EKONOMIĊI - KONSULENT

L-ONOR.

LEO BRINCAT staqsa lill-Ministru għas-Servizzi Ekonomiċi: Jikkonferma l-Ministru li konsulent tal-ministeru tiegħu qed iservi wkoll ta' deputy chairman ta' l-MDC?

Jekk iva, x'inhuwa il-ħlas li qed jieħu miż- żewġ karigi?

Billi huwa mifhum li din il-persuna taħdem wkoll fis-settur privat, kemm hi obbligata li tqatta' ħin fil-ġimgħa fil-ministeru?

ONOR.

JOSEF BONNICI: Il-persuna li għaliha qed jirreferi l-Onor.

Interpellant kienet konsulent fil-ministeru tiegħi bejn il-15 ta' Settembru, 1998 u l-31 ta' Diċembru, 1998.

Fil-preżent din il-persuna qed tirċievi remunerazzjoni ta' Lm1,500 fis-sena, kif jirċievu d-diretturi l-oħra ta' l-MDC.

Naturalment la d-deputat chairman ta' l-MDC m'huwiex konsulent fil-ministeru m'għandu l-ebda obbligu li jagħmel xi ħin fil- ministeru.

SWATAR - ST MARTINS' COLLEGE

L-ONOR.

LEO BRINCAT staqsa lill-Ministru ta' l-Edukazzjoni: Jista' l-Ministru ġentilment jintervjeni mad-diriġenti ta' St Martins' College fis-Swatar billi, minkejja rappreżentazzjonijiet li saru mir- residenti, għad hemm inkonvenjent kbir għal dawn ta' l-aħħar minħabba l- ispotlights qawwija li jkun hemm jixgħelu filgħaxija fid-direzzjoni tad- djar residenzjali?

ONOR.

LOUIS GALEA: Filwaqt li l-materja strettament ma tirrigwardjax lill-ministeru tiegħi, tlabt lid-direttur konċernat jistaqsi lid-diriġenti ta' l-iskola msemmija għar-reazzjoni tagħhom.

SAN GWANN - 32D, BLOCK 8, OAK STREET

L-ONOR.

LEO BRINCAT staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jikkonferma jekk il-fond 32D, Block 8, Oak Street, San Ġwann, huwiex preżentement okkupat mill- inkwilin?

Jista' jinvestiga rapporti li wasluli li dan m'huwiex il-każ u li l-fond jista' jkun qed jintuża għal skopijiet oħra apparti minn dawk residenzjali?

Dan qed isir fuq diversi ilmenti li wasluli minn residenti ta' l-istess block.

ONOR.

LAWRENCE GONZI: Jien infurmat illi l-fond indikat hu mikri lill- persuna li bħalissa tinsab miżmuma b'arrest.

Id-dipartiment għandu informazzjoni bil-miktub mid-direttur tal-Ħabs li l-kerrej jaf bil-membri tal-familja li qed jidħlu fil-post u dan qed jagħmluh bil-permess tiegħu.

TASK FORCE TAL-GVERN - TERMS OF REFERENCE

L-ONOR.

LEO BRINCAT staqsa lill-Ministru tal-Finanzi: Jista' l- Ministru jippubblika it-terms of reference speċifiċi li ngħataw il-membri tal-privatisation task force tal-gvern?

X'remunerazzjoni se jkollhom dawn il-persuni?

Għal kemm żmien tgħodd il-ħatra tagħhom/ Wara r-reazzjoni negattiva li kien hemm mill-GWU, mill-oppożizzjoni u minn diversi setturi ta' l-opinjoni pubblika u ta' l-istampa lokali (mhux Laburista) dwar dan, iħossx l-Ministru li jista' jkun hemm konflitt ta' interess f'dan kollu?

ONOR.

JOHN DALLI: L-informazzjoni mitluba tpoġġiet fuq il-Mejda tal- Kamra iktar kmieni f'din is-Seduta.

Il-membri ta' din it-task force huma maħtura għal sena u ma jirċievu ebda remunerazzjoni.

L-issue tal-conflict of interest ġiet diskussa ma' kull membru tal-bord li ġej mis-settur privat qabel ma ġew appuntati.

B'riżultat ta' dawn id- diskussjonijiet, wieħed mill-persuni li kienu nvitati biex joqgħod fuq il- bord m'aċċettax minħabba possibbilta' ta' konflitt ta' interess.

BIRKIRKARA - TRIQ IL-VAGUNI

L-ONOR.

MICHAEL ASCIAK staqsa lill-Ministru għat-Trasport u Komunikazzjoni: Jista' l-Ministru jikkonsidra li l-kisi bit-tarmac ta' Triq il-Vaguni, Birkirkara, tiġi nkluża bħala parti mill-proġett ta' Psaila Street, Birkirkara?

ONOR.

ĊENSU GALEA: Għaddejt is-suġġeriment ta' l-Onor.

Interpellant lid-Dipartiment tat-Toroq biex jiġi kkunsidrat.

ARTIJIET - BIRGU

L-ONOR.

RITA LAW staqsiet lill-Ministru ta' l-Intern: Jista' l- Ministru jpoġġi kopja tal-kuntratti, konvenju jew pjanti relattivi fuq il- Mejda tal-Kamra, li qed jiġu mħejjija bejn il-konsorzju u l-gvern fuq l-art li tinsab fil-Birgu?

ONOR.

TONIO BORG: Il-proġett li qed tirreferi għalih l-Onor.

Interpellanti jaqa' taħt il-Ministeru għall-Ambjent u għalhekk nitlob lill- Onor. Interpellanti tirreferi din il-mistoqsija lill-ministru konċernat.

PROPRJETA' TAL-GVERN - KIRI MINN MEMBRI PARLAMENTARI

L-ONOR.

JASON AZZOPARDI staqsa lill-Ministru ta' l-Intern: Jista' l-Ministru jgħid min huma l-Membri ta' din il-Kamra li f'isimhom jew f'isem ir-raġel jew il-mara tagħhom jew f'isem it-tfal jew permezz ta' kumpannija kontrollata minnhom qegħdin jikru proprjeta' mingħand il-gvern jew mingħand aġenziji jew kumpanniji tal-gvern?

Jista' l-Ministru jipprovdi lista ta' din il-proprjeta'?

ONOR.

TONIO BORG: Tweġiba tingħata f'xi seduta oħra.

DIPARTIMENT TA' L-AMBJENT - TECHNICAL OFFICERS

L-ONOR.

FRANCIS AGIUS staqsa lill-Ministru għall-Ambjent: Jista' l-Ministru jagħti rendikont tax-xogħol li sar matul dawn l-aħħar sentejn mit-technical officers fid-Diviżjoni tad-Dipartiment ta' l-Ambjent magħrufa bħala Ospizio?

ONOR.

FRANCIS ZAMMIT DIMECH: Ninsab infurmat li t-technical officers li qiegħed jirreferi għalihom l-Onor.

Interpellant jagħmlu parti mis-Sezzjoni tar-Regolamenti Ġodda għall-Bini.

F'dawn l-aħħar sentejn dawn in-nies ħadu ħsieb jiġbru l-informazzjoni meħtieġa dwar ir-regolamenti tal-bini li għandna Malta, kif ukoll informazzjoni oħra li tirrigwardja regolamenti simili ta' pajjiżi barranin u taw l-għajnuna tagħhom biex ġie preparat l-abbozz ta' liġi ġdid kif ukoll dokumenti ta' gwida (practical guidance documents) għal ma' dawn ir- regolamenti ġodda.

GĦAJN TUFFIEĦA - PARKING SPACE

L-ONOR.

MICHAEL BONNICI staqsa lill-Ministru għall-Ambjent: Jista' l-Ministru jikkonsidra b'mod spedit il-pożizzjoni ta' parking ta' karozzi fl-inħawi ta' Għajn Tuffieħa 'l fuq mill-bajja?

Jikkonsidra li bi ftit landscaping jista' jinħoloq numru konsiderevoli ta' parking f'post hekk frekwentat mill-poplu Malti partikolarment fil- ħdud?

Jikkonsidra l-Ministru li dan ix-xogħol jibda mill-aktar fis ħalli għax-xhur tas-sajf ma jkunx hemm dik il-konfużjoni ta' traffiku f'bajja hekk popolari?

ONOR.

FRANCIS ZAMMIT DIMECH: Nitlob lill-Onor.

Interpellant jagħmel din il-mistoqsija lill-ministru konċernat.

MDC - SPACE AREA

L-ONOR.

MICHAEL BONNICI staqsa lill-Ministru għas-Servizzi Ekonomiċi: Jista' l-Ministru jpoġġi fuq il-Mejda tal-Kamra s-sitwazzjoni ta' l-availability space area li għandha f'idejha l-MDC għal skop ta' ħażna jew operat industrijali?

X'inhi l-pożizzjoni attwali ta' Ħal-Far vis-a-vis l-MDC?

Għaliex postijiet f'Ħal Far jinsabu mitluqa u abbandunati meta jistgħu jintużaw b'mod ekonomiku aħjar?

Liema minn din l-area f'Ħal Far hija taħt ir- responsabbilta' ta' l-MDC?

ONOR.

JOSEF BONNICI: L-availability space area tinbidel minn żmien għal żmien.

250-500 1000-1500 2000-3000 UFFIĊINI

Malta 4 1 3 4 Għawdex 1 - - 3

Ser ikun hemm ukoll 38 fabbrika ta' 100 metru kwadru ġewwa Malta li ser ikunu amministrati mill-IPSE bħala business incubation units.

Fil-preżent l-MDC għandha wkoll numru ta' fabbriki vojta li huma allokati lill-investituri ġodda.

F'xi fabbriki minn dawn qed isir xogħol ta' refurbishing biex dawn il-fabbriki jibdew joperaw.

Dwar it-tieni parti tal-mistoqsija nixtieq ninforma lill-Onor.

Interpellant li fil-Qasam Industrijali ta' Ħal-Far m'hemmx postijiet tal- MDC li huma abbandunati.

Hemm xi postijiet vojta li huma allokati jew earmarked fejn xogħol ta' refurbishment qed isir jew mistenni jibda dalwaqt mill-MDC jew mill-okkupant innifsu.

Xi wħud minn dawn il-postijiet ġew lura f'idejn l-MDC wara proċeduri li ttieħdu fix-xhur li għaddew.

L-MDC għandha post ġewwa Ħal Far li tużah bħala maħżen.

L-area li hija amministrata mill-MDC ġewwa Ħal Far hija dik li għaddiet għand il- korporazzjoni permezz ta' l-Avviż Legali Numru 67 ta' l-1993.

PULIZIJA - NUMRI TAL-BIBIEN

L-ONOR.

MICHAEL BONNICI staqsa lill-Ministru ta' l-Intern: Jista' l-Ministru jinformana meta hemm il-ħsieb li jingħataw in-numri l- bibien fid-diversi toroq ta' Ħal Qormi, partikolarment Triq il-Proża?

ONOR.

TONIO BORG: Is-suġġett tal-mistoqsija jaqa' taħt il-Ministeru għall-Ambjent u għalhekk nitlob lill-Onor.

Interpellant jirreferi din il- mistoqsija lill-ministru konċernat.

BICAL

L-ONOR.

MICHAEL BONNICI staqsa lill-Ministru tal-Finanzi: Jista' l-Ministru jagħti tagħrif dettaljat lill-Kamra dwar il-pożizzjoni ta' l- assi ta' l-ex-BICAL u fiex waslet il-pożizzjoni ta' dawk li għandhom l- interess fil-flus li kienu ddepożitaw?

Meta se jsir xi pagament lid- depożitanti?

ONOR.

JOHN DALLI: Peres li għad hemm ħafna pendenzi f`kawżi li għad iridu jiġu deċiżi mill-qorti, mhux possibli li għalissa jingħataw dettalji dwar il-pożizzjoni ta' l-assi tal-BICAL.

Qegħdin isiru arranġamenti biex jingħata pagament lid-depożitanti matul din is-sena.

ENEMALTA - BORMLA - DAWL FIT-TOROQ

L-ONOR.

RITA LAW staqsiet lill-Ministru għas-Servizzi Ekonomiċi: Jista' l-Ministru jgħid kif fi Triq San Mark u f'Irish Street f'Bormla ma sarux lampi?

Peress li dawn ġew rapportati kemm-il darba u għadu ma sar xejn, jista' l-Ministru jara għalfejn dan id-dewmien peress li r-residenti ta' dawn it-toroq huma anzjani u għandhom ħafna taraġ?

ONOR.

JOSEF BONNICI: Ma jirriżultax li hemm pendenti talbiet għal lampi ġodda fit-toroq imsemmija.

Rigward ħsarat, il-manutenzjoni meħtieġa saret fl-10 ta' Marzu, 1999.

FREEPORT - IMPJEGATI

L-ONOR.

RITA LAW staqsiet lill-Ministru għas-Servizzi Ekonomiċi: Jista' l-Ministru jgħid x'kienet ir-raġuni li interviews li kellhom isiru biex jidħlu nies fil-Freeport f'Marzu, 1999 tħassru?

Kemm kien hemm ħsieb li jidħlu ħaddiema?

ONOR.

JOSEF BONNICI: Ninforma lill-Onor.

Interpellant li l-intervisti li għalihom qed jirreferi ma ġewx imħassra iżda posposti.

Ma naħsibx li f'dan l-istadju wieħed għandu jagħti dettalji dwar numru ta' ħaddiema meħtieġa.

BIRGU - FUQ TAL-HAWLI - ALLOKAZZJONI TA' POST

L-ONOR.

RITA LAW staqsiet lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid il-post Flat 2 Blk 7 Triq Tal-Ħawli, Birgu li ġie battal minn żewġ anzjani li mietu snin ilu, minn min ġie okkupat?

Kif jista' jispjega l-Ministru li dan l-aħħar kien hemm xi persuni oħra jabitaw f'dan il-flat?

ONOR.

LAWRENCE GONZI: Jien infurmat illi fl-estate f'tal-Ħawli, l-Birgu, ma hemm l-ebda blokk bin-numru 7.

AMBAXXATURI MALTIN

L-ONOR.

GEORGE VELLA staqsa lill-Viċi Prim Ministru u Ministru għall-Affarijiet Barranin: Jista' l-Viċi Prim Ministru jinformana b'mod uffiċjali (minflok ikollna noqogħdu fuq informazzjoni mill-gazzetti) min huma l-persuni li ġew maħtura ambaxxaturi ta' pajjiżna f'pajjiżi oħra?

Min huma dawk li se jinbidlilhom posthom u min huma dawk li għalihom il-gvern Malti qiegħed jistenna l-agreement dwarhom minn gvernijiet barranin?

ONOR.

GUIDO DE MARCO: Kif jaf tajjeb l-Onor.

Interpellant, il-ġurnali fir-rapporti tagħhom sikwit ikollhom informazzjoni skorretta, kemm f'partijiet kif ukoll fit-totalita, ta' l-artikoli li jippublikaw.

Għalhekk mhux għaqli li wieħed joqgħod fuq informazzjoni ta' ġurnali bħala waħda uffiċjali.

Rigward it-tieni domanda, l-Onor.

Interpellant jaf tajjeb li mhux korret li l-ministeru jiżvela l-ismijiet ta' min ikun nominat ambaxxatur qabel ma l-gvern konċernat jagħti l-agreement tiegħu.

Irrid iżda nżid illi ma' l- ismijiet li semmejt fir-risposta għall-mistoqsija parlamentari numru 4616 illum hemm ukoll dak ta' Dr. Joe Cassar li se jieħu l-kariga ta' Ambaxxatur ta' Malta għall-Italja f'nofs April.

PA - KUNSILLI LOKALI

L-ONOR.

CARMELO ABELA staqsa lill-Ministru ta' l-Intern: Jista' l-Ministru jgħid xi tkun ir-raġuni li l-Awtorita' ta' l-Ippjanar idumu ħafna sabiex jagħtu risposta lil xi kunsill lokali u dan anke fid-dawl tat- tweġiba mogħtija għall-mistoqsija parlamentari numru 5023?

ONOR.

TONIO BORG: Ninsab infurmat li normalment l-Awtorita' ta' l- Ippjanar ma ddumx ma tagħti tweġiba.

Għar-rigward tar-referenza magħmula għat-tweġiba tal-mistoqsija parlamentari numrru 5023, ninsab infurmat li l-aħħar korrispondenza dwar il- każ kienet ittra mill-kunsill bid-data tal-21 ta' Awissu, 1998, li t- tweġiba għaliha ngħatat fl-1 ta' Settembru, 1998.

Mat-tweġiba ntbagħat ukoll kopja tal-permess bil-kundizzjonijiet imposti maħruġ mill-Awtorita' ta' l-Ippjanar fis-27 ta' Lulju, 1998.

Il-faċċata ta' Villa De Fremaux m'għandiex titwaqqa'.

SKEJJEL - SKRIVANI

L-ONOR.

CARMELO ABELA staqsa lill-Ministru ta' l-Edukazzjoni: Jista' l-Ministru jgħid jekk iż-żmien ta' l-għeluq tas-sejħa għal skrivani part-time għall-erba' skejjel li saret dan l-aħħar, ġiex imġedded?

Jekk iva, x'kienet ir-raġuni?

ONOR.

LOUIS GALEA: Jien informat li s-sejħa għall-applikazzjonijiet għall-ingaġġ ta' part-time clerks kienet tagħlaq fl-24 ta' Frar, 1999.

Din id-data ġiet estiża sat-Tnejn l-1 ta' Marzu, 1999, wara li ġie avżat fil-Gazzetta tal-Gvern, li l-iskola ta' l-Imtarfa, oriġinarjament reklamata bħala dik tal-Primarja, kellha fil-fatt tkun dik tas-sekondarja tas-subien, Sir Temi Zammit.

PA - PA 5111/95

L-ONOR.

CARMELO ABELA staqsa lill-Ministru ta' l-Intern: Jista' l-Ministru jgħid bħala informazzjoni fiex tinsab l-applikazzjoni numru PA 5111/95?

Veru li l-permess li kien inħarreġ inżamm?

Jekk hu hekk, x'inhi r- raġuni li x-xogħol f'dan il-post baqa' sejjer?

X'għamlet l-Awtorita' ta' l-Ippjanar sabiex tiġi osservata l-liġi?

ONOR.

TONIO BORG: Ninsab informat li l-applikazzjoni PA 5111/95 kienet ġiet approvata fl-24 ta' Ġunju, 1998 u l-permess inħareġ fis-27 ta' Lulju, 1998.

Fil-11 ta' Awissu 1998 l-Awtorita' rċeviet Appeal Against Conditions tal-permess, liema appell għadu pendenti.

Ninsab informat ukoll li l-permess maħruġ fl-ebda żmien ma ġie rtirat iżda nħareġ Stop Notice.

L-Awtorita' qiegħda tispezzjona s-sit in kwestjoni sabiex tassigura li l- kondizzjonijiet tal-permess jiġu osservati.

DIPARTIMENT TA' L-ARTIJIET - ALLOKAZZJONI TA' POST

L-ONOR.

RITA LAW staqsiet lill-Ministru ta' l-Intern: Jista' l- Ministru jwieġeb il-mistoqsija parlamentari numru 5262 li oriġinarjament kienet saret lill-Ministru għas-Servizzi Ekonomiċi u ċioe', jista' jgħid lil min se jiġi allokat il-post numru 126, Archbishop Street, Valletta, peress li hemm ħafna għaqdiet li jixtiequ jikruh?

Tista' tittieħed deċiżjoni malajr?

Jekk diġa' ġie f'arranġamenti, lil min ġie allokat?

ONOR.

TONIO BORG: Ninsab infurmat li l-fond li qed tirreferi għalih l- Onor. Interpellanti għadu ma ġiex allokat.

Iċ-ċwievet għadhom f'idejn id- Dipartiment ta' l-Estate Management li qed jara kif ikun l-aħjar mod li jiddisponi minn dan il-fond.

CCTV - KONTROLL TAS-SEWQAN

L-ONOR.

JOE CILIA staqsa lill-Ministru ta' l-Intern: Jista' l- Ministru jgħid x'inhuma l-pjani tal-gvern rigward l-introduzzjoni ta'cameras u tagħmir ieħor li jiġbdu r-ritratti u jirrekordjaw l-ispeed tal- karozzi magħrufa bħala CCTV biex ikun hawn kontroll u sewqan aħjar fit- toroq?

Jista' l-Ministru jwieġeb din il-mistoqsija li hija ripetizzjoni tal- mistoqsija parlamentari numru 5018 li għamilt lill-Ministru għat-Trasport u Komunikazzjoni u li rriferini għalik?

ONOR.

TONIO BORG: Ninsab infurmat illi l-Pulizija qed tikkunsidra attivament ix-xiri ta' l-apparat li rrefera għalih l-Onor.

Interpellant wara li l-vot kapitali tal-Pulizija għas-sena kurrenti żdied bi 40% fl- aħħar budget.

ETC - INSPECTORS

L-ONOR.

JOE CILIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jikkonferma li wieħed mill- inspectors ta' l-ETC li kienu qed jiġu nvestigati dwar abbużi fi dmirijiethom riċentement ingħata promotion?

Fuq liema kriterji ngħatat din il-promotion?

ONOR.

LAWRENCE GONZI: Jiena nfurmat illi l-ETC għamlet sejha interna għall-postijiet vakanti ta' senior clerk li għaliha applikaw diversi ħaddiema tal-korporazzjoni stess.

Ninsab infurmat ukoll illi twaqqaf bord ta' l-għażla li kien kompost minn Mario Xuereb, General Services Division; Felix Borg, Training Services Division; u Charles Cassar, Human Resources and Administration li ntervistaw lil kull min applika, liema bord għamel ir- rakmandazzjonijiet tiegħu b'mod unanimu.

Dawn ir-rakmandazzjonijiet ġew aċċettati miċ-chief executive u jinkludu persuna li qabel kienet spettur.

ETC - KORSIJIET

L-ONOR.

JOE CILIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid x'korsijiet qed isiru mill-ETC biex jgħinu negozjanti żgħar imexxu aħjar in-negozju tagħhom?

Liema huma?

Kemm qed jattendu għal kull kors?

Dawn il-korsijiet isiru f'ħinijiet addattati għal dawn in-nies?

Meta ġie ntrodott kull kors mill- ETC?

ONOR.

LAWRENCE GONZI: Il-Korporazzjoni tax-Xogħol u t-Taħriġ s'issa torganizza sitt korsijiet fil-qasam tat-tmexxija ta' negozji żgħar.

Dawn huma:

Kif tibda negozju Servizzi t'għajnuna għan-negozju Kif tmexxi l-finanzi Kif tmexxi l-ħaddiema Kif tmexxi s-swieq Kif torganizza x-xogħol

Fi Frar li għadda kien hemm kors wieħed għaddej dwar 'Kif tibda negozju' li għalih attendew seba' persuni.

Il-korsijiet isiru wara nofsinhar jew filgħaxija biex ikun faċli għall- applikanti biex jattendu.

Dawn il-korsijiet issa ilhom isiru għal diversi snin.

Bil-għan li l-korporazzjoni tħajjar aktar negozjanti jattendu, saru arranġamenti ma' diversi kunsilli lokali biex il-korsijiet isiru fuq bażi lokali, kemm il-darba jkun hemm biżżejjed applikanti li jiġġustifikaw dan.

ETC - REĠISTRAZZJONI GĦAX-XOGĦOL

L-ONOR.

JOE CILIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid kemm hemm persuni jirreġistraw għax-xogħol bħalissa li qegħdin jieħdu korsijiet immedjati mill-ETC f'xogħol ta' mastrudaxxa?

ONOR.

LAWRENCE GONZI: Fi Frar kien hemm 17-il persuna li qed jirreġistraw għax-xogħol li parti mit-taħriġ tagħhom kien jinkludi xogħol ta' l-injam.

TOROQ - ESPERTI ĠERMANIŻI

L-ONOR.

JOE CILIA staqsa lill-Ministru għat-Trasport u Komunikazzjoni: Jista' l-Ministru jpoġġi fuq il-Mejda tal-Kamra r- rapport magħmul mill-esperti Ġermaniżi GTZ dwar l-istat tat-toroq f'pajjiżna?

Jista' l-Ministru jgħid liema partijiet mill-istess rapport huwa maħsub li jkunu addattati mill-gvern tal-ġurnata u minn meta?

ONOR.

ĊENSU GALEA: L-informazzjoni mitluba tpoġġiet fuq il-Mejda tal- Kamra iktar kmieni f'din is-Seduta.

Dwar it-tieni parti tad-domanda għad fadal iktar xogħol x'isir qabel ma jiġi deċiż liema partijiet ser jiġu adattati u meta, għalkemm il-parti dwar il-kwalita' tax-xogħol u kontroll tiegħu diġa' qed tiġi applikata.

SAĦĦA - KAROZZI

L-ONOR.

MICHAEL FARRUGIA staqsa lill-Ministru tas-Saħħa: Jista' l-Ministru jgħid kemm intuża petrol għall-karozza Nru. DBB 702 tad- Dipartiment tas-Saħħa bejn Ottubru, 1998 u l-aħħar ta' Frar, 1999?

ONOR.

LOUIS DEGUARA: Ninforma lill-Onor.

Interpellant li l-ammont ta' petrol li ntuża għall-karozza Nru. DBB 702 bejn Ottubru, 1998 u Frar, 1999 kien jammonta għal 596.40 litri, li jlaħħaq is-somma ta' Lm214.48.

SAĦĦA - PAZJENTI B'MARD MENTRALI

L-ONOR.

MICHAEL FARRUGIA staqsa lill-Ministru tas-Saħħa: Peress li fi żmien gvern preċedenti kienu bdew diskussjonijiet bejn il-gvern u l- Knisja biex isir użu minn proprjeta' li hi tal-Knisja f'post ċentrali f'Malta ħalli jintuża bħala tarġa oħra biex pazjenti b'mard mentali jiġu riabilitati u ntegrati lura fis-soċjeta', jista' l-Ministru jgħid fiex waslu dawn id-diskussjonijiet?

ONOR.

LOUIS DEGUARA: Ninforma lill-Onor.

Interpellant li tlestew policy paper u pjan ta' azzjoni maqbula bejn rappreżentanti tal-gvern u tal- Knisja.

Qabel ma wieħed jimxi għall-implimentazzjoni qed nistennew li l- awtoritajiet rispettivi japprovaw il-policy paper u l-pjan ta' azzjoni biex nimxu lejn time table ta' implimentazzjoni.

SAĦĦA - ACUTE INTEGRATED ADMISSION WARD

L-ONOR.

MICHAEL FARRUGIA staqsa lill-Ministru tas-Saħħa: Billi qed jinħass il-bżonn li tinfetaħ fi żmien kemm jista' jkun qasir l-acute integrated admission ward maġemb il-FW6 ħalli jittaffew il-problemi ta' l- Admission Ward 2 (irġiel) li għandha numru aktar milli suppost ta' pazjenti, jista' l-Ministru jgħid meta mistennija li tinfetaħ l-Acute Integrated Admission Ward?

ONOR.

LOUIS DEGUARA: Ninforma lill-Onor.

Interpellant li tlestiet il- medical brief ta' unit integrat akut u bħalissa qed isiru diskussjonijiet biex jiġu determinati l-linji.

Għadu għalhekk ftit prematur li wieħed jikkommetti ruħu dwar dati.

ETC - LOCAL WARDENS

L-ONOR.

MICHAEL FARRUGIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid x'inhi r-raġuni li biex wieħed japplika għal course ta' local wardens organizzat mill-ETC intalab il-ħlas ta' Lm50?

ONOR.

LAWRENCE GONZI: Il-Korporazzjoni tax-Xogħol u t-Taħriġ qed titlob ħlas ta' Lm50 mingħand l-applikanti għall-kors ta' local wardens biex tkun tista' tiffinanzja parti mill-ispejjeż li daħlet għalihom biex torganizza dan il-kors.

Meta wieħed iqis il-kontenut tal-kors, il-kapaċitajiet ta' l- għalliema u s-sigħat involuti, wieħed jirrealizza li l-ħlas huwa baxx.

Persuni li qed jirreġistraw għax-xogħol ma ntalbux iħallsu l-Lm50.

SAĦĦA - SAHRA

L-ONOR.

MICHAEL FARRUGIA staqsa lill-Ministru tas-Saħħa: Jista' l-Ministru jagħti lista ta' individwi u l-grad tagħhom li qalgħu aktar minn Lm100 f'overtime fi Frar, 1999 fid-Dipartiment tas-Saħħa?

ONOR.

LOUIS DEGUARA: L-informazzjoni mitluba mill-Onor.

Interpellant qed tinġabar u tingħata risposta f'seduta oħra.

SAĦĦA - IMPJEGATI

L-ONOR.

MICHAEL FARRUGIA staqsa lill-Ministru tas-Saħħa: Jista' l-Ministru jirrispondi l-mistoqsija parlamentari tiegħi numru 4764?

ONOR.

Interpellant tpoġġiet fuq il-Mejda tal-Kamra iktar kmieni f'din is-Seduta.

LONDRA - KUMMISSARJU GĦOLI MALTI

L-ONOR.

CHRIS CARDONA staqsa lill-Viċi Prim Ministru u Ministru għall-Affarijiet Barranin: Jista' l-Viċi Prim Ministru jgħid meta kienet inxtrat il-karozza uffiċjali (I MLT) tal-Kummissarju Għoli Malti f'Londra qabel dik preżenti li ħarġet f'Ottubru, 1997?

Kemm kienet swiet?

X'kienu l-ispejjeż għal tiswija u manutenzjoni, sena b'sena, mindu nxtrat sakemm inbiegħet?

Kemm-il darba nsterqet?

X'kienu l-konsegwenzi fuq il-karozza u fuq il-Kummissjoni Għolja wara s-serq?

ONOR.

GUIDO DE MARCO: L-informazzjoni qed tinġabar u tingħata risposta f'xi seduta oħra.

LONDRA - KUMMISSARJU GĦOLI MALTI

L-ONOR.

CHRIS CARDONA staqsa lill-Viċi Prim Ministru u Ministru għall-Affarijiet Barranin: Jista' l-Viċi Prim Ministru jgħid kemm-il residenza uffiċjali kellu l-Kummissarju Għoli ta' Malta f'Londra mill-1987 sa l-1997?

Fejn kienu?

B'liema dati?

X'kien il-ħlas kull ġimgħa fir- rigward ta' kull waħda?

Għaliex sar it-tibdil u ċaqlieq?

Jeżistu nventarji tad-diversi residenzi uffiċjali?

Għaliex jekk jeżistu l- inventarji bid-dati, snin u referenza għal kull każ m'għandhomx jitpoġġew fuq il-Mejda tal-Kamra peress illi dawn jirrigwardaw direttament l- amministrazzjoni ta' flus il-poplu?

ONOR.

SEGRETARJI PERMANENTI - MOBILE PHONE

L-ONOR.

CHRIS CARDONA staqsa lill-Prim Ministru: Jista' l-Prim Ministru jgħid liema huma dawk is-segretarji permanenti li għandhom mobile phone?

X'inhi l-ħtieġa li jkollhom dan is-servizz?

ONOR.

EDDIE FENECH ADAMI: Ninsab infurmat li s-segretarju permanenti fl- uffiċċju tiegħi m'għandux mobile phone, pero is-segretarju permanenti fit- Taqsima tal-Ġustizzja għandu din il-faċilita' peress li jinqalgħu każi meta jkun hemm il-bżonn ta' konsultazzjoni urġenti miegħi jew mas- segretarju parlamentari fl-uffiċċju tiegħi barra l-ħin ta' l-uffiċċju.

Dawn il-konsultazzjonijiet jistgħu jkunu wkoll minn naħa tal-qorti, l- Avukat Ġenerali u, naturalment anke l-ministri.

Rigward is-segretarji permanenti f'ministeri oħra, nitlob lill-Onor.

Interpellant jiġbor l-informazzjoni mill-ministri individwalment.

BORMLA - PJAZZA STA.

MARGERITA

L-ONOR.

CHRIS AGIUS staqsa lill-Ministru għall-Ambjent: Jista' l- Ministru jpoġġi fuq il-Mejda tal-Kamra kopja tal-pjanti relatati mal- proġett ta' Pjazza Sta.

Margerita, Bormla?

ONOR.

FRANCIS ZAMMIT DIMECH: L-informazzjoni mitluba tpoġġiet fuq il- Mejda tal-Kamra iktar kmieni f'din is-Seduta.

BIRGU - HARRY STANGER SCHOOL

L-ONOR.

CHRIS AGIUS staqsa lill-Ministru għall-Ambjent: Jista' l- Ministru jgħid x'inhuma l-pjanijiet tal-gvern għall-post magħruf bħala Harry Stanger School fil-Birgu?

ONOR.

FRANCIS ZAMMIT DIMECH: Nitlob lill-Onor.

Interpellant jagħmel din il-mistoqsija lill-ministru konċernat.

BIRGU - BIEB IS-SULTAN

L-ONOR.

CHRIS AGIUS staqsa lill-Ministru ta' l-Edukazzjoni: Jista' l-Ministru jgħid x'inhuma l-pjanijiet tal-gvern għal Bieb is-Sultan fil-Birgu?

ONOR.

LOUIS GALEA: Jien informat li x-xogħol ta' restawr u manutenzjoni fuq is-swar tal-Kottonera m'huwiex ir-responsabbilta' tad-Dipartiment tal- Mużewijiet.

Dan ix-xogħol, inkluż dak fuq Bieb is-Sultan, il-Birgu, huwa responsabbilta' tal-Cottonera Rehabilitation Project.

DJAR - AKKOMODAZZJONI ALTERNATTIVA

L-ONOR.

CHRIS AGIUS staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid x'inhuma l- possibbilitajiet li l-familja li għandha file mad-Dipartiment għall- Akkomodazzjoni Soċjali bin-numru H 15467, tkun tista' tingħata post alternattiv għax qed tgħix f'żewġt ikmamar żgħar?

ONOR.

LAWRENCE GONZI: Jien infurmat illi l-applikazzjoni ndikata qed tiġi kkunsidrata flimkien ma' l-oħrajn kollha li hemm pendenti, u fid-dawl tan-numru limitat ta' postijiet li jkollu d-Dipartiment Għall- Akkomodazzjoni Soċjali.

SKEJJEL - BORMLA - G. DESPOTT

L-ONOR.

CHRIS AGIUS staqsa lill-Ministru ta' l-Edukazzjoni: Jista' l-Ministru jgħid jekk hijiex se ssir sejħa sabiex jimtela l-post li hemm vakant ta' librar fl-iskola G. Despott, f'Bormla?

ONOR.

LOUIS GALEA: Jien informat li ser tiġi segwita l-proċedura tas- soltu u dalwaqt ser toħroġ call for applications għal-librara.

Din hi proċedura annwali u l-ħatriet isiru fis-sena skolastika ta' wara.

BORMLA - TRIQ IL-PELLEGRINAĠĠ - BOZZA

L-ONOR.

CHRIS AGIUS staqsa lill-Ministru għas-Servizzi Ekonomiċi: Jista' l-Ministru jara li tissewwa bozza fi Triq il-Pellegrinaġġ, f'Bormla, li ilha ma tixgħel numru ta' ġimgħat?

ONOR.

JOSEF BONNICI: Jiena nfurmat li l-manutenzjoni meħtieġa saret fit- 12 ta' Marzu 1999.

SERVIZZ ĊIVILI - PENSJONI

L-ONOR.

CARMELO ABELA staqsa lill-Ministru tal-Finanzi: Peress li impjegati mal-gvern li huma ntitolati għall-pensjoni tat-Teżor malli jagħlqu l-61 sena qed ikollhom jistennew ix-xhur qabel ma tingħatalhom, jista' l-Ministru jindaga x'inhi l-kawża ta' dan id-dewmien?

Jista' l-Ministru jara li ma jkunx hemm iżjed dewmien fl-għoti ta' din il- pensjoni biex b'hekk tiġi evitata tbatija żejda lil dawn il-pensjonanti?

ONOR.

JOHN DALLI: Huwa minnu li bħalissa hemm xi xogħol lura fit-Taqsima tal-Pensjonijiet tad-Dipartiment tat-Teżor.

Ir-raġuni hija kemm mard fit- tul kif ukoll minħabba nuqqas ta' uffiċjali fit-taqsima u minħabba irtirar bil-pensjoni.

Qed isir sforz biex, kemm jista' jkun malajr, ix-xogħol pendenti jitlesta u l-pensjonanti jibdew jirċievu l-pensjoni fi żmien raġunevoli.

ĦAMRUN - TOROQ

L-ONOR.

JOSE' HERRERA staqsa lill-Ministru għall-Ambjent: B'riferenza għall-mistoqsija parlamentari tiegħi numru 3884 datata 19 ta' Jannar 1999 fejn il-Ministru rrifera għall-mistoqsija parlamentari numru 1758 fis-seduta 55, u b'riferenza għall-mistoqsija parlamentari oħra tiegħi numru 4006 fejn il-Ministru rrefera għall-mistoqsija parlamentari numru 705 datata 3 ta' Novembru, 1998 meta qal li l-isfaltar isir wara li jkun żgurat li s-servizzi tqiegħdu b'mod permanenti, jista' l-Ministru jispjega għaliex ma sarx ix-xogħol fi Pjazza 7 ta' Ġunju, Ħamrun meta s-servizzi ilhom li tqiegħdu?

ONOR.

FRANCIS ZAMMIT DIMECH: Nitlob lill-Onor.

Interpellant jagħmel din il-mistoqsija lill-ministru konċernat.

DJAR - APPARTAMENTI

L-ONOR.

JOSE' HERRERA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid jekk l-Awtorita' tad- Djar għadhiex interessata li tixtri l-blokk appartamenti li d-dettalji tagħhom qed nibgħathom separatament?

Jaf il-Ministru li kien ilhom għaddejjin diskussjonijiet għal żmien twil u kien ġie miftiehem it-tip ta' kumpens li se jingħata lir-residenti?

ONOR.

LAWRENCE GONZI: F'qasir żmien, l-Awtorita' tad-Djar ser toħroġ skema biex tinkoraġixxi sidien ta' proprjeta' immobbli tal-privat biex ibigħuha lill-Awtorita' tad-Djar taħt ir-regolarmenti u kundizzjonijiet li jiggarantixxu trasparenza u biex jiġi wżat l-istock ta' djar li sal-lum mhux okkupat.

Kull applikazzjoni tiġi ġġudikata fuq il-meritu tagħha.

DJAR - AKKOMODAZZJONI ALTERNATTIVA

L-ONOR.

JOSE' HERRERA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid meta l-persuna, li isimha qed jintbagħat separatament, se tiġi rikonoxxuta fil-fond fejn tirrisjedi?

Jaf il-Ministru li għalkemm din il-persuna daħlet f'dan il- fond biex ma tibqax fit-triq u sakemm tingħatalha akkomodazzjoni alternattiva dan qatt ma sar?

Jaf il-Ministru li jekk tiġi nforzata eviction order fil-konfront tagħha, din se terġa' tispiċċa fit-triq?

ONOR.

LAWRENCE GONZI: Mhix il-policy li persuni, li jkunu okkupaw postijiet illegalment billi użaw vjolenza, jiġu rikonoxxuti fil-post.

PIETA' - TINDIF TA' PJAZZA

L-ONOR.

JOSE' HERRERA staqsa lill-Ministru għall-Ambjent: Jista' l-Ministru jgħid min hu responsabbli għax-xogħol ta' tindif tal-pjazza tal- Housing Estate tal-Pieta' u meta se jsir dan ix-xogħol?

ONOR.

FRANCIS ZAMMIT DIMECH: Nirreferi l-Onor.

Interpellant għat- tweġiba li tajt għall-mistoqsija parlamentari numru 1560 (Seduta 15).

SAĦĦA - KAŻI TA' T.B.

L-ONOR.

CARMELO ABELA staqsa lill-Ministru tas-Saħħa: Jista' l- Ministru jgħid kemm kien hemm każi rapportati ta' T.B. minn Ottubru, 1998 sal-lum, xahar b'xahar?

ONOR.

LOUIS DEGUARA: Ninforma lill-Onor.

Interpellant li minn Ottubru 1998 sal-lum kellna disa' każi ta' T.B. Minn dawn sitt każi kienu T.B. Pulmonary u tlieta kienu T.B. Non-Pulmonary.

Xahar b'xahar dawn il-każi kienu mqassmin skond kif ġej:

XAHAR T.B. T.B. Pulmonary Non-Pulmonary --------------------------------------------------- Ottubru 1998 5 1 Novembru 1998 - 2 Diċembru 1998 1 - Jannar 1999 - - Frar 1999 - - Sa 10 ta' Marzu 1999 - - -------------------------------------------------- TOTAL 6 3 --------------------------------------------------

SKEJJEL - GĦAWDEX - LEZZJONIJIET TAL-MATEMATIKA

L-ONOR.

CARMELO BORG staqsa lill-Ministru ta' l-Edukazzjoni: Jista' l-Ministru jgħid: 1) jekk huwiex veru li fil-form VI ta' Għawdex il- lezzjonijiet tal-matematika tnaqqsu minn erbgħa għal tnejn fil-ġimgħa; 2) għal liema raġunijiet ġara dan; 3) minn meta tnaqqsu dawn il-lezzjonijiet?

ONOR.

LOUIS GALEA: Jien informat li lill-ebda klassi ma tnaqqsulha lezzjonijiet tal-Matematika fis-VI Form ta' Għawdex.

KOPERATTIVA GĦAWDXIJA - MEMBRI

L-ONOR.

CARMELO BORG staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid: 1) kemm ilu ma jitħallas imgħax fuq l-ishma lill-Membri tal-Koperattiva Għawdxija tal- Ħalib u Biedja; 2) għaliex m'huwiex jitħallas dan l-imgħax; u 3) jekk l- imgħax fuq l-ishma lill-Membri tal-Koperattiva Maltija tal-Ħalib qed jitħallas?

ONOR.

LAWRENCE GONZI: Ngħarraf lill-Onor.

Interpellant li:

Il-membri tal-Koperattiva Għawdxija tal-Ħalib u Biedja, illum imsejjħa GOZITANO, ilhom ma jitħallsu mgħax fuq l-isħma mill-1978.

Ir-raġuni għal dan, huwa li ftit sar profitt, u meta sar dan, mar biex jagħmel tajjeb għall-iżbilanċ fil-kont ta' qliegħ u telf tal-koperattiva.

Il-koperattiva m'għadx fadlilha membri li jissuplixxu l-ħalib peress li ġew reġistrati mal-Koperattiva Produtturi tal-Ħalib.

MMA - CHIEF EXECUTIVE

L-ONOR.

JOSE' HERRERA staqsa lill-Ministru għat-Trasport u Komunikazzjoni: Jista' l-Ministru jagħti spjegazzjoni tal-pożizzjoni ta' chief executive fl-Awtorita' Marittima, meta din il-pożizzjoni lanqas hija biss ikkontemplata fil-liġi ta' l-istess awtorita' u fejn hemm biss tlett diretturi eżekuttivi msemmija?

Ġaladarba m'hemmx din il-pożizzjoni msemmija, kif tista' tiġi ġustifikata paga ta' aktar minn Lm16,000 fis-sena apparti benefiċċji oħra?

ONOR.

ĊENSU GALEA: Jien infurmat li l-liġi ta' l-Awtorita' Marittima tipprovdi għall-ħolqien ta' erba' executive directors.

Iċ-chief executive huwa wkoll chief director.

Il-kariga ta' chief executive qiegħda fuq bażi indefinita.

Fir-rigward tar-remunerazzjoni, nirreferi lill-Onor.

Interpellant għar-risposta mogħtija fi Frar 1996 għall-mistoqsija parlamentari numru 31167 (Seba' Leġislatura).

Mill-1996 s'issa, iż-żiediet fir-remunerazzjoni bażika kienu jammontaw għall-Lm797.

MAĦFRIET PRESIDENZJALI

L-ONOR.

ADRIAN VASSALLO staqsa lill-Ministru ta' l-Intern: Jista' l-Ministru jgħid jekk il-gvern huwiex qed jikkonsidra maħfra jew amnestija lill-ħabsin mal-bdil tal-President u mal-wasla tas-sena 2000?

Jekk iva, min se jgawdi minn din il-maħfra jew amnestija?

ONOR.

TONIO BORG: Nirreferi lill-Onor.

Interpellant għat-tweġiba li tajt għall-mistoqsija parlamentari numru 4418 f'Seduta 68.

MALTA SHIPBUILDING - MANAGEMENT TEAM

L-ONOR.

ADRIAN VASSALLO staqsa lill-Ministru għas-Servizzi Ekonomiċi: Jista' l-Ministru jgħid jekk ġewx impjegati persuni fil- management team tal-Malta Shipbuilding mill-5 ta' Settembru 'l hawn?

Jekk iva, x'tip ta' xogħol jagħmlu u kemm qed jitħallsu kull wieħed?

ONOR.

JOSEF BONNICI: Mill-5 ta' Settembru 1998, ġew impjegati tlett uffiċjali maniġerjali fuq bażi ta' kuntratt definit għal tliet snin.

Dawn l-uffiċjali huma l-uffiċjal eżekuttiv ewlieni li għandu salarju ta' Lm26,000; l-uffiċjal eżekuttiv għar-riżorsi umani li għandu salarju ta' Lm18,000 u l-uffiċjal eżekuttiv għall-Finanzi li għandu salarju ta' Lm12,000 u Lm2,000 bħala rimborż ta' spejjeż.

Din l-iskala ta' salarji hija l-istess waħda li l-MIMCOL kienet iddiskutiet u rrakkmandat lill- amministrazzjoni preċedenti.

SPORTS - SPARAR BL-AIR GUNS

L-ONOR.

ADRIAN VASSALLO staqsa lill-Ministru ta' l-Edukazzjoni: Billi dan l-aħħar ġie mħabbar f'gazzetta lokali illi xi tiraturi Maltin se jieħdu sehem f'kompetizzjoni ta' sparar ta' l-air guns barra minn Malta, jista' l-Ministru jgħid fuq liema kriterji ġew magħżula, fejn sar it- training tagħhom, meta, jekk ħareġ, ħareġ il-permess biex jibda jsir sparar ġewwa ranges għal air gun shooting?

Meta ħareġ il-permess biex isir sparar fl-indoor range tal-Bidnija?

ONOR.

LOUIS GALEA: Dwar l-ewwel parti tad-domanda ma jirriżultalix li hu kompitu tiegħi li nara fuq liema kriterji jiġu magħżula kompetituri biex jieħdu sehem f'kompetizzjonijiet barra minn Malta u fejn sar it-training tagħhom.

Dwar it-tieni parti jien informat li l-ħruġ tal-permessi mhux responsabbilta' tal-Ministeru tiegħi u għalhekk l-Onor.

Kollega hu mistieden jagħmel il-mistoqsija tiegħu lill-ministru konċernat.

AIR GUN SHOOTING RANGES - LIĊENZJA

L-ONOR.

ADRIAN VASSALLO staqsa lill-Ministru ta' l-Intern: Fid- dawl ta' rapport li deher f'gazzetta lokali li tiraturi Maltin ġew magħżula biex jieħdu sehem f'kompetizzjoni barra minn Malta fuq dan l-isport, jista' l-Ministru jgħid kemm hawn ranges għal air gun shooting liċenzjati llum?

Meta nħareġ il-permess?

X'tip ta' permess irid ikollhom it-tiraturi biex jisparaw ġo dawn ir-ranges?

Kemm hawn persuni li għandhom il-permess meħtieġ?

Meta bdew jinħarġu l-permessi to fire an air gun?

Kemm hi l- liċenzja?

ONOR.

TONIO BORG: Ninsab infurmat li s'issa m'hawn ebda air weapons shooting range liċenzjata.

Ninsab infurmat ukoll li kemm il-kwestjoni tal-liċenzji ta' dawn it-tip ta' ranges kif ukoll dawk dwar l-armi wżati f'dan it-tip ta' sport qed jiġu kkunsidrati minn kumitat maħtur apposta biex jikkunsidra r-reviżjoni ta' l- ordinanza dwar l-armi.

REĠISTRU PUBBLIKU - PERSUNA BI BDIL TA' SESS

L-ONOR.

ADRIAN VASSALLO staqsa lill-Ministru ta' l-Intern: Fid- dawl tad-deċiżjoni meħuda mill-qrati Maltin dan l-aħħar fejn persuna li twieldet bħala tifel, issa li għamlet l-operazzjoni neċessarja u fiżikament mill-apparenza, minn barra, saret mara ġiet mogħtija l-permess biex tibdel isimha għal wieħed femminili u anke l-ID Card tgħid illi hija mara, jista' l-Ministru jgħid jekk din il-persuna jew xi ħadd simili issa titlob lill- gvern biex jitħalla jiżżewweġ hawn Malta, xi tkun il-pożizzjoni tal-gvern?

ONOR.

TONIO BORG: Nirreferi lill-Onor.

Interpellant għat-tieni parti tat- tweġiba li jien tajt għall-mistoqsija parlamentari numru 5083 f'Seduta 71.

PATROL BOATS - PATROLS

L-ONOR.

ADRIAN VASSALLO staqsa lill-Prim Ministru: Jista' l-Prim Ministru jgħid kemm saru patrols mill-patrol boats tat-tip Kondor f'dawn l- aħħar xahrejn?

Dan in-numru huwa "normali"?

ONOR.

EDDIE FENECH ADAMI: Jiena nfurmat li fil-perjodu indikat saru diversi patrols bil-Kondor boats.

Matul ix-xahar ta' Jannar kienet qiegħda ssir manutenzjoni urġenti fuq dan it-tip ta' inġenji u għaldaqstant ix- xogħol bihom kien minimu.

Is-sitwazzjoni reġgħet ġiet għan-normal b'effett mill-1 ta' Frar 1999.

ENEMALTA - XIRI TAŻ-ŻEJT

L-ONOR.

MICHAEL BONNICI staqsa lill-Ministru għas-Servizzi Ekonomiċi: Jista' l-Ministru jpoġġi fuq il-Mejda tal-Kamra l-agreement li għamel l-ex-chairman tal-Korporazzjoni Enemalta għax-xiri ta' żejt b'kuntratt għal sena?

Il-Bord tal-Korporazzjoni Enemalta kien jaf u approva dan l-agreement?

Jista' l-Ministru jgħid jekk kienx hemm xi salesman jew broker li rrakkmanda dan l-agreement u jekk iva, min kienet din il-persuna jew kumpannija?

Kemm tħallset senserija fuq dan l-agreement u min ħadha?

X'informazzjoni aktar jista'jagħti l-Ministru lill-poplu Maltin dwar dan l-agreement li se jiswa aktar minn 12m dollaru?

ONOR.

JOSEF BONNICI: L-informazzjoni mitluba.tpoġġiet fuq il-Mejda tal- Kamra iktar kmieni f'din is-Seduta.

Ma' din l-informazzjoni hemm inkluża dettalji dwar fixed price', floating price u l-ammont dovut għax-xahar ta' Frar, 1999.

Il-bord kien ta l-approvazzjoni biex iċ-chairman jinnegozja dawn il- kuntratti.

L-Enemalta ttrattat ma' bank barrani dwar dawn il-kuntratti.

Il-bank kien rappreżentat minn ditta ta' avukati f'Malta biex sar il-kuntratt, iżda n- negozjati dwar prezzijiet saru dirett mal-bank.

Il-korporazzjoni ma ħallset l-ebda senserija.

L-ammont ta' 12-il miljun dollaru huwa maħdum fuq il-prezzijiet ta' bħalissa.

Għalkemm il-ħlasijiet isiru kull xahar, l- ammont finali jkun magħruf biss meta tgħaddi s-sena kollha.

VALLETTA - SLUM CLEARANCE

L-ONOR.

JEAN PIERRE FARRUGIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid jekk hemmx il-ħsieb li jsir slum clearance project fi Triq San Patrizju, il-Belt, fejn hemm ħafna bini substandard li hu vojt?

ONOR.

LAWRENCE GONZI: Għalkemm huwa minnu li kif qed jgħid l-Onor.

Interpellant hemm diversi bini vojt u sub-standard fl-inħawi ta' Triq San Patrizju, il-Belt, m'hemmx ħsieb li l-proġett ta' slum clearance jiġi estiż f'dawn l-inħawi.

Fil-fatt apparti minn tliet proġetti li ilhom ippjanati diversi snin, qed jiġi osservat moratorju fuq proġetti ġodda l-Belt sakemm tiġi fformulata politika komprensiva b'enfasi aktar fuq riabilitazzjoni milli fuq twaqqiegħ u b'parteċipazzjoni tas-settur privat kif indikat fil- programm elettorali.

MARSA - COAL WHARF

L-ONOR.

JEAN PIERRE FARRUGIA staqsa lill-Ministru għat-Trasport u Komunikazzjoni: Jista' l-Ministru jgħid meta se jkun irranġat il- berthing site f'Coal Wharf, Ras Ħanżir, il-Marsa?

ONOR.

ĊENSU GALEA: Jien infurmat li l-Awtorita' Marittima għadha kemm temmet l-ewwel fażi fuq il-proġett ta' Coal Wharf` u ċioe' dak ta' tindif taż-żona ta' madwar.

L-Awtorita' Marittima issa se tikkonsidra x'inhuma l- aħjar miżuri li għandhom jittieħdu flimkien ma' l-ispiża neċessarja sabiex isiru x-xogħlijiet neċessarji fuq dan il-moll.

AWTORITA' TAD-DJAR - DJAR/APPARTAMENTI

L-ONOR.

JEAN PIERRE FARRUGIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid jekk hemmx il-ħsieb li l-Awtorita' tad-Djar toħroġ sejħa għal applikazzjonijiet għal djar/appartamenti bil-kera anke fil-każ ta' l-għarajjes fil-futur qrib?

Jekk fl-affermattiv, meta hu maħsub li jiġri dan?

ONOR.

LAWRENCE GONZI: Hu ppjanat li aktar tard din is-sena jinħarġu postijiet bil-kera.

Fil-każ ta' koppja għarajjes, sal-lum dawn setgħu japplikaw għall- postijiet b'bejgħ.

Madanakollu, fil-ħarġa li jmiss, il-possibilta' li koppja għarajjes jiġu allokati postijiet b'kera tkun kunsidrata.

DJAR - TQASSIM TA' DJAR

L-ONOR.

JEAN PIERRE FARRUGIA staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid kemm tqassmu djar fil-Furjana mill-aħħar Elezzjoni Ġenerali 'l hawn?

Kemm minnhom tqassmu lil evictees tas-slum clearance project fil-Furjana stess?

Hijiex tingħata xi priorita' lil dawn l-evictees?

ONOR.

LAWRENCE GONZI: Jien infurmat illi tul iż-żmien indikat fil- Furjana saru żewġ allokazzjonijiet.

Dan kien wara talba ta' bdil mill- inkwilini bejniethom

AIR MALTA - AIR HOSTESSES

L-ONOR.

JEAN PIERRE FARRUGIA staqsa lill-Ministru għas-Servizzi Ekonomiċi: Jista' l-Ministru jgħid jekk hemmx ħtieġa li jiġu mpjegati air hostesses ġodda mal-kumpannija Air Malta fiż-żmien li ġej?

Jekk fl- affermattiv, meta se toħroġ sejħa għall-applikazzjonijiet u x'se jkunu l- pre requisites għar-rigward ta' eta' u kwalifiki?

Meta daħlu l-aħħar full- time air hostesses?

Kemm daħlu u xi kwalifiki kellhom f'kull każ?

ONOR.

JOSEF BONNICI: Bħalma tagħmel kull sena, l-Air Malta bħalissa għaddejja bil-proċess ta' reklutaġġ ta' air hostesses fuq bażi temporanja biex tkun tista' tlaħħaq maż-żieda fit-traffiku matul ix-xhur tas-Sajf.

Għal dan il-għan saret talba lill-Korporazzjoni tax-Xogħol u Taħriġ u qegħdin isiru l-intervisti tal-kandidati mibgħuta mill-korporazzjoni.

Ġeneralment il-kwalifiki huma dawk li jintalbu s-soltu, jiġifieri eta' minima ta' 18-il sena u 5 passes fil-Livell Ordinarju jew Matsec.

L-aħħar ingaġġ ta' 15-il air hostess fuq bażi regolari sar fl-1 ta' Frar 1997.

Dawn l-air hostesses qabel kienu mpjegati fuq bażi part-time.

Il- kwalifiki mitluba meta sar dan l-ingaġġ kienu l-istess bħal dawk imsemmija aktar 'il fuq.

TARXIEN - TRIQ ID-DEJMA - PARKEĠĠ

L-ONOR.

FRANCIS AGIUS staqsa lill-Ministru ta' l-Intern: Jista' l-Ministru jara li ma jsirx parking bl-addoċċ fi Triq id-Dejma ġewwa Ħal Tarxien?

Jista' jintlaqa' s-suġġeriment li jsir parking fuq naħa waħda biss tat-triq?

ONOR.

TONIO BORG: Ninsab infurmat illi l-pulizija tad-distrett qed tieħu passi biex ma jitħallix isir parking bl-addoċċ fit-triq imsemmija, pero' għaddejt l-ilment lill-pulizija.

Dwar it-tieni parti tal-mistoqsija ninsab infurmat illi s-suġġeriment ta' l-Onor.

Interpellant ser ikun riferut lill- Bord tal-Kontroll tat-Traffiku.

XGĦAJRA - TRASPORT PUBBLIKU

L-ONOR.

FRANCIS AGIUS staqsa lill-Ministru għat-Trasport u Komunikazzjoni: Jista' l-Ministru jara li l-karozza tal-linja tinżel minn Triq ix-Xatt għal Duret ix-Xatt ġewwa x-Xgħajra?

ONOR.

ĊENSU GALEA: Għaddejt it-talba ta' l-Onor Interpellant għall- kunsiderazzjoni ta' l-Awtorita' dwar it-Trasport Pubbliku.

MEDIĊINI - PILLOLI TROLIGAZONE

L-ONOR.

FRANCIS AGIUS staqsa lill-Ministru tas-Saħħa: Jista' l- Ministru jgħid jekk il-pilloli Troligazone jistgħux jingħataw taħt l-iskeda numru ħamsa?

ONOR.

LOUIS DEGUARA: Jekk l-Onor.

Interpellant qed jirreferi għall- pilloli Troglitazone (u mhux Troligazone), id-Dipartiment tas-Saħħa jinsab infurmat li dawn il-mediċini ġew irtirati mis-suq minħabba ħsara li jġibu fil-fwied.

AGRIKOLTURA - ĦADDIEMA

L-ONOR.

RITA LAW staqsiet lill-Ministru għall-Agrikoltura u Sajd: Jista' l-Ministru jgħid kemm għandna ħaddiema jaħdmu fis-settur ta' l- agrikoltura full-time u part-time?

ONOR.

NINU ZAMMIT: Fis-settur ta' l-Agrikoltura u Sajd f'Settembru, 1998 kien hemm 2,582 ħaddiem full-time.

Skond iċ-ċensiment li sar f'Settembru 1991 fis-settur ta' l-agrikoltura kien hemm 21,418 part-timers.

PERIT MINTOFF - PROPRJETA' "TA' L-GĦARIX"

L-ONOR.

GAVIN GULIA staqsa lill-Ministru għall-Ambjent: Billi skond il-letter of intent tat-22 ta' Mejju, 1998 il-proprjeta' "Ta' l- Għarix" tal-Perit Mintoff kellha tiġi trasferita lill-gvern Malti, jista' l-Ministru jgħid x'qiegħed jistenna l-Gvern Nazzjonalista biex jieħu din il- proprjeta' fid-dawl tal-fatt li l-Gvern Nazzjonalista ħallas lill-Perit Mintoff Lm128,000 ftit ġimgħat wara l-Elezzjoni Ġenerali?

ONOR.

FRANCIS ZAMMIT DIMECH: It-trasferiment illi qed jirreferi għalih l- Onor. Interpellant ikun jista' jsir meta l-kundizzjonijiet l-oħra kollha indikati fl-istess letter of intent ikunu onorati.

L-ONOR.

GAVIN GULIA staqsa lill-Ministru ta' l-Intern: Jista' l- Ministru jgħid f'liema stadju waslu t-tħejjijiet sabiex il-proprjeta' "Ta' l-Għarix" tal-Perit Mintoff tiġi trasferita lill-gvern ta' Malta skond il- letter of intent tat-22 ta' Mejju, 1998?

ONOR.

TONIO BORG: It-trasferiment isir malli jsir il-ftehim finali dwar din il-kwestjoni.

INDUSTRIAL RELATIONS UNIT

L-ONOR.

GAVIN GULIA staqsa lill-Ministru għas-Servizzi Ekonomiċi: Jista' l-Ministru jgħid xi pjanijiet għandu l-gvern dwar it-twaqqif ta' l- industrial relations unit, li kien wasal biex iwaqqaf Gvern Laburista?

ONOR.

JOSEF BONNICI: Nitlob lill-Onor.

Interpellant jagħmel il- mistoqsija lill-ministru responsabbli għar-relazzjonijiet industrijali.

QRATI - IMPJEGAT

L-ONOR.

GAVIN GULIA staqsa lill-Prim Ministru: Jista' l-Prim Ministru jgħid meta u min se jissostitwixxi lil persuna li isimha qed jintbagħat separatament fil-kariga li kien jokkupa fil-qorti qabel ddeċieda li jirreżenja?

ONOR.

EDDIE FENECH ADAMI: Il-Gvern qed jieħu passi biex jirristruttura l- karigi għoljin tal-qorti fejn, fost ħwejjeġ oħra, se ssir distinzjoni ċara bejn l-aspett legali u l-aspett amministrattiv.

Qed titħejja sejħa għall-applikazzjonijiet biex jimtlew il- postijiet vakanti fl-istruttura l-ġdida mingħajr dewmien.

QORTI - REĠISTRI TAL-QORTI

L-ONOR.

GAVIN GULIA staqsa lill-Prim Ministru: Jista' l-Prim Ministru jgħid x'inhu jżomm il-progress tax-xogħlijiet li għandhom iwasslu għat-trasferiment tar-reġistri tal-qorti għalfejn tinsab alloġġjata l- għassa tal-pulizija tal-Belt?

ONOR.

EDDIE FENECH ADAMI: Bħalma jaf l-Onor.

Interpellant, it- trasferiment tar- reġistri jiddependi minn meta l-pulizija jmorru fl-għassa l-ġdida li qed tinbena fl-ex Parcel Post Office.

Ninsab infurmat li din l-għassa kellha titlesta matul l-1998 iżda billi l-pulizija dehrilhom li kellhom iżidu xi xogħlijiet, il-proġett ittardja xi ftit.

Ninsab infurmat ukoll li dan ix-xogħol addizzjonali issa huwa kważi lest u l-proġett kollu huwa qrib ħafna li jigi konkluż għal kollox.

Hu proġettat li t-trasferiment isir matul is-sajf li ġej.

UFFIĊĊJU TA' L-ASSISTENTI ĠUDIZZJARJI

L-ONOR.

GAVIN GULIA staqsa lill-Prim Ministru: Jista' l-Prim Ministru jgħid x'inhu jżomm il-progress tax-xogħlijiet li għandhom iwasslu għal trasferiment ta' l-Uffiċċju ta'l-Assistenti Ġudizzjarji minn fejn huma alloġġjati fil-bini tal-qorti għal ġo l-annex tal-qorti?

ONOR.

EDDIE FENECH ADAMI: Ninsab infurmat li qabel ma jitlesta l-istudju ta` kif qed jiġi wżat l-ispazju eżistenti kollu tal-qorti, l-Uffiċċju ta' l-Assistenti Ġudizzjarji għalissa se jibqgħu fejn huma.

SKEJJEL - DINGLI - DRENAĠĠ

L-ONOR.

CHARLES BUHAGIAR staqsa lill-Ministru ta' l-Edukazzjoni: Jista' l-Ministru jirrispondi l-mistoqsija parlamentari numru 4472?

ONOR.

LOUIS GALEA: Jien informat li l-ilment ta' l-Onor.

Interpellant ġie investigat minn nies tal-manutenzjoni tad-Diviżjoni ta' l-Edukazzjoni.

L-on the spot inspection tat dan ir-riżultat:

(i) Il-ħsara msemmija ma tappartenix lill-iskola u hija responsabilita' ta' entita' oħra li tissewwa; (ii) Il-katusi li jridu jissewwew m'humiex tad-drenaġġ iżda ta' l-ilma tax- xita.

ETC - REĠISTRAZZJONI GĦAX-XOGĦOL

L-ONOR.

CHARLES BUHAGIAR staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jirrispondi l-mistoqsija parlamentari numru 4289?

ONOR.

LAWRENCE GONZI: In-numru ta' persuni li kienu qed jirreġistraw għax-xogħol fuq it-tieni parti tar-reġistru (part 2) fl-aħħar ta' Diċembru, 1998 kien ta' 473.

L-informazzjoni mitluba tpoġġiet fuq il-Mejda tal-Kamra iktar kmieni f'din is-Seduta.

MINISTERU GĦALL-AMBJENT - ĦADDIEMA

L-ONOR.

CHARLES BUHAGIAR staqsa lill-Ministru għall-Ambjent: Jista' l-Ministru jirrispondi l-mistoqsija parlamentari numru 4296?

ONOR.

FRANCIS ZAMMIT DIMECH: Ninsab infurmat li n-numru ta' impjegati mal-Ministeru għall-Ambjent huwa maqsum kif jidher hawn taħt:

Dipartiment għall-Ħarsien ta' l-Ambjent ---------------------------------------- Head Office, Floriana 39 Pollution Control Unit, Vittoriosa 26 Waste Management Section, Marsascala 3 Countryside Section, Paola 142 Simar Nature Reserve 6 Għadira Nature Reserve 7 Fort Rinella 2

Taqsima tax-Xogħlijiet ---------------------- Finance & Admi & Director General 541 Building & Engineering 271 Manufacturing & Services 664 Roads 151 Drainage 445 Waste ManStrategy Impln 812 Construction & Maintenance 993 B.I.C.C. 8

Ministeru għall-Ambjent ----------------------- Ministeru, Floriana 34

KALAXLOKK - ĦADDIEMA

L-ONOR.

CHARLES BUHAGIAR staqsa lill-Ministru għas-Servizzi Ekonomiċi: B'riferenza għar-risposta għall-mistoqsija parlamentari numru 4292, jista'l-Ministru jgħid x'tip ta'xogħol qegħdin jagħmlu t-tliet persuni li huma sekondati mal-Kalaxlokk mid-dipartimenti/korporazzjonijiet tal-gvern?

ONOR.

JOSEF BONNICI: It-tliet persuni li bħalissa huma sekondati mal- Kalaxlokk huma okkupati kif ġej:

1. wieħed huwa nkarigat mis-superviżjoni tal-ħaddiema tal-Kumpanija li bħalissa qed jagħmlu xogħol ta' kostruzzjoni fuq is-sit tal-Hilton.

2. wieħed huwa l-uniku surveyor li fadlilha l-kumpanijia u jagħti s- servizzi tiegħu fid-diversi xogħolijiet li l-istess kumpanija għandha bħalissa.

3. wieħed huwa nkarigat mit-tmexxija tad-drawing office tal-kumpanija.

WSC - KONTIJIET

L-ONOR.

CHARLES BUHAGIAR staqsa lill-Ministru għas-Servizzi Ekonomiċi: Jista' l-Ministru jgħid meta hu previst li jinħarġu l- kontijiet tad-dawl u l-ilma għall-konsumaturi domestiċi?

ONOR.

JOSEF BONNICI: Il-kontijiet tad-dawl u l-ilma għall-konsumaturi domestiċi mistennija joħorġu f'April li ġej.

BINI STORIKU - RESTAWR

L-ONOR.

CHARLES BUHAGIAR staqsa lill-Ministru għall-Ambjent: Jista' l-Ministru jpoġġi fuq il-Mejda tal-Kamra kopja tar-rapport ippreparat mill-Works Division dwar restawr ta' bini storiku msemmi fir- risposta għall-mistoqsija parlamentari numru 4834?

ONOR.

FRANCIS ZAMMIT DIMECH: Nitlob lill-Onor.

Interpellant jagħmel din il-mistoqsija lill-ministru konċernat.

TAXXA - EVAŻJONI

L-ONOR.

CARMELO ABELA staqsa lill-Ministru tal-Finanzi: Jista' l- Ministru jgħid x'passi qed jittieħdu sabiex il-problema ta' l-evażjoni tat- taxxa tiġi miġġielda?

ONOR.

JOHN DALLI: Issa li ġiet imħaddma l-VAT reġa' ġie stabbilit audit trail aħjar milli kien hemm qabel.

Qed jiġu mħejjija tibdil fl-ipproċessar tat-taxxa tad-dħul li nisperaw li jkunu jistgħu jiġu fis-seħħ minn din is-sena.

Fl-istess ħin qed isir pjan ta' re-engineering tad-Dipartiment tat-Taxxi Interni li għandu jimmodernizza din il-funzjoni u jagħtiha aktar kredibilita.

GĦAWDEX - SKART DOMESTIKU

L-ONOR.

CARMELO BORG staqsa lill-Ministru għal Għawdex: Tista' l- Ministru tgħid: 1) jekk il-proġett ta' riċiklaġġ ta' skart domestiku f'Għawdex huwiex se jitkompla; 2) jekk fl-affermattiv, meta; u 3) jekk fin- negattiv, x'inhi r-raġuni?

ONOR.

GIOVANNA DEBONO: Nirriferi lill-Onor.

Interpellant għar-risposta mogħtija għall-mistoqsija parlamentari numru 3899.

GĦAWDEX - PROĠETTI

L-ONOR.

CARMELO BORG staqsa lill-Ministru għal Għawdex: Tista' l- Ministru tgħid xi proġetti qegħdin isiru bħalissa fil-gżira ta' Għawdex?

ONOR.

GIOVANNA DEBONO: L-informazzjoni mitluba teħtieġ żmien u enerġija biex tinġabar.

Għalhekk sakemm ma ningħatax raġuni valida għaliex l- informazzjoni mitluba għandha tingħata, ma nara l-ebda skop li dan isir.

GĦAWDEX - ĠBIR TA' TAXXI

L-ONOR.

CARMELO BORG staqsa lill-Ministru tal-Finanzi: Jista' l- Ministru jgħid kemm jinġabru taxxi mill-gżira ta' Għawdex u kif jikkompara ma' l-ispiża kapitali għall-istess gżira?

ONOR.

JOHN DALLI: Fil-ġbir ta' taxxa (eżempju, dazji, liċenzji u taxxi oħra) ma tinżammx statistika jew elenku ta' taxxi miġbura minn Malta separata minn taxxa miġbura minn Għawdex.

Għaldaqstant id-dħul ma jistax jiġi kkomparat man-nefqa kapitali fil-kontest ta' Għawdex biss.

MALTA/GĦAWDEX - SERVIZZ TA' HOVER MARINE

L-ONOR.

CARMELO BORG staqsa lill-Ministru għal Għawdex: Tista' l-Ministru tgħid: 1) meta l-hover marine se tibda topera bejn Malta u Għawdex; 2) kemm se timpjega nies ma' dan is-servizz tal-hover marine; 3) jekk huwiex se jkun hemm impjiegi ġodda bħala riżultat b'dan is-servizz; 4) jekk fl-affermattiv, hijiex se toħroġ sejħa għal applikazzjoni; u 5) kemm se jiswa lill-kumpannija Gozo Channel dan is-servizz?

ONOR.

GIOVANNA DEBONO: Naħseb li l-Onor.

Interpellant qed jirreferi għas- servizz tal-Katamaran.

Jekk dan hu l-każ, nirriferih għat-tweġiba mogħtija għall-mistoqsija parlamentari numru 4736 fit-22 ta' Frar, 1999.

Inżid iżda li jiena nformata li l-Katamaran jopera bi crew ta' sitta li minnhom iridu jiġu mpjegati fizzjali ġodda hekk kif jingħata l-permess meħtieġ mill- Korporazzjoni għall-Impjiegi u Taħriġ.

L-Onor.

Interpellant japprezza li mhux xieraq li tingħata informazzjoni ta' natura kummerċjali dwar dan is-servizz.

ĦAMRUN - TRIQ SAN ĠUŻEPP - LAMPI

L-ONOR.

MICHAEL ASCIAK staqsa lill-Ministru għas-Servizzi Ekonomiċi: Jista' l-Ministru jgħid x'inhi r-raġuni li fi Triq San Ġużepp, il-Ħamrun saru lampi ġodda fuq iż-żewġ naħat tat-triq minflok dawk li hemm imdendla f'nofs it-triq?

Kien ikkonsultat il-Kunsill Lokali tal- Ħamrun qabel ma nbeda x-xogħol?

Għaliex it-tqegħid ta' dawn il-lampi waqaf mal-konfini tal-Ħamrun u ma baqax tiela' fil-konfini ta' Santa Venera, meta t-triq hi waħda u meta l-istess kunsilli lokali f'dak li hu riabilitazzjoni ta' Triq San Ġużepp qed jipprovaw jgħaqqdu flimkien ir- riżorsi tagħhom?

Jista' l-Ministru jara li dan ix-xogħol jitkompla minnufih għal parti ta' Triq San Ġużepp li tagħmel ma' Santa Venera?

ONOR.

JOSEF BONNICI: Tweġiba tingħata f'xi seduta oħra.

NAXXAR - TRIQ IL-KAPPELLA TA' SAN MIKIEL

L-ONOR.

MICHAEL ASCIAK staqsa lill-Ministru għas-Servizzi Ekonomiċi: Jista' l-Ministru jara għaliex Triq il-Kappella ta' San Mikiel, Naxxar, qiegħda bla servizz ta' ilma?

ONOR.

JOSEF BONNICI: L-ilment ta' l-Onor.

Interpellant qed jiġi mistħarreġ

PULIZIJA - ĠBIR TA' VETTURI

L-ONOR.

MICHAEL ASCIAK staqsa lill-Ministru ta' l-Intern: Jista' l-Ministru jgħid kemm kien in-numru ta' vetturi li l-pulizija ġabret kull sena, mill-1994 sa l-1998, mit-toroq ta' Santa Venera?

ONOR.

TONIO BORG: Ninsab infurmat li n-numru ta' vetturi li l-pulizija neħħiet mit-toroq ta' Santa Venera fis-snin 1994, 1995, 1996, 1997 u 1998 kien ta' 9, 20, 40, 3 u 8 rispettivament.

PULIZIJA - REATI

L-ONOR.

MICHAEL ASCIAK staqsa lill-Ministru ta' l-Intern: Jista' l-Ministru jgħid kemm-il reat li sar f'Santa Venera kien irrapportat lill-pulizija, sena b'sena, matul is-snin 1994, 1995, 1996, 1997 u 1998?

ONOR.

TONIO BORG: Ninsab infurmat li mill-istatistika kompjuterizzata li bdiet tinżamm minn Lulju 1997, in-numru ta' reati rraportati f'Santa Venera bejn Lulju u Diċembru 1997 kien ta' 106 filwaqt li bejn Jannar u Diċembru 1998 kien ta' 193.

SANTA VENERA - LAMPI

L-ONOR.

MICHAEL ASCIAK staqsa lill-Ministru għas-Servizzi Ekonomiċi: Jista' l-Ministru jgħid kemm-il lampa ġdida tqiegħdet f'Santa Venera, sena b'sena mill-1994 sa l-aħħar tas-sena li għaddiet?

F'liema toroq tqiegħdu?

Liema lampi saru fuq talbiet tal-kunsill lokali?

ONOR.

JOSEF BONNICI: L-informazzjoni mitluba qed tinġabar u tweġiba tingħata f'xi seduata oħra.

UNIVERSITA' - MEMBRI TAL-ĠUDIKATURA

L-ONOR.

JOSE' HERRERA staqsa lill-Ministru ta' l-Edukazzjoni: Jista' l-Ministru jgħid min huma l-membri tal-ġudikatura li għandhom xi kariga l-Universita'?

Jista' jgħid x'inhi din il-kariga u kemm ilhom jokkupaw din il-kariga?

ONOR.

LOUIS GALEA: Jien informat li l-membri tal-ġudikatura li għandhom kariga l-Universita' huma tnejn:

L-imħallef Vincent De Gaetano Lettur Anzjan (part-time) (T6) b'effett mill-20 ta' Jannar 1994 (ma jitħallasx tas-servizz li jagħti)

L-imħallef Ġanninu Caruana Demajo Lettur (part-time) (T6) b'effett mill-1 ta' Diċembru 1998.

BORMLA - KLINIKA

L-ONOR.

FRANCIS AGIUS staqsa lill-Ministru tas-Saħħa: Jista' l- Ministru jagħti informazzjoni rigward liema residenti (lokalitajiet) jistgħu jużaw is-servizz mill-klinika ta' Bormla b'mod regolari, ġaladarba din terġa' tinfetaħ?

ONOR.

LOUIS DEGUARA: Ninforma lill-Onor.

Interpellant li meta jerġa' jiftah iċ-ċentru ta' Bormla, se jkunu jistgħu jinqdew minnu n-nies ta' dawn il-lokalitajiet:

L-Isla Bormla Birgu Kalkara Zabbar Marsaskala Xgħajra Parti mill-Fgura li għad trid tiġi stabbilita.

ŻABBAR - TRIQ LIA - TISWIJA

L-ONOR.

FRANCIS AGIUS staqsa lill-Ministru għat-Trasport u Komunikazzjoni: Jista' l-Ministru jara li ssir parti minn Triq Lia ġo Ħaż-Żabbar, liema triq hi suġġetta għall-għargħar, u li peress anki l- kunsill lokali lest li jagħti sehmu f'din il-biċċa li kulħadd jaqbel li trid tingħata priorita'?

ONOR.

ĊENSU GALEA: Jien infurmat li d-Dipartiment tat-Toroq diġa' beda jagħmel pjan biex din it-triq tiġi asfaltata.

Din il-biċċa xogħol hi diffiċli aktar mis-soltu peress li l-problema ta' l-għarar f`din it-triq qed tiġi kkaġunata għax it-toroq fl-inħawi nbnew prattikament bla pendil.

MISTOQSIJIET MOGĦTIJA TWEĠIBA BIL-MIKTUB

DIPARTIMENT TAS-SIGURTA' SOĊJALI - BOLOL

W 20 L-ONOR.

CHRIS AGIUS staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jara jekk il-persuna, li d- dettalji tagħha qed jintbagħtu separatament, għandhiex bolol tas-sigurta' soċjali neqsin għall-perjodu bejn l-1975 u l-1987?

Jekk fl-affermattiv, jista' l-Ministru jagħti indikazzjoni kemm hemm neqsin u għal liema perjodu?

ONOR.

LAWRENCE GONZI: Ninforma lill-Onor.

Interpellant li l-persuna konċernata ġiet informata mid-dipartiment dwar il-qagħda tagħha.

W21 L-ONOR.

CHRIS AGIUS staqsa lill-Ministru għal Politika Soċjali u Kap tal-Kamra tad-Deputati: Jista' l-Ministru jgħid jekk il-persuna, li d- dettalaji tagħha qed jintbagħtu separatament, li waslet sabiex tispiċċa mix-xogħol bl-eta', għandhiex bolol tas-sigurta' soċjali neqsin?

Jekk fl- affermattiv, jista' jgħid ta' liema perjodu hemm neqsin?

ONOR.

LAWRENCE GONZI: Ninforma lill-Onor.